(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΑ΄

Παρασκευή 1η Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Λάζαρου Τσαβδαρίδη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επίκαιρων ερωτήσεων της Δευτέρας 4 Απριλίου 2022, σελ.   
3. Συζήτηση της υπ’ αριθμόν 11/7/14-3-2022 επίκαιρης επερώτησης που κατέθεσαν πενήντα Βουλευτές της Κοινοβουλευτικής Ομάδας του Συνασπισμού Ριζοσπαστικής Αριστεράς προς τον Υπουργό Εσωτερικών, με θέμα: «Κομματισμός και Αναξιοκρατία στην επιλογή των στελεχών της Δημόσιας Διοίκησης», σελ.   
4. Συζήτηση επικαίρων ερωτήσεων:   
 α) Προς τον Υπουργό Εξωτερικών:   
 i. με θέμα: «Κραυγή αγωνίας των Ελλήνων της Μαριούπολης - Απαιτούνται άμεσες και ουσιαστικές ενέργειες για την προστασία τους», σελ.   
 ii. με θέμα: « Άμεσες ενέργειες για την ασφαλή αποχώρηση των Ελλήνων ομογενών από την Ουκρανία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Επικράτειας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών, καθώς και ο Υφυπουργός στον Πρωθυπουργό κατέθεσαν την 1-4-2022 σχέδιο νόμου: «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβούλιου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων και την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Kανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Oδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβούλιου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, και συναφείς διατάξεις», σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΖΑΧΑΡΙΑΔΗΣ Κ. , σελ.   
 ΚΑΣΤΑΝΙΔΗΣ Χ. , σελ.   
 ΜΠΟΥΡΑΣ Α. , σελ.   
 ΜΥΛΩΝΑΚΗΣ Α. , σελ.   
 ΠΟΛΑΚΗΣ Π. , σελ.   
 ΡΑΓΚΟΥΣΗΣ Ι. , σελ.   
 ΣΑΚΟΡΑΦΑ Σ. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
  
Β. Επί της επίκαιρης επερώτησης:  
 ΒΕΡΝΑΡΔΑΚΗΣ Χ. , σελ.   
 ΒΟΡΙΔΗΣ Μ. , σελ.   
 ΖΑΧΑΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΣΤΑΝΙΔΗΣ Χ. , σελ.   
 ΚΑΤΣΗΣ Μ. , σελ.   
 ΜΠΑΚΑΔΗΜΑ Φ. , σελ.   
 ΜΥΛΩΝΑΚΗΣ Α. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΟΛΑΚΗΣ Π. , σελ.   
 ΡΑΓΚΟΥΣΗΣ Ι. , σελ.   
 ΣΥΝΤΥΧΑΚΗΣ Ε. , σελ.   
 ΤΟΛΚΑΣ Ά. , σελ.   
 ΧΑΤΖΗΓΙΑΝΝΑΚΗΣ Μ. , σελ.   
  
Γ. Επί των επικαίρων ερωτήσεων:  
 ΚΑΤΣΑΝΙΩΤΗΣ Α. , σελ.   
 ΚΟΥΡΟΥΜΠΛΗΣ Π. , σελ.   
 ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΑ΄

Παρασκευή 1η Απριλίου 2022

Αθήνα, σήμερα την 1η Απριλίου 2022, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-3-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ρ΄ συνεδριάσεώς του, της Πέμπτης 31 Μαρτίου 2022, σε ό,τι αφορά την ψήφιση στο σύνολο του σχεδίου νόμου: «Μετατροπή του Οργανισμού Ασφάλισης Εξαγωγικών Πιστώσεων (ΟΑΕΠ) σε Ανώνυμη Εταιρεία με τον τίτλο «Ελληνική Εταιρεία Εξαγωγικών Πιστώσεων» και κύρωση του Καταστατικού της και άλλες διατάξεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το σχετικό e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το σχετικό e-mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, πριν προχωρήσουμε στην προγραμματισμένη για σήμερα προς συζήτηση επερώτηση, επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 4 Απριλίου 2022.

ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 563/23-3-2022 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Εσωτερικών με θέμα: «Οι εκρηκτικές ανατιμήσεις σε πρώτες ύλες, μεταφορικά κόστη και ενέργεια θέτουν σε κίνδυνο εκατοντάδες έργα της τοπικής αυτοδιοίκησης».

2. Η με αριθμό 561/23-3-2022 επίκαιρη ερώτηση του Βουλευτή Β΄ Θεσσαλονίκης του Κινήματος Αλλαγής κ. Γεώργιου Αρβανιτίδη προς τον Υπουργό Περιβάλλοντος και Ενέργειας, με θέμα: «Απαράδεκτες μονομερείς αναθεωρήσεις συμβάσεων από τους παρόχους ηλεκτρικού ρεύματος και μέτρα προστασίας των καταναλωτών».

3. Η με αριθμό 578/28-3-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Τα οξυμμένα προβλήματα της κεντρικής αποστείρωσης του Γενικού Νοσοκομείου Λάρισας».

4. Η με αριθμό 573/24-3-2022 επίκαιρη ερώτηση της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον Υπουργό Υγείας, με θέμα: «Απαράδεκτη η μεταχείριση των υγειονομικών σε αναστολή».

5. Η με αριθμό 559/22-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Ποινικοποίηση του συνταγματικού δικαιώματος της απεργίας των εκπαιδευτικών».

ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 572/24-3-2022 επίκαιρη ερώτηση του Βουλευτή Κυκλάδων του Συνασπισμού Ριζοσπαστικής Αριστεράς κ. Νικόλαου Συρμαλένιου προς τον Υπουργό Περιβάλλοντος και Ενέργειας, με θέμα: «Περιβαλλοντική καταστροφή της Ίου μέσω "Στρατηγικών Επενδύσεων"».

2. Η με αριθμό 562/23-3-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Κατάργηση της Τηλεθέρμανσης Μεγαλόπολης επιφέρει επιβάρυνση του κόστους θέρμανσης κατά 500%».

3. Η με αριθμό 579/28-3-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Τα προβλήματα του Κέντρου Αιμοδοσίας στο Γ.Ν. «Βενιζέλειο - Πανάνειο» Ηρακλείου».

4. Η με αριθμό 574/24-3-2022 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Υγείας, με θέμα: «Συμβασιούχοι σίτισης, καθαριότητας και φύλαξης του Γενικού Νοσοκομείου Σερρών και υγειονομικοί σε αναστολή».

5. Η με αριθμό 560/23-3-2022 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Εσωτερικών, με θέμα: «Τέλος παρεπιδημούντων και στα Airbnb».

6. Η με αριθμό 581/28-3-2022 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Σε απόγνωση βρίσκονται από την αδιαφορία της Κυβέρνησης οι πυρόπληκτοι της Αν. Μάνης».

7. Η με αριθμό 586/28-3-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Ουσιαστικά μέτρα στήριξης για την αγροτική παραγωγή και την κτηνοτροφία».

8. Η με αριθμό 580/28-3-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών, με θέμα: «Σοβαρά προβλήματα αντιμετωπίζει το κτήριο που στεγάζει το 2ο και 5ο ΓΕΛ Κατερίνης».

9. Η με αριθμό 564/23-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Στην κορυφή της Όχης στην Κάρυστο αιολικοί σταθμοί κάτω των 10MW χωρίς περιβαλλοντική μελέτη».

10. Η με αριθμό 588/28-3-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου (Χάρη) Καστανίδη προς τον Υπουργό Αγροτικής Ανάπτυξης και Τροφίμων, με θέμα: «Επισιτιστική κρίση».

11. Η με αριθμό 565/23-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Παράκαμψη των ανοικτών διαγωνισμών μέσω "δωρεών" σε Εθνικό Αρχαιολογικό Μουσείο και Μουσείο Ενάλιων Αρχαιοτήτων».

12. Η με αριθμό 589/28-3-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υφυπουργό στον Πρωθυπουργό αρμόδιο για θέματα Επικοινωνίας και Ενημέρωσης, με θέμα: «Πρόβλημα προμήθειας δημοσιογραφικού χάρτου λόγω του πολέμου στην Ουκρανία - Άμεσα μέτρα στήριξης των τοπικών και περιφερειακών εφημερίδων».

13. Η με αριθμό 571/24-3-2022 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Υγείας, με θέμα: «Απαράδεκτος ο αποκλεισμός ανασφάλιστων πολιτών από τη δυνατότητα συνταγογράφησης σε ιδιώτες γιατρούς εν μέσω πανδημίας».

14. Η με αριθμό 583/28-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Ανάγκη διάσωσης των Δήμων Δυτικής Αθήνας από την τεράστια αύξηση κόστους ενέργειας».

15. Η με αριθμό 584/28-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Δυσοσμία σε Πετρούπολη, Ίλιον και Καματερό από τον ΧΥΤΑ Φυλής».

16. Η με αριθμό 585/28-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Περιβαλλοντικό έγκλημα στη Ζάκυνθο».

17. Η με αριθμό 566/23-3-2022 επίκαιρη ερώτηση του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλή προς τον Υπουργό Υγείας, με θέμα: «Να καταργηθεί άμεσα η κοινωνικά ανάλγητη διάταξη της νεοφιλελεύθερης κυβέρνησης της Ν.Δ., η οποία αφήνει χωρίς υγειονομική κάλυψη τους ανασφάλιστους, εκδηλώνοντας με τον τρόπο αυτό τα χαρακτηριστικά που θέλει να έχει το Δημόσιο Σύστημα Υγείας».

18. Η με αριθμό 567/24-3-2022 επίκαιρη ερώτηση του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Απαλλαγή των Δήμων Αγίων Αναργύρων - Καματερού, Πετρούπολης και Ιλίου από την καταβολή αντισταθμιστικών για τη λειτουργία του ΧΥΤΑ Φυλής».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1485/25-11-2021 ερώτηση του Α΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Υγείας, με θέμα: «Καθυστέρηση πληρωμής εφημεριών προσωπικού του Εθνικού Κέντρου Επιχειρήσεων Υγείας (ΕΚΕΠΥ)».

2. Η με αριθμό 1276/16-11-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Εσωτερικών, με θέμα: «Υποχρέωση τροποποίησης και ανάκλησης προσκλήσεων του προγράμματος Αντώνης Τρίτσης λόγω αλλαγής του θεσμικού πλαισίου ανακύκλωσης με τον πρόσφατο ν.4819/21».

3. Η με αριθμό 3316/17-2-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να συμπεριληφθεί η καλλιέργεια της βιολογικής μπανάνας στο μέτρο της βιολογικής γεωργίας».

4. Η με αριθμό 3235/14-2-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Σε χρεοκοπία των δημοτικών επιχειρήσεων ύδρευσης - αποχέτευσης (ΔΕΥΑ) και των δήμων και σε νέα χαράτσια στην τιμή του νερού οδηγεί η κυβερνητική πολιτική στην ενέργεια».

5. Η με αριθμό 3377/137/21-2-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Είχε ζητήσει ως όφειλε το Υπουργείο Εργασίας από την Εθνική Αρχή Διαφάνειας τη διερεύνηση των καταγγελλομένων εδώ και καιρό για το Γηροκομείο-κολαστήριο στα Χανιά;».

6. Η με αριθμό 3354/18-2-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η Κυβέρνηση Μητσοτάκη χρεώνει τα εγκληματικά λάθη των γαλάζιων παιδιών στους καταναλωτές και δυσφημίζει την πράσινη μετάβαση».

7. Η με αριθμό 3289/131/16-2-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Ποια είναι η θέση του ΥΠΕΝ για την ενδεχόμενη επιβάρυνση των καταναλωτών με υπέρμετρα κόστη για την υπόγεια αποθήκη φυσικού αερίου Καβάλας;».

8. Η με αριθμό 3085/9-2-2022 ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Εσωτερικών, με θέμα: «Εφαρμογή των διατάξεων της νομοθεσίας για τα μέσα ατομικής προστασίας (ΜΑΠ) και τα μέτρα προληπτικής ιατρικής των υπαλλήλων των ΟΤΑ Α΄ και Β΄ Βαθμού, σε περιπτώσεις διαπίστωσης παραβάσεων».

9. Η με αριθμό 1276/16-11-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Υποχρέωση τροποποίησης και ανάκλησης προσκλήσεων του προγράμματος «Αντώνης Τρίτσης» λόγω αλλαγής του θεσμικού πλαισίου ανακύκλωσης με τον πρόσφατο νόμο, τον ν.4819/21».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 11/7/14-3-2022 επίκαιρη επερώτηση των Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς κ.κ. Κωνσταντίνου Ζαχαριάδη, Όλγας Γεροβασίλη, Ελευθέριου Αβραμάκη, Τρύφωνος Αλεξιάδη, Σταύρου Αραχωβίτη, Αλέξανδρου - Χρήστου Αυλωνίτη, Σωκράτη Βαρδάκη, Γεώργιου Βαρεμένου, Χριστόφορου Βερναρδάκη, Καλλιόπης Βέττα, Νικόλαου Βούτση, Χρήστου Γιαννούλη, Αναστασίας (Νατάσας) Γκαρά, Ιωάννη Γκιόλα, Θεόδωρου Δρίτσα, Νικόλαου Ηγουμενίδη, Εμμανουήλ Θραψανιώτη, Διονύσιου - Χαράλαμπου Καλαματιανού, Ειρήνης (Νίνας) Κασιμάτη, Μάριου Κάτση, Χαρούλας (Χαράς) Καφαντάρη, Σπυρίδωνα Λάππα, Κυριακής Μάλαμα, Χαράλαμπου (Χάρη) Μαμουλάκη, Κωνσταντίνου Μάρκου, Αλέξανδρου Μεϊκόπουλου, Ιωάννη Μουζάλα, Ιωάννη Μπαλάφα, Κωνσταντίνου Μπάρκα, Ιωάννη Μπουρνού, Αθανασίου (Θάνου) Μωραΐτη, Μαρίας - Ελίζας (Μαριλίζας) Ξενογιαννακοπούλου, Αθανάσιου (Σάκη) Παπαδόπουλου, Γεώργιου Παπαηλιού, Αικατερίνης Παπανάτσιου, Νικόλαου Παππά, Θεοπίστης (Πέτης) Πέρκα, Παύλου Πολάκη, Παναγιούς (Γιώτας) Πούλου, Ιωάννη Ραγκούση, Νεκτάριου Σαντορινιού, Ιωάννη Σαρακιώτη, Παναγιώτη (Πάνου) Σκουρλέτη, Ελισσάβετ (Μπέττυς) Σκούφα, Νικόλαου Συρμαλένιου, Μερόπης Τζούφη, Αλέξανδρου (Αλέκου) Τριανταφυλλίδη, Γεώργιου Τσίπρα, Σωκράτη Φάμελλου, Νικόλαου Φίλη, Θεανούς Φωτίου, Δημήτριου (Τάκη) Χαρίτου, Αλέξανδρου (Αλέξη) Χαρίτση, Μιλτιάδη Χατζηγιαννάκη και Ραλλίας Χρηστίδου προς τον Υπουργό Εσωτερικών, με θέμα: «Κομματισμός και αναξιοκρατία στην επιλογή των στελεχών της δημόσιας διοίκησης».

Τον λόγο έχει για δέκα λεπτά ο πρώτος επερωτών Βουλευτής Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνος Ζαχαριάδης.

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κυρία Πρόεδρε, ευχαριστώ.

Καλό μήνα σε όλες και όλους!

Είναι και η μέρα τέτοια, κύριε Βορίδη, για να δούμε τι θα καταλάβουμε από αλήθειες και τι από ψέματα!

Ήρθατε στην κυβέρνηση υποσχόμενοι την αξιοκρατία. Επί τρία χρόνια έχετε επαναφέρει τις χειρότερες πρακτικές του κράτους της Δεξιάς άλλων δεκαετιών. Ήρθατε στην κυβέρνηση υποσχόμενοι αριστεία. Επί τρία χρόνια διορίζετε σε επίλεκτες κρατικές θέσεις μετριότητες του κομματικού σωλήνα και ανθρώπους με ψευδή βιογραφικά. Ήρθατε στην κυβέρνηση υποσχόμενοι χρηστή διαχείριση. Επί τρία χρόνια κυβερνάτε με απευθείας αναθέσεις, προμηθεύεστε υγειονομικό υλικό από ιδιοκτήτες κρεοπωλείων και από εταιρείες που συστήνονται -όλως τυχαίως- την ίδια μέρα της ανάθεσης. Ήρθατε στην κυβέρνηση υποσχόμενοι τεχνογνωσία και διαχειριστική επάρκεια. Επί τρία χρόνια πελαγώνετε και παραλύετε με την πρώτη βροχή και με την πρώτη χιονόπτωση. Ήρθατε στην κυβέρνηση υποσχόμενοι διαφάνεια. Επί τρία χρόνια υπογράφετε συμβάσεις με απόλυτη αδιαφάνεια. Ήρθατε στην κυβέρνηση υποσχόμενοι επιτελικό κράτος. Έχετε δημιουργήσει το απόλυτο επιτελικό μπάχαλο, το χάος, σε κάθε κρίση που διαχειρίζεστε. Ήρθατε στην κυβέρνηση υποσχόμενοι δουλειές για όλους. Επί τρία χρόνια προσφέρετε γενναιόδωρα δώρα στους λίγους και ισχυρούς και οδηγείτε τη συντριπτική πλειοψηφία των πολιτών στην οικονομική και κοινωνική εξαθλίωση και σε άλλα πολλά.

Επί τρία χρόνια είστε η επιτομή της αναξιοκρατίας, του ρουσφετιού, της αδιαφάνειας, των αντικοινοβουλευτικών και αντιδημοκρατικών πρακτικών. Τι να πρωτοθυμηθεί κανείς; Τη λίστα Πέτσα; Την απροκάλυπτη προσπάθεια ελέγχου των ανεξάρτητων αρχών; Τη διαρκή παράκαμψη του ΑΣΕΠ; Την εκτόξευση του αριθμού και των αποδοχών των μετακλητών υπαλλήλων; Τους μετακλητούς σε θέσεις ευθύνης; Τις προκλητικές αμοιβές των «γαλάζιων» golden boys τη στιγμή που η κοινωνία στενάζει; Τους διορισμούς, ακόμη και Υπουργών, με ψευδή βιογραφικά;

Κύριε Βορίδη, θέλω να είμαι δίκαιος απέναντί σας. Αυτό το απίστευτο μπάχαλο δεν είναι αποκλειστικά δική σας ευθύνη. Αυτό το αδειανό πουκάμισο του επιτελικού κράτους είναι έργο του κ. Μητσοτάκη και του κ. Γεραπετρίτη. Καταλαβαίνω, επίσης, από τη στάση σας στη Βουλή ότι μάλλον διαφωνείτε, για παράδειγμα, με τον νόμο του Χατζηδάκη για τον ΕΦΚΑ ή τις μεθοδεύσεις του Αναπληρωτή σας κ. Πέτσα για τη χρηματοδότηση των μέσων μαζικής ενημέρωσης και άλλα πολλά.

Όμως, κύριε Βορίδη, δεν είστε παρατηρητής. Δεν είστε τηλεσχολιαστής. Είστε Υπουργός Εσωτερικών και έχετε οριζόντια αρμοδιότητα για τα θέματα του ανθρώπινου δυναμικού του δημοσίου τομέα. Διατηρείτε τη συγκεκριμένη αρμοδιότητα ή την έχετε εκχωρήσει; Παίζετε κανέναν ρόλο ως Υπουργός Εσωτερικών ή ο κάθε Υπουργός αυτοσχεδιάζει; Διότι η εντύπωση που αποκομίζω είναι ότι έχετε μετατραπεί σε τροχονόμο των ετερόκλητων συμφερόντων που κινούνται γύρω από τους συναδέλφους σας Υπουργούς.

Θα ήθελα να πω και κάτι άλλο, κύριε Βορίδη. Εσείς τουλάχιστον έχετε μια συνέπεια. Σας το αναγνωρίζω. Είστε ένας συνεπής ακραίος δεξιός πολιτικός που απλά γεννηθήκατε σε λάθος εποχή ή ίσως και σε λάθος χώρα. Αν είχατε πολιτευτεί, για παράδειγμα, τη δεκαετία του 1960, απόψεις όπως: «Να κάνουμε ό,τι είναι δυνατόν για να μην ξανακυβερνήσει η Αριστερά» -εσείς το έχετε πει- ή το: «Και ποιους να βάλουμε; Να βάλουμε τους ξένους», ίσως να είχαν μια μεγάλη απήχηση στο κομματικό ακροατήριο της εποχής.

Όμως, κύριε Βορίδη, ζούμε στο 2022 και η σύγχρονη εποχή απαιτεί άλλες λογικές. Οι προκλήσεις και οι δυσκολίες των εποχών επιβάλλουν να πορευτούμε με τους καλύτερους, όχι με τον κομματικό σωλήνα του κ. Μητσοτάκη που έταζε στους πάντες τα πάντα και ικανοποιεί μόνο τους φίλους του, αλλά με τους αξιότερους και τους καταλληλότερους.

Προφανώς αυτό εσείς δεν το πιστεύετε, κύριε Βορίδη. Τότε, όλες αυτές τις γενικές θεωρίες περί αριστείας και αξιοκρατίας τι τις θέλετε; Γιατί εξαπατάτε τους πολίτες; Δεν λέτε μία κουβέντα στον κ. Γεραπετρίτη να σταματήσει τις πομπώδεις διαλέξεις περί αποκομματικοποίησης του κράτους, αφού δεν το πιστεύετε και αφού πάντα αυτή ήταν η κουλτούρα της δεξιάς παράταξης στην Ελλάδα; Τα δικά τους παιδιά και μόνο τα δικά τους παιδιά!

Κύριε Βορίδη, με την επερώτηση που σας καταθέσαμε ζητάμε συγκεκριμένες απαντήσεις. Υπάρχει πολιτική για το ανθρώπινο δυναμικό του δημοσίου τομέα; Αν υπάρχει, είναι ενιαία; Αν υπάρχει και είναι ενιαία, ποιος την ασκεί; Την ασκείτε εσείς; Την ασκεί ο κ. Γεραπετρίτης; Την ασκεί το Μέγαρο Μαξίμου; Την ασκείτε όλοι μαζί από κοινού; Αν την ασκείτε εσείς, γιατί ανέχεστε -που είστε και καλός νομικός- τόσο πρόδηλα αντισυνταγματικές διατάξεις, όπως αυτή του κ. Χατζηδάκη για τους προϊστάμενους του ΕΦΚΑ; Αν την ασκείτε εσείς, γιατί ανέχεστε κάποιοι αρεστοί γενικοί διευθυντές να παίρνουν 8.000 ευρώ τον μήνα, ενώ οι υπόλοιποι να παίρνουν 2.000 ευρώ; Αν την ασκείτε εσείς, γιατί δεν αξιοποιείτε τους τετρακόσιους αποφοίτους του Τμήματος Κοινωνικής Πολιτικής της Εθνικής Σχολής Δημόσιας Διοίκησης και Αυτοδιοίκησης για τις θέσεις ευθύνης του ΕΦΚΑ; Γιατί ανέχεστε να σπάει ο δημοσιοϋπαλληλικός κώδικας και η διοικητική ιεραρχία στο δημόσιο για πρώτη φορά στα χρονικά;

Πώς θα μιλήσετε, κύριε Βορίδη, για αξιολόγηση και ανέλιξη; Βλέπω ότι δίνετε και συνεντεύξεις σε εφημερίδες. Ευθέως, κύριε Βορίδη, συμφωνείτε με τον νόμο Χατζηδάκη για τον ΕΦΚΑ; Έχει τη δική σας σφραγίδα; Να τον λέμε και νόμο Βορίδη από αύριο;

Γιατί δεν προχωράνε, κύριε Βορίδη, οι κρίσεις προϊσταμένων στη δημόσια διοίκηση; Σύμφωνα με τα επίσημα στοιχεία του ΑΣΕΠ μόνο τριάντα κρίσεις γενικών διευθυντών έχουν ολοκληρωθεί σε όλο τον δημόσιο τομέα στο διάστημα της δικής σας διακυβέρνησης. Δεν χρειάζεται να αναφερθώ σε διευθυντές και τμηματάρχες. Εκατοντάδες προϊστάμενοι όλων των οργανικών μονάδων είναι τοποθετημένοι με απευθείας ανάθεση. Είστε ικανοποιημένος από αυτό, κύριε Υπουργέ; Είναι αυτό το κράτος που ονειρεύεστε;

Στο μεταξύ εξαγγείλατε και ριζική αλλαγή του συστήματος επιλογής προϊσταμένων. Για πείτε μας, σας παρακαλώ, διαφωνείτε με τον νόμο του προκατόχου σας, του κ. Θεοδωρικάκου; Είναι κακός; Γιατί τον κρατάτε τόσον καιρό; Γιατί δεν εφαρμόζετε τον νόμο για την επιλογή των διοικήσεων των νομικών προσώπων του δημοσίου; Για ποιον λόγο συνεχίζετε να τοποθετείτε στις διοικήσεις τους «γαλάζιους» κομματάρχες; Με αυτό το ανθρώπινο δυναμικό και αυτή την ηγεσία θα πάει μπροστά η χώρα; Και αυτός είναι νόμος του κ. Θεοδωρικάκου και αφήσατε να εννοηθεί ότι δεν θα εφαρμοστεί.

Τελικά, κύριε Υπουργέ, υπάρχει κάποιος νόμος του κ. Θεοδωρικάκου που να σας ικανοποιεί και να τον εφαρμόζετε; Ούτε ο εκλογικός νόμος σάς αρέσει, κύριε Βορίδη, ούτε ο νόμος για την ψήφο των αποδήμων, που φέρατε εδώ την αλλαγή και αποτύχατε.

Θα μου πείτε ότι δεν χρειάζεται να πάω μέχρι τον κ. Θεοδωρικάκο. Εδώ δεν εφαρμόζετε νόμους που ο ίδιος προωθήσατε. Δεν εφαρμόζετε κατ’ ουσίαν τον νόμο για την τηλεργασία, ακόμα και στη μεγάλη περίοδο έξαρσης της πανδημίας.

Αλήθεια, αυτό το περίφημο προεδρικό διάταγμα για τα προσωπικά δεδομένα τι γίνεται; Έχει εκδοθεί; Είναι 1η Απριλίου σήμερα. Έχετε δώσει συνεντεύξεις, όπου λέτε ότι θα είναι έτοιμο στα τέλη Γενάρη, αρχές Φλεβάρη. Αυτός ο νόμος ψηφίστηκε τον Ιούλιο του 2021. Πόσον καιρό χρειάζεστε για ένα προεδρικό διάταγμα, κύριε Υπουργέ, εσείς, που είστε επιτελικός και γρήγορος; Ένας χρόνος έχει περάσει σχεδόν.

Κύριε Βορίδη, οι τραγικές πολιτικές σας, ο κομματισμός, οι ρουσφετολογικές πρακτικές, οι ιδιωτικοποιήσεις και η απαξίωση του κρατικού μηχανισμού και των δημοσίων υπαλλήλων έχουν οδηγήσει τον κρατικό μηχανισμό σε πλήρη διάλυση. Δεν το καταλαβαίνετε ότι δεν μπορεί να συνεχιστεί αυτή η κατάσταση; Δεν το καταλαβαίνετε ότι οι πολίτες πληρώνουν ήδη πολύ ακριβά τις τραγικές επιλογές σας στις διοικήσεις των νοσοκομείων; Δεν το καταλαβαίνετε ότι συνιστούν απίστευτη πρόκληση τα 6,7 δισεκατομμύρια απευθείας αναθέσεων και κλειστών διαγωνισμών απέναντι σε μια κοινωνία που περνά δύσκολα; Δεν το καταλαβαίνετε ότι συνιστούν απίστευτη πρόκληση οι αμοιβές των «γαλάζιων» golden boys στον ΕΦΚΑ, στη ΔΕΗ και αλλού; Δεν το καταλαβαίνετε ότι συνιστά απίστευτη πρόκληση το κόστος των μετακλητών, που φτάνει τα 280 εκατομμύρια ευρώ σε επίπεδο τετραετίας; Δεν το καταλαβαίνετε ότι συνιστά απίστευτη ύβρη απέναντι στα καλύτερα μυαλά της χώρας που έχουν φύγει στο εξωτερικό αυτό το όργιο αναξιοκρατίας, με διορισμούς των fake αρίστων, με τα ανύπαρκτα πτυχία και τα ψευδή βιογραφικά;

Αν όλα αυτά δεν είναι δική σας πολιτική, σας καλώ να διαχωρίσετε τη θέση σας από το σύστημα Μαξίμου και να δώσετε ένα τέρμα σε αυτό το όργιο αναξιοκρατίας, αδιαφάνειας και πελατειασμού, που, αν δεν ανακοπεί, θα οδηγήσει τη χώρα σε νέα χρεοκοπία.

Κύριε Υπουργέ, δυστυχώς έχουμε τη μεγάλη ατυχία σε μια τέτοια κρίση -που χρειάζεται ισχυρό κράτος, ισχυρές δημόσιες υποδομές, διαφάνεια, ενίσχυση του κράτους πρόνοιας- να έχουμε μια χρεοκοπημένη ιδεολογικά Κυβέρνηση, που πίστευε και πιστεύει ότι τα πάντα τα ρυθμίζουν οι αγορές, που πίστευε και πιστεύει ότι τα πάντα πρέπει να πουληθούν και να ιδιωτικοποιηθούν, που πίστευε και πιστεύει ότι το κράτος δεν είναι για να υπηρετεί κοινωνικούς σκοπούς και κοινωνικές ανάγκες, αλλά είναι ένα φέουδο της εκάστοτε εξουσίας, για να διορίζει τον αποτυχημένο κομματικό στρατό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η κ. Ξενογιαννακοπούλου, Βουλευτής Β1΄ Βορείου Τομέα Αθηνών, για πέντε λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, αμέσως μετά τις εκλογές του 2019 έγινε σαφής η πολιτική κατεύθυνση της Κυβέρνησης Μητσοτάκη όσον αφορά το κράτος και τη δημόσια διοίκηση. Πρώτο σχέδιο νόμου το επιτελικό κράτος. Από εκεί ξεκινά όλη αυτή η εφαρμογή μιας πολιτικής εκστρατείας, η οποία έχει συγκεκριμένους στόχους: κομματικοποίηση της δημόσιας διοίκησης, ανάπτυξη ξανά πελατειακών σχέσεων, κάτι το οποίο εξάλλου είναι και καθαρή προτεραιότητα κάθε δεξιάς Κυβέρνησης, αδιαφάνεια, διασπάθιση του δημόσιου χρήματος, μέσα από τη σωρεία μάλιστα των αναθέσεων που είδαμε και την περίοδο της πανδημίας να έχουν φτάσει τα 7 δισ., και ξανά μία λογική διαχωρισμού όσον αφορά τους δημοσίους υπαλλήλους, απαξίωσης και συνεχούς στελέχωσης με μετακλητούς, συμβασιούχους και «δικά μας παιδιά».

Αυτή είναι η αντίληψη, μια αντίληψη βαθιά ιδεολογική, συντηρητική και αυταρχική, νεοφιλελεύθερη ως προς τη συρρίκνωση του κράτους, ως προς τη συρρίκνωση και την υπονόμευση του κοινωνικού κράτους και φυσικά τη συνεχή ιδιωτικοποίησή του μέσα από την είσοδο ιδιωτών, την «εργολαβοποίηση» της εργασίας και φυσικά την ιδιωτικοποίηση και μέσα από τη συνεχή δυνατότητα σε κρατικοδίαιτους επιχειρηματίες, φιλικούς προς την Κυβέρνηση, να έρχονται και να απομυζούν το δημόσιο εις βάρος του ελληνικού λαού και του δημοσίου συμφέροντος.

Φυσικά δεν μας εκπλήσσει. Εξάλλου ο ίδιος ο Πρωθυπουργός, ο κ. Μητσοτάκης, ως Υπουργός Διοικητικής Μεταρρύθμισης της κυβέρνησης Σαμαρά να θυμηθούμε ότι ήταν ο Υπουργός Δημόσιας Διοίκησης ο οποίος έκανε τις τρεις χιλιάδες απολύσεις, ήταν ο Υπουργός εκείνος ο οποίος επέβαλε τη διαθεσιμότητα στο δημόσιο, ήταν ο Υπουργός εκείνος ο οποίος με μία υπογραφή μέσα σε μία νύχτα, λίγο πριν από τις εκλογές, καθαίρεσε όλους τους προϊσταμένους, γενικούς διευθυντές και με μία υπογραφή όρισε τους αρεστούς γενικούς διευθυντές στα Υπουργεία. Αυτή είναι η πραγματικότητα.

Κι όταν η Κυβέρνηση του ΣΥΡΙΖΑ ανέλαβε το 2015, βρήκε μια δημόσια διοίκηση διαλυμένη, αποστελεχωμένη, και λόγω των μνημονίων και της απουσίας προσλήψεων, αλλά και στη λογική του φόβου, της απαξίωσης και μπόρεσε μέσα σε πολύ δύσκολες συνθήκες -και όλοι ξέρουμε πώς ήταν, ειδικά και το πρώτο εξάμηνο- να αναστρέψει αυτή την αντίληψη. Μπόρεσε -και εδώ δείχνει ότι όταν υπάρχει πολιτική βούληση, ακόμα και σε δύσκολη μνημονιακή περίοδο, υπήρχε η δυνατότητα άσκησης μιας άλλης πολιτικής- να επαναπροσλάβει τους απολυμένους, να καταργήσει την ντροπιαστική διαθεσιμότητα, να δημιουργήσει ξανά ένα κλίμα εμπιστοσύνης και ασφάλειας στους δημόσιους λειτουργούς, για να μπορούν ακριβώς να εκτελούν τα καθήκοντά τους προς όφελος του δημοσίου συμφέροντος και του ελληνικού λαού.

Και μάλιστα με τον ν.4369 του 2016 -είναι εδώ και ο συνάδελφος Χριστόφορος Βερναρδάκης, που ήταν και Υπουργός τότε- εισήγαγε συγκεκριμένες λογικές και διαδικασίες αξιοκρατίας, κρίσεων, δημοκρατικές λογικές αξιολόγησης της δημόσιας διοίκησης και πολλές από αυτές μπορέσαμε και τις υλοποιήσαμε και τις δρομολογήσαμε.

Βέβαια κάνοντας μία σύγκριση, κύριε Υπουργέ, τα στοιχεία είναι αμείλικτα -και αναφέρθηκε πριν κι ο εισηγητής μας, ο πρώτος ομιλών, ο συνάδελφος Κώστας Ζαχαριάδης- και συντριπτικά και αναδεικνύουν ακριβώς τη δική σας πολιτική και τη διαφορά με την πολιτική που άσκησε η κυβέρνηση του ΣΥΡΙΖΑ.

Να ξεκινήσουμε από τις κρίσεις των προϊσταμένων, που είναι το βασικό σημείο, που πάντα οι δεξιές κυβερνήσεις και τώρα, κύριε Βορίδη, και η Κυβέρνηση Μητσοτάκη επεμβαίνει με τρόπο αναξιοκρατικό, αντιδημοκρατικό, για να επιβάλει τους αρεστούς. Τα στοιχεία, λοιπόν, είναι ότι την περίοδο της διακυβέρνησης του ΣΥΡΙΖΑ δρομολογήθηκαν αξιοκρατικές κρίσεις προϊσταμένων -μετά από δέκα χρόνια κρίσης στη δημόσια διοίκηση-, με Πρόεδρο από το ΑΣΕΠ, με παρουσία του Νομικού Συμβουλίου του Κράτους. Μπορέσαμε να ολοκληρώσουμε ενενήντα κρίσεις προϊσταμένων, γενικών διευθυντών και εκατόν πενήντα κρίσεις διευθυντών.

Σε αυτά τα τρία χρόνια, όπως σας είπε και ο Κώστας Ζαχαριάδης,…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα πάρω και τη δευτερολογία μου, κυρία Πρόεδρε.

…μόλις τριάντα θέσεις έχουν γίνει με κρίσεις, που στην πραγματικότητα δεν εφαρμόζετε καν τη δική σας νομοθεσία. Κάθε Υπουργός έχει τον δικό του τρόπο με τον οποίο επιβάλλει τους προϊσταμένους. Εσείς ο ίδιος, πριν από μερικές μέρες, κάνατε και αλλαγές με τη δομημένη συνέντευξη, που στην ουσία είναι ένας κόφτης για την αντικειμενικότητα των κριτηρίων στην επιλογή.

Και, βέβαια, έχουμε την επιτομή φυσικά του πελατειακού κομματικού κράτους, με τον περίφημο νόμο Χατζηδάκη, που δεν έχει προηγούμενο. Πρόκειται για έναν κατάφωρα αντισυνταγματικό νόμο, που παραβιάζει ωμά το άρθρο 103 του Συντάγματος -επειδή είστε και ένας έμπειρος νομικός- και έρχεται και ανοίγει διακόσιες πενήντα έξι θέσεις της δημόσιας διοίκησης -που, σύμφωνα με το Σύνταγμα, οφείλουν να είναι αμερόληπτοι οι δημόσιοι υπάλληλοι- σε μετακλητούς ιδιώτες. Ένα πελατειακό δίκτυο σε όλη την Ελλάδα, δηλαδή, γενικών διευθυντών και διευθυντών του ΕΦΚΑ, με απολαβές-πρόκληση μάλιστα για την περίοδο που ζούμε, των οκτώ χιλιάδων ευρώ και των τεσσάρων χιλιάδων ευρώ.

Τα ίδια και όσον αφορά τους μετακλητούς. Θυμάμαι εσάς ως Κοινοβουλευτικό Εκπρόσωπο και τους Βουλευτές της Νέας Δημοκρατίας να ωρύεστε στα έδρανα για τους μετακλητούς και για τους συμβασιούχους την περίοδο του ΣΥΡΙΖΑ. Ποιο είναι το αποτέλεσμα; Είναι οι μετακλητοί την περίοδο της διακυβέρνησης της Νέας Δημοκρατίας να έχουν κατά πολύ ξεπεράσει τις τρεις χιλιάδες.

Μιλάμε για μία αύξηση των αποδοχών των μετακλητών κατά 70%, με μείωση όμως κατακόρυφα των προσόντων των μετακλητών, ήδη από το πρώτο σχέδιο νόμου του περίφημου επιτελικού κράτους. Το κόστος, κύριε Βορίδη; Κοστίζουν 70 εκατομμύρια ευρώ, κυρίες και κύριοι συνάδελφοι, οι μετακλητοί της Κυβέρνησης Μητσοτάκη κάθε χρόνο στον κρατικό προϋπολογισμό, στο δημόσιο συμφέρον και στον ελληνικό λαό.

Να πάμε στους συμβασιούχους; Και τι δεν ακούγαμε για τους συμβασιούχους. Η κυβέρνηση του ΣΥΡΙΖΑ κατοχύρωσε, μόλις βγήκαμε από τα μνημόνια, τον κανόνα ένα προς ένα. Είχαμε δρομολογήσει και τις δεκαπέντε χιλιάδες προσλήψεις στην παιδεία και είναι εδώ ο συνάδελφος Παύλος Πολάκης που μαζί με τον Ανδρέα τον Ξανθό είχαμε δρομολογήσει τότε δέκα χιλιάδες μόνιμες προσλήψεις στο Εθνικό Σύστημα Υγείας.

Όλα αυτά παγώσανε, γιατί ο κ. Μητσοτάκης μάς είπε: «Δεν θέλω το ένα προς ένα», που μας είπε προεκλογικά, «θέλω ένα προς πέντε». Να μη σταθεί όρθια η δημόσια διοίκηση, αλλά ιδιωτικοποίηση, «ημέτεροι» και μετακλητοί. Αυτή είναι η λογική και «εργολαβοποίηση», που πάλι φυσικά υπάρχουν πελατειακές σχέσεις από πίσω.

Εμείς, όμως, τι κάναμε; Προσπαθήσαμε -και το πετύχαμε σε μεγάλο βαθμό, όσο προλάβαμε- να κάνουμε αορίστου χρόνου μια σειρά από σχέσεις εργασίας που ήταν σχέσεις συμβασιούχων. Μπορέσαμε και φέραμε μια μεγάλη προκήρυξη για την καθαριότητα στους δήμους, όπου εννέα χιλιάδες εργαζόμενοι απέκτησαν μόνιμη σχέση με την τοπική αυτοδιοίκηση στον τομέα της καθαριότητας, τρεις χιλιάδες διακόσιοι πυροσβέστες, τεσσερισήμισι χιλιάδες στην ειδική αγωγή -το μόνο, κύριε Βορίδη, που η δική σας Κυβέρνηση προχώρησε-, όπως επίσης δρομολογήσαμε και τη «Βοήθεια στο Σπίτι» σε αυτή τη λογική.

Ποια είναι όμως η πραγματικότητα όσον αφορά τους συμβασιούχους; Ότι το 2019, όταν έφυγε ο ΣΥΡΙΖΑ από την κυβέρνηση, οι συμβασιούχοι στο δημόσιο αντιστοιχούσαν στο 16% των μονίμων υπαλλήλων του δημοσίου. Ποια είναι τα νούμερα σήμερα; Το 25% είναι συμβασιούχοι σε αναλογία με τους μόνιμους δημοσίους υπαλλήλους, σε μία περίοδο που έχετε τη δυνατότητα, αλλά δεν έχετε τη βούληση, να προσλάβετε μόνιμους υπαλλήλους. Αντίθετα, όπως κάνατε και με τον ΕΦΚΑ και με το Εθνικό Σύστημα Υγείας, σε όλα αυτά ξεκινάτε με μια λογική ιδιωτικοποίησης και εισόδου συνεχώς μετακλητών στη δημόσια διοίκηση.

Κυρίες και κύριοι συνάδελφοι, είναι φανερό ότι η Κυβέρνηση Μητσοτάκη είναι μια Κυβέρνηση που θεωρεί ότι η δημόσια διοίκηση είναι φέουδο. Δεν έρχεται να επενδύσει σε μια δημόσια διοίκηση που μπορεί να βοηθήσει τη χώρα να ανακάμψει, να έχει ένα ισχυρό κοινωνικό κράτος, να αξιοποιήσει το Ταμείο Ανάκαμψης, αλλά, αντίθετα, είναι μια Κυβέρνηση που στοχεύει στη συνεχή ιδιωτικοποίηση της δημόσιας διοίκησης, στην κομματικοποίηση και στις πελατειακές σχέσεις.

Η μόνη λύση σήμερα είναι η πολιτική και κοινωνική αλλαγή της χώρας, που θα μπορέσει να στηρίξει μια δημόσια διοίκηση προς όφελος της ανάπτυξης, της κοινωνικής πλειοψηφίας και της χώρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κυρία συνάδελφε.

Τον λόγο έχει ο κ. Βερναρδάκης, Βουλευτής Α΄ Αθηνών, από τον ΣΥΡΙΖΑ - Προοδευτική Συμμαχία για πέντε λεπτά.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κυρία Πρόεδρε.

Θα ξεκινήσω από αυτό που είπε ο εισηγητής μας κ. Κώστας Ζαχαριάδης. Είναι άδικο να βρίσκεται μόνο ο συγκεκριμένος Υπουργός σήμερα εδώ, «απολογούμενος», εντός εισαγωγικών.

Κεντρικός νους αυτής της διάλυσης των νόμιμων διαδικασιών και των εγγυήσεων του δημόσιου τομέα είναι το επιτελικό κράτος του κ. Γεραπετρίτη και είναι απορίας άξιο πώς ο κ. Γεραπετρίτης δεν έχει έρθει να απολογηθεί μία φορά στη Βουλή για όλο αυτό το συνονθύλευμα διαδικασιών που έχει δημιουργηθεί στον δημόσιο τομέα. Το Υπουργείο Εσωτερικών ακολουθεί.

Τι συνέβη μετά την ημέρα των εκλογών του 2019, την ημέρα της ορκωμοσίας της Κυβέρνησης; Διαλύθηκε στο κεντρικό διοικητικό σύστημα της Κυβέρνησης, του κεντρικού μηχανισμού, ο οργανισμός, το πλαίσιο λειτουργίας το οποίο καθόριζε τους κανόνες λειτουργίας της δημόσιας διοίκησης. Καταργήθηκε το Υπουργείο Διοικητικής Μεταρρύθμισης και Ανασυγκρότησης, και όπως αλλιώς υπήρχε, και υπήχθη στο Υπουργείο Εσωτερικών.

Τι έκανε η Κυβέρνηση Μητσοτάκη μέχρι σήμερα; Τρία βασικά πράγματα, γενικά:

Κατάργησε κάθε σύστημα ολοκληρωμένης και ενιαίας διοίκησης. Η δημόσια διοίκηση ξαναγύρισε σε εποχές πριν από τη δεκαετία του 1980 ακόμα, όταν το κάθε Υπουργείο και ο κάθε Υπουργός ακολουθούσε δικούς του κανόνες για την επιλογή στελεχών και τις εσωτερικές του διαδικασίες.

Σήμερα αυτό έχει επεκταθεί ακόμη και στο εσωτερικό του κάθε Υπουργείου. Υπηρεσίες, διευθύνσεις, εποπτευόμενα νομικά πρόσωπα ακολουθούν διαφορετικές διαδικασίες επιλογής διευθύνσεων, επιλογής διευθυντών, ερμηνείας εγκυκλίων, νόμων, διαδικασιών. Το Υπουργείο Πολιτισμού εδώ είναι παράδειγμα προκλητικής κακοδιοίκησης.

Δεύτερον: Ρευστοποίησε τους κανόνες και τις εγγυήσεις διαφάνειας, με αποκορύφωμα τη γενίκευση των απευθείας αναθέσεων στο δημόσιο, που έχουν ξεπεράσει κάθε ιστορικό προηγούμενο. Υποβάθμισε κάθε θεσμικό εγγυητή ουδετερότητας, όπως είναι η διαχείριση του ορισμού των διοικήσεων στις ανεξάρτητες συνταγματικές αρχές αλλά και στις διοικητικές αρχές, η υποβάθμιση του Εθνικού Κέντρου Δημόσιας Διοίκησης και του στελεχιακού δυναμικού που παράγει.

Τρίτον και κυριότερο, μην το ξεχνάμε: Από την πρώτη ημέρα συγκρότησης του επιτελικού κράτους, κατάργησε τη νομοθεσία περί σύγκρουσης συμφερόντων και «περιστρεφόμενων θυρών» μεταξύ δημόσιου και ιδιωτικού τομέα. Έτσι σήμερα η δημόσια διοίκηση έχει επιστρέψει στην εποχή του «Μαυρογιαλούρου», αλλά ο σύγχρονος «Μαυρογιαλούρος» είναι ένας γιάπης, που διαχειρίζεται κατά το δοκούν τεράστια ποσά και έχει και πολύ μεγάλο κυνισμό, σε αντίθεση με εκείνον τον κινηματογραφικό, γραφικό ήρωα.

Η αναξιοκρατία και ο κομματισμός είναι η «κορυφή του παγόβουνου». Θα έλεγα ότι είναι τα εργαλεία με τα οποία επιδιώκεται μια βίαιη επίθεση στην έννοια του δημοσίου συμφέροντος και στον ρόλο της δημόσιας διοίκησης ως εγγυητή. Η πραγματική πολιτική είναι η ρευστοποίηση του δημοσίου μέσω συνεχών και επάλληλων πολιτικών ιδιωτικοποίησης ή -ακόμη πιο προχωρημένα- ιδιοποίησης του κράτους.

Όλη αυτή η στρατηγική έχει μια δομή, έχει μια «πυραμίδα».

Πρώτον: Μετακλητοί, ειπώθηκε και προηγουμένως, δηλαδή μια παράλληλη διοίκηση εκτός δημοσιοϋπαλληλικού δικαίου.

Δεύτερον και πρωτοφανές: Προώθηση ιδιωτών σε ανώτερες διευθυντικές θέσεις του δημοσίου. Έχουμε εδώ την περίπτωση ενός ολόκληρου Υπουργείου το οποίο λειτουργεί ως υβρίδιο ιδιωτικής εταιρείας -να το πω έτσι-,το Υπουργείο Μετανάστευσης και Ασύλου, και βεβαίως τον ΕΦΚΑ, που εξελίσσεται σε ένα ακραίο παράδειγμα ημι-ιδιωτικού οργανισμού.

Και το τρίτο: Ανάθεση δεσμίδων αρμοδιοτήτων του δημοσίου σε ιδιώτες. Το ΕΦΚΑ είναι χαρακτηριστικό παράδειγμα, αλλά υπάρχουν και πάρα πολλά άλλα, αλλά προφανώς και συρρίκνωση του εύρους αρμοδιοτήτων δημόσιας εξουσίας. Εδώ θα μπορούσαμε να πούμε πολλά πράγματα και παραδείγματα, δεν μας παίρνει ο χρόνος. Ένα χαρακτηριστικό παράδειγμα ήταν η Εθνική Αρχή Λιμένων μέσα στην πανδημία και η αλλαγή του χαρακτήρα της.

Ο πολιτικός στόχος είναι ένα είδος ιδιωτικοποίησης ή πιο συγκεκριμένα μια σύμφυσης του ιδιωτικού τομέα με τις λειτουργίες του κράτους μέσω της στελέχωσης των δημοσίων υπηρεσιών, αρχικά στο ανώτερο επίπεδο της δημοσιοϋπαλληλίας. Η εισροή ιδιωτών στελεχών στο δημόσιο συνεπάγεται ένα ιδιότυπο καθεστώς εξαιρέσεων από τις συνταγματικές αρχές και το δημοσιοϋπαλληλικό δίκαιο, με τη μη τήρηση του συστήματος επιλογής που επιβάλλει ο δημοσιοϋπαλληλικός κώδικας, την παράκαμψη του ΑΣΕΠ, τις μισθολογικές ανισότητες, την έκπτωση ή και την κατάπτωση του μορφωτικού και διοικητικού κεφαλαίου του ανθρώπινου δυναμικού.

Μετά από όλα αυτά γιατί μιλάμε για τα διάφορα ιδεολογήματα, διαφάνεια, αξιοκρατία, πολιτική ανθρώπινου δυναμικού στη δημόσια διοίκηση, όταν η κεντρική στρατηγική είναι η συρρίκνωση του δημοσίου συμφέροντος, επομένως η συρρίκνωση της δημόσιας διοίκησης; Και βεβαίως, ποια συζήτηση για αυξήσεις μισθών, προσλήψεις, εργασιακές σχέσεις, οι οποίες συνεχώς ρευστοποιούνται σε ένα πλήθος ειδικών σχέσεων εργασιακών, σε ένα περιβάλλον διάλυσης του δημόσιου τομέα και της διοίκησης;

Ευτυχώς οι μέρες της Κυβέρνησης αυτής τελειώνουν και η δημόσια διοίκηση θα επιστρέψει σε μια κανονικότητα που την αξίζει και που πρέπει να υποστηριχθεί.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Χατζηγιαννάκης, Βουλευτής Ευβοίας.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, η αλήθεια είναι ότι μιλώντας για το επιτελικό κράτος της Νέας Δημοκρατίας δεν ξέρουμε από πού να αρχίσουμε και πού να τελειώσουμε. Δεν μας φτάνει όχι το πεντάλεπτο της πρωτολογίας και το τρίλεπτο της δευτερολογίας, μπορούμε να μιλάμε για μέρες, μόνο για να απαριθμήσουμε τις μεγάλες τομές που έχετε κάνει στη δημόσια διοίκηση και τον τρόπο με τον οποίο έχετε αποφασίσει να ασκήσετε την εξουσία και να διανείμετε τα κονδύλια αυτής της χώρας.

Από πού να ξεκινήσουμε; Να ξεκινήσουμε από τις απευθείας αναθέσεις, που μόνο την τελευταία διετία -και μιλάω για το 2020-2021, γιατί δεν έχουμε τα στοιχεία ακόμα του 2022- έχουν φτάσει τα 7 δισεκατομμύρια ευρώ, εκ των οποίων οι απευθείας αναθέσεις με τον νόμιμο τρόπο, δηλαδή μέχρι τις 30.000 ή 60.000 που ορίζει το θεσμικό πλαίσιο, είναι μόνο 2,5 δισεκατομμύρια ευρώ; Η πλειοψηφία των αναθέσεων αυτών έγιναν δήθεν για την αντιμετώπιση της πανδημίας. Στην πραγματικότητα από τα στοιχεία που μπορεί κάποιος να συλλέξει -οποιοσδήποτε μπει στη σελίδα της αρμόδιας αρχής, του ΕΣΗΔΗΣ- βλέπει ότι μόνο 500 εκατομμύρια αφορούν στην αντιμετώπιση της πανδημίας.

Άρα μιλάμε για 4 δισεκατομμύρια ευρώ την τελευταία διετία που έχουν γίνει με διαδικασίες κατά παρέκκλιση του θεσμικού πλαισίου με το άρθρο 32 ή με όλα αυτά που ορίζουν με τις κλειστές προσφορές, στις οποίες προφανώς δεν γίνονται εκπτώσεις, προφανώς δεν γίνεται έλεγχος -αυτός που πρέπει τουλάχιστον ο έλεγχος- και κανονίζουν οι αναθέτουσες αρχές ποιος είναι ο προτιμότερος για να ανατεθούν.

Καταφέρατε ακόμα και χρηματοδοτήσεις που δόθηκαν για την αντιμετώπιση των συνεπειών φυσικών καταστροφών στη Θεσσαλία, στα Ιόνια νησιά, στη Στερεά Ελλάδα, σε πάρα πολλές περιφέρειες και γαλάζιοι περιφερειάρχες και γαλάζιοι δήμαρχοι να τα διαχειριστείτε με τέτοιον τρόπο που ενώ έπρεπε να γίνουν βασικά έργα υποδομής για να αντιμετωπιστούν αυτές οι καταστροφές -που συνέβησαν, αλλά και που θα αποφευχθούν στο μέλλον παρόμοιες καταστροφές-, ένα πολύ μεγάλο μέρος από αυτές να δοθούν με αδιαφανείς τρόπους. Υπάρχει πλήθος καταγγελιών από αντιπολιτεύσεις μέσα στους δήμους και στις περιφέρειες για εξωραϊσμούς, για πεζοδρόμια, για πλατείες, πράγματα τελείως άσχετα από τις φυσικές καταστροφές για τις οποίες δόθηκαν τα κονδύλια αυτά.

Δεν συζητάμε για το πού έχουν κατευθυνθεί η πλειοψηφία όλων των αναθέσεων, των μεγάλων τουλάχιστον, ακόμα και στις φυσικές καταστροφές.

Και δεν συζητάμε και για τον τρόπο τον οποίον έχετε κατευθύνει το Ταμείο Ανάκαμψης και όλα τα κονδύλια που περιγράφονται εκεί πέρα, σε ποιους ομίλους πηγαίνουν, πώς θα διανεμηθούν και τελικά τι δεν θα φτάσει δυστυχώς στον Έλληνα φορολογούμενο, στο μεσαίο επιχειρηματία, στον αγρότη και σε όλους αυτούς που έχουν ανάγκη και έχει ανάγκη η χώρα για να ανακάμψει από τη μεγάλη κρίση στην οποία έχουμε μπει τα τρία τελευταία χρόνια.

Να πάρουμε τις προσλήψεις τις αναγκαίες που έπρεπε να κάνετε στους ΟΤΑ και σας το ζητάει η ΚΕΔΕ και η ένωση περιφερειών και δεν μπορούν να λειτουργήσουν; Στις πολεοδομίες, στις οποίες δίνετε συνεχείς παρατάσεις επειδή τις έχετε αφήσει γυμνές και δεν μπορούν, όχι αναπτυξιακή λογική να εφαρμόσουν, αλλά ούτε μια άδεια οικοδομής ούτε στις κατεστραμμένες περιοχές της Εύβοιας και της υπόλοιπης Ελλάδας που πρέπει να βγουν τώρα τα πρωτόκολλα για να μπορέσουν οι άνθρωποι να φτιάξουν τα κατεστραμμένα σπίτια τους, οι πολεοδομίες πλέον είναι τόσο αποψιλωμένες έως μηδενικές που δεν μπορούν να δοθούν οι άδειες αυτές, όχι για αναπτυξιακή λογική. Εκεί, μάλλον, πρέπει να γελάσουμε. Εκεί, λοιπόν, στους ΟΤΑ δεν έχετε προβεί στις αναγκαίες προσλήψεις. Τι επιλέξατε όμως; Επιλέξατε να φτιάξετε αναπτυξιακούς οργανισμούς, παραμάγαζα από δίπλα, για να αντικαταστήσετε ή να υποκαταστήσετε το απαραίτητο προσωπικό το οποίο έχουν ανάγκη οι υπηρεσίες. Φυσικά ήρθε το Ελεγκτικό Συνέδριο, γιατί η αριστεία σας ξεπερνάει και τη συνταγματικότητα αυτού του θεσμικού μας πλαισίου, ήρθε το ελεγκτικό συνέδριο, όπως είχε έρθει και το Συμβούλιο της Επικρατείας -θα σας τα πω στην δευτερολογία, τα γνωρίζετε ούτως ή άλλως πάρα πολύ καλά- και σας είπε ότι αυτό που κάνετε υπερβαίνει τα όρια του Συντάγματος, είναι αντισυνταγματικό και σας αναγκάζει -και δυστυχώς όμως έχετε βάλει όλη την αυτοδιοίκηση σε μια τέτοια διαδικασία εδώ και δύο χρόνια να προσπαθεί να φτιάξει οργανισμούς για να καλύψει, γιατί αυτό της έλεγαν οι εκλεκτοί του Υπουργείου Εσωτερικών -με την προηγούμενη διοίκηση, για να είμαι δίκαιος- αυτό τους έλεγαν και βάλατε σε μία τέτοια διαδικασία τους δήμους να προσπαθούν να φτιάξουν οργανισμούς-παραμάγαζα και τελικά να ακυρώνονται από το Ελεγκτικό Συνέδριο και η αριστεία σας να αποδεικνύεται άλλη μία, δυστυχώς, επικοινωνιακή φράση την οποία έχετε παντού δημιουργήσει.

Η πραγματικότητα, κύριε Υπουργέ, είναι ότι έχετε αποτύχει σε όλα τα μέτωπα. Στη δυσκολότερη συγκυρία που αντιμετωπίζει η χώρα μας τής έλαχε να έχει τη χειρότερη κυβέρνηση. Ευτυχώς τελειώνει ο χρόνος της, γιατί τελειώνει και η υπομονή του ελληνικού λαού.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Και τον λόγο τώρα έχει ο κ. Πολάκης, Βουλευτής Χανίων.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε, θα πάρω και τον χρόνο της δευτερολογίας μου.

Κύριε Υπουργέ, από πού να το πρωτοπιάσουμε; Από πού να το πρωτοπιάσουμε το κράτος-ΙΧ που έχετε φτιάξει εδώ και δυόμισι χρόνια. Βγήκατε στην Κυβέρνηση και μιλάγατε για αξιοκρατία και αριστεία.

Σωστά, κύριε Θεοχάρη μου;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σωστά.

**ΠΑΥΛΟΣ ΠΟΛΑΚΗΣ:** Βγήκε ο κ. Βορίδης και είπε: «θα πάρουμε όλα τα θεσμικά μέτρα για να μην επιστρέψει η Αριστερά στην κυβέρνηση». Σωστά; Αυτό είναι το επιτελικό σας κράτος. Αυτό είναι το επιτελικό κράτος του συντάξαντα Γεραπετρίτη, συνομιλητή Φουρθιώτη -για να μην ξεχνιόμαστε.

Λοιπόν, πάμε με στοιχεία να τα πάρουμε ένα - ένα, γιατί ο κ. Βορίδης έζησε αυτά τα δύο χρόνια το παιδικό του όνειρο, αυτό που οραματιζόταν έξω από τη νομική με κάτι τσεκούρια στα χέρια.

Λοιπόν, κύριε Βορίδη, ο αριθμός των μετακλητών που είχε ο ΣΥΡΙΖΑ στο πικ, πόσο ήταν; Δύο χιλιάδες εξακόσιοι πενήντα. Εσείς, πόσους έχετε σήμερα; Το απόλυτο ρεκόρ όλης της Μεταπολίτευσης: τρεις χιλιάδες εκατόν ογδόντα τέσσερις. Πόσα λεφτά κόστιζαν οι μετακλητοί του ΣΥΡΙΖΑ, που ούρλιαζε εδώ ο Υπουργός νανογιλέκων και υπανάπτυξης, ο κ. Γεωργιάδης; Πόσο κόστιζαν τον χρόνο; Σκάρτα 30 εκατομμύρια ευρώ. Πόσο κοστίζουν οι δικοί σας; 70 συν εκατομμύρια ευρώ. Η Προεδρία της κυβερνήσεως επί ΣΥΡΙΖΑ που υπαγόταν απευθείας στον πρωθυπουργό πόσο κόστιζε στον Τσίπρα; 4.900.000 ευρώ. Πόσα κοστίζει η αντίστοιχη σημερινή του Μητσοτάκη; 16,5 εκατομμύρια ευρώ. Η Προεδρία της Κυβέρνησης κοστίζει 34 εκατομμύρια σήμερα.

Αυτό είναι. Έχετε φτιάξει ένα παρακράτος Μητσοτάκη στο Μαξίμου για να ελέγχετε, με τοπικούς τοποτηρητές σε κάθε Υπουργείο, τη ροή του χρήματος των απευθείας αναθέσεων και των κλειστών διαγωνισμών. Αυτό είναι το επιτελικό σας κράτος με μία κουβέντα.

Πάμε παρακάτω: Μετακλητούς σε θέσεις ευθύνης;

Πώς τον έλεγαν αυτόν στο Υπουργείου Μετανάστευσης, αυτόν που τον είχε παλιά ο Σαμαράς για να φτιάξει την «παραλία Α.Ε.» και που τον πήρε ο Μηταράκης, μετακλητό, και τον έβαλε διευθυντή της τεχνικής υπηρεσίας ο οποίος υπέγραψε και έργο απευθείας ανάθεση 4,5 εκατομμύρια ευρώ δύο μέρες πριν αναλάβει; Τόσο πολύ βιαζόταν το παιδί. Δύο μέρες πριν βγει το ΦΕΚ του διορισμού του είχε υπογράψει 4,5 εκατομμύρια ευρώ απευθείας ανάθεση. Αλλά μου ξεφεύγει το όνομα αυτή τη στιγμή.

Να μιλήσουμε για τον νόμο του ΕΦΚΑ των golden boys του Χατζηδάκη, με τους μισθούς τα οκταχίλιαρα, τα πεντοχίλιαρα κ.λπ., οι οποίοι θα πάνε να κάτσουν φυτευτοί στον μηχανισμό του δημοσίου που υπάρχει εκεί; Την ίδια στιγμή που διώξατε επτακόσιους νέους επιστήμονες που έβγαζαν είκοσι πέντε χιλιάδες συντάξεις το μήνα, που ήταν από το πρόγραμμα που επιδοτούνταν από την Ευρωπαϊκή Ένωση με πλήρεις αμοιβές και τους οποίους απολύσατε; Γιατί δεν πρόλαβε η πανδημία και θέλατε να τους διώξετε για να υπονομεύσετε και τον ΕΦΚΑ.

Πάω λίγο στις διοικήσεις. Κύριε Βορίδη, ο ν.4735 είναι ψηφισμένος από 12 Δεκεμβρίου του 2020. Αφού αλλάξατε πρώτα όλες τις διοικήσεις, ορίσατε από συνταξιούχους τύπου Πατέρας, κάτι απόστρατους αστυνομικούς, κάτι γυναίκες δημοσιογράφοι, την Μπαλαούρα από εδώ, κάτι άσχετους, πανάσχετους στα νοσοκομεία δεξιά και αριστερά, φέρατε και νόμο για την αξιοκρατική επιλογή των στελεχών της δημόσιας διοίκησης. Και ενάμιση χρόνο τώρα, τον δικό σας νόμο -και εσείς, κύριε Βορίδη, που είπατε ότι είναι ανεφάρμοστος- τον έχετε βάλει στον πάγο. Και τι κάνετε τώρα; Το τελευταίο κατόρθωμα του Πλεύρη. Διορίζει ενώ ισχύει ο νόμος. Βρήκαμε τώρα άλλο κόλπο. Ορίζεται προσωρινός διοικητής, λέει. Αυτό τώρα είναι εφεύρεση του επιτελικού κράτους, του κράτους των αρίστων, έτσι; Του κράτους-ΙΧ «Μητσοτάκης Α.Ε.», δηλαδή.

Στο νοσοκομείο της Καρδίτσας -αυτή την Καρδίτσα κάποιος την έχει καταραστεί- τη μια πάει ο Πατέρας και τώρα στέλνουν μία η οποία είναι λέει η Μαίρη Κουτσιούμπα, πτυχιούχος αρχαιολογίας του Πανεπιστημίου Βελιγραδίου της Ομοσπονδιακής Δημοκρατίας της Γιουγκοσλαβίας, με πολύ καλή γνώση ξένης γλώσσας και περισσότερο από πέντε χρόνια εργασιακής εμπειρίας. Δεν ξέρει γρι από νοσοκομεία, με λίγα λόγια, και γίνεται προσωρινή διοικήτρια στην Καρδίτσα. Αυτή εδώ η κυρία. Ενώ ισχύει ο νόμος που έπρεπε να κριθεί, να γίνει διαδικασία.

Δεύτερον, στην Κύμη, αναπληρώτρια διοικήτρια διορίζουν μία τριαντατριάχρονη δικηγόρο που από το βιογραφικό της φαίνεται ότι δεν έχει καμμία σχέση με ενασχόληση στον χώρο της υγείας ούτε έχει κάποιο μεταπτυχιακό σε διοίκηση μονάδων κ.λπ.. Τη διορίζουν προσωρινή διοικήτρια. Ποιο είναι το προσόν; Το προσόν είναι ότι είναι άμεσα συνδεδεμένη με τον κ. Κεδίκογλου και επειδή οδεύουμε σε εκλογές και επειδή τα νοσοκομεία είναι ψηφοσυλλεκτικός μηχανισμός, την έβαλε ο Κεδίκογλου μπας και του μαζέψει κάνα ψήφο.

Και να πω κάτι που ξέχασα, ότι της κ. Κουτσιούμπα που μπήκε στην Καρδίτσα –που όπως είπαμε δυστυχώς κάποιος την έχει καταραστεί- η σχέση με τον χώρο της υγείας είναι ότι ο σύζυγός της είναι αποσπασμένος στο γραφείο του κ. Πλεύρη, τώρα που είναι Υπουργός Υγείας. Αυτό είναι το προσόν με το οποίο διορίστηκε ως διοικήτρια.

Πάω και σε μερικά τελευταία. Κύριε Βορίδη, έχουμε καταλάβει πάρα πολύ καλά τι εννοούσατε όταν λέγατε ότι θα πάρουμε όλα τα θεσμικά μέτρα για να μην επιστρέψει η κυβέρνηση της Αριστεράς στην εξουσία. Να σας πω μερικά μέτρα τα οποία πήρατε.

Πρώτον, καθαρίσατε τη διοίκηση της επιτροπής. Εμάς κατηγορούσατε ότι θέλαμε να ελέγξουμε τους αρμούς της εξουσίας. Τους θεωρείτε ιδιοκτησία σας, κύριε Βορίδη; Θεωρείτε ότι σας ανήκουν κληρονομικώ δικαίω; Σε εσάς, την παράταξη της Νέας Δημοκρατίας, δηλαδή της απογόνου της ΕΡΕ και του Δημοκρατικού Συναγερμού θεωρείτε ότι σας ανήκουν;

Καθάρισαν λοιπόν τη Διοίκηση της Επιτροπής Ανταγωνισμού. Θυμάστε πώς, έτσι; Θεσπίζοντας αναδρομικά κωλύματα και ασυμβίβαστα. Ο Γεωργιάδης, ο Υπουργός νανογιλέκων και μπουλντοζιέρης του Ελληνικού, κουμπαριά εν μέσω κορωνοϊού με τον -πώς τον λένε;- προϊστάμενο της ΕΑΑΔΗΣΥ, αυτής που ελέγχει υποτίθεται τις απευθείας συμβάσεις και τις αναθέσεις κ.λπ..

Δεν ξέρω τι έχω πάθει σήμερα. Δεν θυμάμαι και τα ονόματα. Το θυμάται κανείς το όνομα του συγκεκριμένου, της ΕΑΑΔΗΣΥ;

Αυτός, όταν ήμασταν κυβέρνηση, μας είχε «ζαλίσει τον έρωτα» για το έργο του βιολογικού της Παλαιόχωρας, κάτω -τα θυμάμαι όλα- ή για κάποια πράγματα που θέλαμε να κάνουμε στα νοσοκομεία και έλεγχο και κόντρα έλεγχο και κόντρα έλεγχο. Και τα κάναμε βέβαια και γίνονται τα έργα και ολοκληρώνονται και τώρα.

Κι εδώ περνούν μπροστά του τα εκατομμύρια, τα δισεκατομμύρια των απευθείας αναθέσεων και τα βρίσκει όλα σωστά ο κουμπάρος του Γεωργιάδη, ο Πρόεδρος της ΕΑΑΔΗΣΥ.

**ΜΑΡΙΟΣ ΚΑΤΣΗΣ:** Ο Κατωπόδης.

**ΠΑΥΛΟΣ ΠΟΛΑΚΗΣ:** Ακριβώς, ο Κατωπόδης. Είχε παράξενο όνομα.

Δεν είναι Κατωπόδης, είναι κατωκέφαλος. Έχει κατεβάσει την κεφαλή κάτω και δεν βλέπει τίποτα.

Μετά ψηφίζουν φωτογραφική τροπολογία για το ΑΣΕΠ δίνοντας τη δυνατότητα στους εκλεκτούς να επαναδιοριστούν για την καινούργια θητεία. Με νυχτερινή τροπολογία άλλαξαν τις προϋποθέσεις διορισμού της αρχής για το ξέπλυμα του βρώμικου χρήματος για να μπορούν να διορίζουν και συνταξιούχο εισαγγελέα. Τους τέλειωσαν τα golden boys της γαλάζιας γενιάς και είπαν να πιάσουν και συνταξιούχους γαλάζιους δικαστικούς να τους βάλουν εκεί.

Και έχεις και το απόγειο του ελέγχου των αρμών της εξουσίας, γιατί αυτό κάνει η Νέα Δημοκρατία. Είναι η περίπτωση του κ. Μπίνη, έτσι; Καταργούν όλα τα ελεγκτικά σώματα, φτιάχνουν υποτίθεται την Εθνική Αρχή Διαφάνειας, βάζουν τον κ. Μπίνη επικεφαλής προσωρινά, τον διορίζουν και μόνιμα μετά και επιλέγει ένας άνθρωπος ενενήντα επτά θέσεις προϊσταμένων από κάτω. Δηλαδή το κεντρικό ελεγκτικό όργανο της χώρας, που υποτίθεται ότι πρέπει να ελέγξει τα πάντα για τη διαφάνεια και τον έλεγχο της διαφθοράς, το ελέγχει ένας άνθρωπος, ο Μπίνης, δηλαδή ο Μητσοτάκης.

Και τολμούσαν να κατηγορούν εμάς που τηρήσαμε όλες τις διαδικασίες, που με τον νόμο του Βερναρδάκη διορίσαμε ενενήντα γενικούς διευθυντές, με αξιοκρατική κρίση στα Υπουργεία και εκατόν πενήντα προϊσταμένους. Κατηγορούσαν εμάς για έλεγχο των αρμών της εξουσίας!

Κύριοι συνάδελφοι, αυτά και πάρα πολλά άλλα θα μπορούσα να λέω και να μιλάω για πολλές ώρες ακόμα. Κατηγορούσατε εμάς ότι γεμίζουμε με συμβασιούχους το δημόσιο. Πόσο έχουμε φτάσει σήμερα; Στις εκατόν σαράντα τέσσερις χιλιάδες πεντακόσιους δώδεκα. Πόσους παραδώσαμε εμείς; Ενενήντα τέσσερις χιλιάδες εννιακόσιους εξήντα ένα. Καταφέρατε τίποτα με αυτούς; Παλέψατε καμμιά πανδημία; Είμαστε η πρώτη χώρα από τις ανεπτυγμένες χώρες του δυτικού κόσμου σε θανάτους ανά εκατομμύριο πληθυσμού, δύο χιλιάδες εξακόσιους πενήντα. Είμαστε η πρώτη χώρα με είκοσι επτάμισι χιλιάδες νεκρούς. Το καταλαβαίνετε; Γιατί δεν κάνατε αυτά που είπαμε.

Αυτή είναι η επιτυχία του επιτελικού σας κράτους. Τα είπα προχθές στον Πλεύρη. Μη θέλεις να τα ξανακούσεις κι εσύ. Άκουσε την προχθεσινή ομιλία μου και μη μιλείς.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριε συνάδελφε, να κλείσετε.

**ΠΑΥΛΟΣ ΠΟΛΑΚΗΣ:** Να ξέρετε κάτι, κύριε Βορίδη. Η Αριστερά θα ξαναέρθει στην κυβέρνηση και θα είναι ντάλα μεσημέρι. Και να ξέρετε κάτι. Το μάθημά μας το έχουμε πάρει. Ό,τι φτιάχνεται σαν ιδιωτικό πελατειακό κομματικό ακροδεξιό κράτος της «Μητσοτάκης Α.Ε.» θα το διαλύσουμε στα εξ ων συνετέθη, με νόμους.

Το μάθαμε το μάθημά μας. Με νόμους θα το διαλύσουμε, με νέα νομοθέτηση αξιοκρατίας, με νέα νομοθέτηση ισονομίας, με νέα νομοθέτηση που θα επιτρέψει να γυρίσουν τα παιδιά μας απ’ έξω για να βρουν δουλειά σε μία Ελλάδα που θα αναπτύσσεται και όχι σε ένα ιδιωτικό κράτος που ταΐζει άχρηστα golden boys και μετριότητες επιστήμονες της γενιάς μας, οι οποίοι το παίζουν άριστοι με πλαστά βιογραφικά και με τις εισηγήσεις τους οδηγηθήκαμε στους είκοσι επτάμισι χιλιάδες νεκρούς.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κ. Τόλκας, Βουλευτής Ημαθίας, για τρία λεπτά.

**ΑΓΓΕΛΟΣ ΤΟΛΚΑΣ:** Κύριε Υπουργέ, κυρίες και κύριοι συνάδελφοι, η πολιτική σας στο κρίσιμο Υπουργείο Εσωτερικών και των σχέσεων εργασίας στο δημόσιο, από την οποία κρίνεται η αξιοκρατική λειτουργία, η διαφάνεια, ο σεβασμός του δημόσιου χρήματος, αλλά και ο σεβασμός του πολίτη, μας θυμίζει άλλες εποχές. Ζηλέψατε περιόδους διόγκωσης του κράτους με προσλήψεις, εξάρτησης συμβασιούχων και στήνετε τον νέο κομματικό στρατό σας εις βάρος του δημοσίου συμφέροντος και στις πλάτες των συμπολιτών μας με τις ρουσφετολογικές προσλήψεις σας.

Τη στιγμή που όλος ο κόσμος επιλέγει να επενδύσει στη δημιουργία και λειτουργία ενός δημόσιου τομέα ο οποίος θα βρίσκεται δίπλα και θα στηρίζει τον πολίτη σε στιγμές κρίσεων, σε καταστροφές, σε οικονομική ασφυξία, όταν δημιουργούνται ανάγκες ασφάλειας, ανάγκες υγειονομικές σήμερα που έχει αποδειχθεί η ανάγκη παρέμβασης του δημόσιου τομέα, εσείς είστε στρατευμένοι σε έναν και μόνο από παλιά δικό σας στόχο, στόχο ιδεοληπτικό, αναχρονιστικό, κόντρα σε όσα συμβαίνουν και σε όσα αντιμετωπίζουμε. Ο στόχος σας είναι να αφαιρείτε πόρους και αρμοδιότητες από τον δημόσιο τομέα και είτε να τις μεταβιβάζετε στον ιδιωτικό τομέα, εφόσον κάτι τέτοιο είναι προσοδοφόρο για τους φίλους σας είτε να απεκδύεστε δημόσιων λειτουργιών, εφόσον αυτές δεν συμφέρουν τον ιδιώτη.

Και μέσα σε αυτό το πλαίσιο βρίσκεται και η διόγκωση των συμβασιούχων στον δημόσιο τομέα, η δημιουργία ενός τεράστιου πελατειακού δικτύου με ταυτόχρονη απαξίωση των μόνιμων σχέσεων εργασίας στον δημόσιο τομέα. Ο συνολικός αριθμός των συμβασιούχων του δημοσίου τομέα, εκτός νομικών προσώπων ιδιωτικού δικαίου, τον Φεβρουάριο του 2022 έφτασε τους εκατό σαράντα τέσσερις χιλιάδες πεντακόσιους, τη στιγμή που οι μόνιμοι ανέρχονται σε πεντακόσιες εξήντα πέντε χιλιάδες. Με άλλα λόγια, ο αριθμός των συμβασιούχων αντιστοιχεί στο 25% του αριθμού των μόνιμων υπαλλήλων, όταν τα αντίστοιχα ποσοστά τον Φεβρουάριο του 2019 ήταν 16% και τον Φεβρουάριο του 2018 ήταν 14% επί του αριθμού μονίμων υπαλλήλων του δημοσίου.

Η Νέα Δημοκρατία ως Αντιπολίτευση κατηγορούσε τον ΣΥΡΙΖΑ ότι αύξησε τον αριθμό των συμβασιούχων στο δημόσιο. Και, όμως, ο ΣΥΡΙΖΑ, παρά τις μνημονιακές δεσμεύσεις, εξορθολόγισε αξιοκρατικά το εργασιακό πλαίσιο της απασχόλησης στον δημόσιο τομέα, δημιουργώντας σταθερές σχέσεις εργασίας έναντι επισφαλών συμβάσεων ετών, με σεβασμό και στο δημοσιονομικό κόστος. Και η σοβαρή δημοσιονομική διαχείριση του ΣΥΡΙΖΑ όλης εκείνης της περιόδου αποδεικνύεται περίτρανα σήμερα απέναντι στην ανέτοιμη δική σας δημοσιονομική διαχείριση.

Χαρακτηριστικά παραδείγματα είναι οι εννέα χιλιάδες μόνιμες προσλήψεις στην καθαριότητα των δήμων, η μονιμοποίηση τριών χιλιάδων διακοσίων πυροσβεστών, το πρόγραμμα «Βοήθεια στο Σπίτι» και άλλα.

Ακόμα και εκεί όπου υπήρξαν συμβάσεις όπως, για παράδειγμα, το βοηθητικό προσωπικό των νοσοκομείων, εκεί όπου έγιναν συμβάσεις με ιδιώτες άτομα απευθείας με τα ιδρύματα και στηρίχθηκαν τόσο συμπολίτες μας που το είχαν ανάγκη όσο και τα ιδρύματα που έχασαν πολύτιμους και συνεπείς συνεργάτες, και αυτά τα παραχωρήσατε σε ιδιωτικές εργολαβικές εταιρείες.

Συνεχίζετε να αρνείστε να προχωρήσετε σε μόνιμες προσλήψεις ακόμη και στον τομέα της υγείας και εκμεταλλευόμενοι την πανδημία στήνετε νέο πελατειακό παιχνίδι, εκτοξεύοντας τον αριθμό των συμβασιούχων πολλές φορές εκτός διαδικασιών ΑΣΕΠ και με φωτογραφικά κριτήρια. Την ίδια στιγμή, από ένα πείσμα οδηγείτε στην εξαθλίωση τους σε αναστολή υγειονομικούς όταν ο κορωνοϊός καλπάζει και η Ελλάδα αναδεικνύεται πρώτη ανά εκατομμύριο θανάτων σε όλες τις χώρες του δυτικού κόσμου.

Παράλληλα, παρακάμπτετε σε κάθε διαδικασία που μπορείτε το ΑΣΕΠ. Ενώ μάλιστα σας έχει κατατεθεί συνολικό πόρισμα του ΑΣΕΠ, η έκθεση της επιτροπής Παπατόλια, για να νομοθετήσετε σύμφωνα με τους κανόνες χρηστής διοίκησης, εσείς λειτουργείτε κατά παρέκκλιση κάθε γενικής ή ειδικής διάταξης και επαναφέρετε ρουσφετολογικές διαδικασίες προφορικών συνεντεύξεων, την πρόσληψη με βάση τη χρονολογική σειρά υποβολής της αίτησης, χωρίς να προβλέπετε τη διαδικασία υποβολής ενστάσεων, την ακύρωση προκηρύξεων που έχουν εκδοθεί υπό την αιγίδα του ΑΣΕΠ και βρίσκονται σε προχωρημένο στάδιο, κατά παράβαση κάθε έννοιας αξιοκρατίας.

Κύριε Υπουργέ, ενώ τόσο διαφημίσατε το επιτελικό κράτος, καταντήσατε να δημιουργήσετε το πιο επιλεκτικό κράτος που επιλέγει τους φίλους, τους κολλητούς και βαπτίζετε δήθεν άριστους. Αυτή η επίκληση στην αριστεία σας, όμως, κρύβει μετριότητες, κρύβει θεσμικό λαϊκισμό, συστημική προσήλωση, διοικητικό αναχρονισμό, βαθιά συντήρηση σε όλα.

Είστε μία Κυβέρνηση ενός παρωχημένου μοντέλου διοίκησης προηγούμενων δεκαετιών, τη στιγμή που η εποχή μας απαιτεί ένα σύγχρονο, ανανεωμένο, εταιρικό κράτος, με μόνιμους μηχανισμούς στήριξης όλων των πολιτών που το έχουν ανάγκη.

Σας ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Κάτσης, Βουλευτής Θεσπρωτίας, για τρία λεπτά. Θα πάρετε και τη δευτερολογία σας;

**ΜΑΡΙΟΣ ΚΑΤΣΗΣ:** Ναι, θα τη χρησιμοποιήσω.

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο.

**ΜΑΡΙΟΣ ΚΑΤΣΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συμπληρώνουμε σε τρεις μήνες τρία χρόνια από τις εκλογές του 2019, απ’ όταν ανέλαβε Κυβέρνηση η Νέα Δημοκρατία, και μέσα σε αυτό το χρονικό διάστημα κάθε προεκλογική υπόσχεση της Νέας Δημοκρατίας διαψεύστηκε πανηγυρικά. Πού είναι πολλές και καλές δουλειές που τάξατε; Πού είναι το επιτελικό κράτος; Πού είναι η αριστεία που την είχατε κάνει σημαία; Πουθενά! Τα ξεχάσετε όλα! Αδιαφάνεια, κομματικό κράτος και πρωτοφανή διαχειριστική ανεπάρκεια. Αυτά φέρατε τελικά.

Από την πρώτη μέρα φάνηκαν οι προθέσεις σας με το πρώτο νομοσχέδιο, το περιβόητο επιτελικό κράτος. Στήσατε στην ουσία ένα υδροκέφαλο «μητσοτακικό» κράτος, όπου όλα εκκινούν και καταλήγουν στο πρωθυπουργικό γραφείο, από τα πιο μεγάλα μέχρι τα πιο μικρά. Γι’ αυτό, άλλωστε, δεν υπάρχουν και δικαιολογίες στον κ. Μητσοτάκη για τις παταγώδεις αποτυχίες του, οι οποίες αφορούν κάθε κρίση που κλήθηκε να αντιμετωπίσει. Αυτός, λοιπόν, ο μηχανισμός που στήσατε, το επιτελικό κράτος δηλαδή, είχε δύο βασικούς στόχους, κατά τη γνώμη μου, οι οποίοι αποδεικνύονται και στην πράξη.

Πρώτος στόχος ήταν να αλώσει τη δημόσια διοίκηση με τοποθετήσεις διευθυντών εκτός ΑΣΕΠ και ιδιωτών μετακλητών σε θέσεις πάγιας διοικητικής ιεραρχίας. Θα αναφέρω μερικά από τα μνημεία κομματοκρατίας τύπου Μητσοτάκη. Υπενθυμίζω τον διορισμό του διοικητή της ΕΥΠ, όπου αλλάξετε τον νόμο για να ταιριάξει με τον εκλεκτό σας, το πρόσωπο που επιλέξατε. Τη στελέχωση της τότε Γενικής Γραμματείας Πολιτικής Προστασίας υπό τον κ. Χαρδαλιά, με πρόσληψη είκοσι οκτώ μετακλητών υπαλλήλων. Ολόκληρη Γενική Γραμματεία Πολιτικής Προστασίας τότε δεν είχε καμμία θεσμική μνήμη. Οι προϊστάμενοι στον ΕΦΚΑ που ανέφερε η Μαριλίζα Ξενογιαννακοπούλου. Η πρόσληψή -άκουσον, άκουσον- μετακλητού προϊσταμένου για τη Γενική Διεύθυνση Κυβερνοασφάλειας, ο οποίος επιλέγεται και τοποθετείται με απόφαση Υπουργού Ψηφιακής Διακυβέρνησης. Και βεβαίως, μην ξεχάσουμε και τον διορισμό του υπεύθυνου του Γραφείου Τύπου της Νέας Δημοκρατίας επί Κυριάκου Μητσοτάκη του κ. Ζούλα στη διοίκηση της δημόσιας ΕΡΤ, ώστε να μπορεί να επιβάλλει λογοκρισία με εντολές Μαξίμου για να κρύβονται οι φωτογραφίες από τα κορωνογλέντια στην Ικαρία, οι φωτογραφίες από τον υπόδικο διευθυντή του Εθνικού Θεάτρου, να κρύβεται και να θάβεται ότι δεν υπήρξε ανταποκριτής της ΕΡΤ στη Μόσχα στον πόλεμο στην Ουκρανία. Δεν είναι τυχαίο που διεθνή μέσα, όπως το «EURACTIV», το «POLITICO» και μόλις χθες η γαλλική «LIBERATION» σας κρέμασαν στα μανταλάκια για το καθεστώς ανελευθερίας του Τύπου απ’ όταν εκλεγήκατε Κυβέρνηση.

Αυτά δεν είναι η εξαίρεση. Είναι ο κανόνας. Παντού τα ίδια κάνετε. Στήνετε κράτος ΙΧ, όπως είπε ο Παύλος Πολάκης, και μάλιστα με παχυλούς μισθούς. Κράτος ΙΧ Μητσοτάκη.

Ο δεύτερος στόχος που ανέφερα νωρίτερα ήταν να χρησιμοποιήσετε τις ανώνυμες εταιρείες και τους φορείς του δημοσίου ως κομματικά μαγαζάκια, ώστε από τη μία να βολέψετε τα δικά σας παιδιά και από την άλλη να ελέγξετε απόλυτα το μάνατζμεντ και τις αποφάσεις τους ώστε αυτές να εξυπηρετούν τα συμφέροντα των ισχυρών σας φίλων και να ρέει το χρήμα προς την κατεύθυνση που θέλετε. Εδώ πραγματικά δεν ξέρουμε σε τι να πρωτοαναφερθούμε: Στα golden boys του ΕΦΚΑ, στα golden boys της ΔΕΗ, στα golden boys του ΔΕΔΔΗΕ, στα golden boys της «Κοινωνίας της Πληροφορίας», στο Εθνικό Δίκτυο Έρευνας και Τεχνολογίας, στα ΕΛΤΑ;

Αλήθεια, έπιασαν τόπο τα μπόνους στα στελέχη των ΕΛΤΑ που εδώ και δέκα μέρες έχουν μπλοκάρει τελείως από την κυβερνοεπίθεση που δέχτηκαν και κινδυνεύουν μέχρι και οι συνταξιούχοι να μην μπορούν να πάρουν τη σύνταξή τους; Σας ρωτάω ευθέως: Αισθάνεστε υπερήφανοι, κύριε Υπουργέ, που ενώ οι πολίτες λαμβάνουν λογαριασμούς-φωτιά από τη ΔΕΗ, εσείς την ίδια ώρα έχετε φορτώσει με εβδομήντα νέους διευθυντές από την αγορά με μισθούς από 4.000 έως 8.000 ευρώ; Ή μήπως αισθάνεστε άνετα με το γεγονός ότι την ώρα που οι υποψήφιοι συνταξιούχοι περιμένουν τρία ή τέσσερα χρόνια για τη σύνταξή τους, την ίδια στιγμή που έχουν χαθεί σχεδόν 3 δισεκατομμύρια από τα πορτοφόλια των συνταξιούχων λόγω του κλεισίματος της δέκατης τρίτης σύνταξης, εσείς προσλαμβάνεται γαλάζια golden boys στον ΕΦΚΑ με υπέρογκους μισθούς και χωρίς κανένα απολύτως κριτήριο.

Αυτά μην νομίζετε ότι μπορεί να τα κρύψει η καλοπληρωμένη προπαγάνδα σας. Οι πολίτες τα βλέπουν στην καθημερινότητά τους. Τα γαλάζια παιδιά είναι παντού και αυτό δεν κρύβεται.

Να σας πω ένα τελευταίο παράδειγμα από τη Θεσπρωτία. Ο διορισμένος διευθύνων σύμβουλος του μεγαλύτερου δημόσιου οργανισμού μέχρι τώρα, του Οργανισμού Λιμένος Ηγουμενίτσας –και έκανα ερώτηση και το Υπουργείο Εσωτερικών πέταξε την μπάλα στην εξέδρα και δεν απάντησε- είναι άνθρωπος χωρίς να έχει το πτυχίο που προβλέπεται από την κείμενη νομοθεσία. Δεν τηρεί δηλαδή τις τυπικές προϋποθέσεις για να βρίσκεται στη θέση αυτή. Το βασικό του προσόν ποιο ήταν; Ότι ήταν στέλεχος της Νέας Δημοκρατίας και ότι θα ακούσει την κυβερνητική επιταγή για να πουληθεί το λιμάνι κοψοχρονιά. Γι’ αυτό ακριβώς δεν απαντάνε και στις ερωτήσεις και στον κοινοβουλευτικό έλεγχο.

Κυρίες και κύριοι συνάδελφοι, αυτοί ήταν οι δύο βασικοί στόχοι του επιτελικού κράτους. Η αιτία όμως της δημιουργίας του είναι μία, η διασπάθιση του δημοσίου χρήματος. Το Μέγαρο Μαξίμου ή το «Μαξίμου Α.Ε.» το μόνο που κάνει είναι να επιλέγει το πώς, το πού και το πότε θα μοιραστούν τα χρήματα των δημόσιων ταμείων. Αυτό πλέον είναι πασιφανές και αποτυπώνεται και στο ρεκόρ των 7 δισεκατομμυρίων σχεδόν των απευθείας αναθέσεων και των κλειστών διαγωνισμών, το οποίο θα συνεχίσει να υπάρχει. Γιατί μόλις προχθές δώσατε -άκουσον, άκουσον!- όγδοη παράταση στην πράξη νομοθετικού περιεχομένου του COVID στο Υπουργείο Ψηφιακής Διακυβέρνησης και τους εποπτευόμενους φορείς ώστε να συνεχίσουν να κάνουν απευθείας αναθέσεις εκτός ορίου, κατά παρέκκλιση όλων των κειμένων διατάξεων. Ενώ δηλαδή έχετε σφυρίξει πολλές φορές τη λήξη της πανδημίας, την πανδημία τη θυμάστε μόνο όταν έχει να κάνει με έκτακτες δαπάνες άσχετες τελείως με τον κορωνοϊό.

Αυτό, κυρίες και κύριοι συνάδελφοι, δεν μπορεί να συνεχιστεί. Η Κυβέρνηση της Νέας Δημοκρατίας πρέπει να φύγει άμεσα και μία νέα προοδευτική κυβέρνηση να επαναφέρει τη χώρα στον δρόμο της διαφάνειας, στον δρόμο του σεβασμού του δημοσίου χρήματος και της διαχειριστικής επάρκειας. Δεν μας αξίζει ένα κράτος, κύριε Βορίδη, και ένα δημόσιο σαν μια μεταμοντέρνα εκδοχή του κράτους της ΕΡΕ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):**Και εγώ σας ευχαριστώ, κύριε συνάδελφε.

Τον λόγο έχει τώρα εκ μέρους της Κυβέρνησης ο Υπουργός Εσωτερικών κ. Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύρια Πρόεδρε.

Ευχαριστώ τους συναδέλφους για την ερώτηση.

Δεν ξέρω αν τελικά πράγματι αξιοποιούμε την ευκαιρία να συζητήσουμε ενδιαφέροντα πράγματα, γιατί νομίζω ότι αναπαράγει αυτή η ερώτηση λίγο ως πολύ διατυπωμένες και εν πολλοίς έωλες ήδη απαντηθείσες κατηγορίες. Δεν ξέρω δηλαδή ποια είναι πραγματικά η προστιθέμενη αξία αυτής της επερωτήσεως. Δεν άκουσα πολλά καινούργια πράγματα. Δεν άκουσα κάτι ιδιαίτερα ενδιαφέρον, πράγματα τα οποία δεν τα έχουμε απαντήσει πλείστες όσες φορές στην Αίθουσα.

Άκουσα ένα αναμάσημα των γνωστών, επαναλαμβάνω, απολύτως αβάσιμων κατηγοριών που κυρίως αποτελούν ένα είδος θεσφάτου στην επιχειρηματολογία της Αξιωματικής Αντιπολίτευσης.

Τι ακούσαμε, λοιπόν; Να προσπαθήσω να θέσω ορισμένες βασικές -αν θέλετε- επικεφαλίδες προκειμένου να νοηματοδοτηθεί το επιχείρημά σας. Τι έρχεστε και λέτε; Η Κυβέρνηση στον χώρο της δημόσιας διοικήσεως λειτουργεί αναξιοκρατικά. Μάλιστα.

Ερώτηση: Τι προσκομίστηκε για αυτό ως απόδειξη αυτού του ισχυρισμού; Κάπως πρέπει να το θεμελιώσετε. Άκουσα για το γαλάζιο κράτος. Άκουσα για την αναξιοκρατία. Άκουσα για την κομματοκρατία. Ήθελα λοιπόν να σας ρωτήσω: Οι εκδοθείσες προκηρύξεις για το ζήτημα των προσλήψεων -να τα πιάσουμε ένα, ένα- κατά την άποψή σας εντάσσονται σε αυτή την κριτική σας; Να το πούμε λίγο καθαρά. Εγώ λοιπόν μπορώ εδώ να σας απαριθμήσω τη σειρά των ήδη εκδοθεισών προκηρύξεων για να γίνουν προσλήψεις στο ΑΣΕΠ. Να ρωτήσω: Αυτές λοιπόν οι προσλήψεις εντάσσονται σε αυτό το πλαίσιο της αναξιοκρατίας ή όχι; Έχετε να πείτε κάτι για αυτό ή έχουν γίνει με ακέραιο τρόπο, έτσι όπως ορίζει νόμος και έτσι όπως έχει γίνει η διαδικασία;

Όλες οι προκηρύξεις οι οποίες σηκώθηκαν, μικρές και μεγάλες, του Υπουργείου Εσωτερικών, του Υπουργείου Αγροτικής Ανάπτυξης, του Υπουργείου Υγείας, του Υπουργείου Εσωτερικών για τους ΟΤΑ -η 13Κ η πιο μεγάλη- αυτές είναι αναξιοκρατικές; Για να τα λήγουμε ένα-ένα.

Για να αφήσουμε, λοιπόν -γιατί άκουσα έναν ισχυρισμό- ότι έχετε βγάλει -λέει- εκτός ΑΣΕΠ. Τι έχουμε βγάλει εκτός ΑΣΕΠ; Θέλετε μας πείτε; Δεν μας είπατε. Δεν άκουσα καμμία -ούτε μια!- συγκεκριμένη επιχειρηματολογία για προσλήψεις τακτικού προσωπικού. Άρα το τακτικό προσωπικό το λήξαμε; Δεν έχετε να μας πείτε κάτι. Αυτό βέβαια είναι ο βασικός μηχανισμός προσλήψεων. Τελειώσαμε με αυτό.

Πάμε παρακάτω. Ποια είναι τώρα η δεύτερη επιχειρηματολογία αναξιοκρατίας; Η δεύτερη επιχειρηματολογία αναξιοκρατίας είναι ότι δήθεν προσλαμβάνουμε έκτακτο προσωπικό και όχι τακτικό. Θέλω να πω εδώ -γιατί υπάρχει μια συζήτηση και θέλω να ξεκαθαρίσω κατ’ αρχάς τη θέση μου- το εξής: Εγώ δεν μπαίνω στη λογική ποιος θα πάρει πιο πολλούς. Ξεκαθαρίζω: Δεν κάνω διαγωνισμό εδώ εγώ πήρα δέκα χιλιάδες, εσύ πήρες δώδεκα χιλιάδες, ο άλλος πήρε οχτώ χιλιάδες, ποιος είναι ο καλύτερος αυτός που προσέλαβε δώδεκα. Γιατί αυτό θα με οδηγούσε σε μια λογική ή μάλλον ανορθολογική προσέγγιση συνεπούς διογκώσεως του κράτους. Άρα εγώ δεν μπαίνω σε αυτή τη λογική.

Μπαίνω στην εξής λογική. Αυτοί που χρειάζονται, εκεί που χρειάζονται, προκειμένου να κάνουμε τη δουλειά μας. Δηλαδή, ποια είναι η δουλειά μας; Να επιτυγχάνει τους δημόσιους στόχους της η δημόσια διοίκηση. Το ξεκαθαρίζουμε. Υπάρχουν περιορισμοί οι οποίοι εξακολουθούν να είναι οριζόντιοι, όπως είναι ο περιορισμός του ένα προς ένα; Μια αποχώρηση μια πρόσληψη. Υπάρχουν αυτοί οι περιορισμοί, τηρούνται; Ευλαβικά.

Στο ζήτημα του εκτάκτου προσωπικού που μας κατηγορείτε ποιος είναι εκείνος που έβαλε το έκτακτο προσωπικό να έχει ετήσιο προγραμματισμό; Υπήρχε ετήσιος προγραμματισμός του εκτάκτου προσωπικού επί των ημερών σας; Όχι. Τώρα νομοθετήθηκε ο προγραμματισμός του εκτάκτου προσωπικού μαζί με την πράξη Υπουργικού Συμβουλίου η οποία έγινε επί δικών μου ημερών στο Υπουργείο Εσωτερικών και προσέξτε κάτι ακόμη για πρώτη φορά μπήκε όριο. Και πάνω όριο, αλλά και δέσμευση για μείωση του εκτάκτου προσωπικού φέτος κατά 10%. Αυτό εσείς το ερμηνεύετε ως πολιτική διευρύνσεως του εκτάκτου προσωπικού; Είμαι ο πρώτος Υπουργός που έχει δεσμεύσει στο έκτακτο προσωπικό από την πράξη του Υπουργικού Συμβουλίου που είναι υποχρεωμένος ετήσια να προγραμματίζει και που αυτοδεσμεύομαι να μειώσω το έκτακτο προσωπικό. Και εσείς αυτό το ερμηνεύετε ότι είναι πολιτική διευρύνσεως του εκτάκτου προσωπικού; Θέλετε να μας δώσετε μετά στη δευτερολογία σας μια εξήγηση για αυτό; Αν και δεν σας έμειναν και πολλές. Τακτικά δεν είναι καλά οργανωμένη η επίκαιρη επερώτηση. Πρέπει να έχετε χρόνο για δευτερολογίες. Τώρα, δεν έχετε. Έχετε πρόβλημα.

Προσέξτε. Ποιο άλλο κομμάτι είναι αναξιοκρατικό; Κατ’ αρχάς για να δούμε λίγο την εξέλιξη του προσωπικού αν σας ενδιαφέρουν οι αριθμοί. Ξέρω ότι δεν σας ενδιαφέρουν πολύ οι αριθμοί, αλλά λέω τώρα! Τι είναι εκείνο το οποίο παραδώσατε; Τι είναι εκείνο το οποίο παραδίδεται σε επίπεδο τακτικού προσωπικού. Παραδίδεται 31 Δεκεμβρίου του 2019 εξακόσιες είκοσι πέντε χιλιάδες μηδέν εβδομήντα δύο. Και σήμερα, δηλαδή 28 Φεβρουαρίου του 2022 έχουμε εξακόσιες είκοσι τρεις χιλιάδες επτακόσιους ογδόντα τρεις. Μια μικρή μείωση. Περίπου σταθεροποιημένο είναι, έχουμε μια μείωση της τάξεως των δύο χιλιάδων. Και παραδίδεται στο έκτακτο προσωπικό πενήντα δύο χιλιάδες επτακόσιους σαράντα οκτώ και σήμερα το έκτακτο προσωπικό είναι πενήντα οκτώ χιλιάδες τριακόσιοι εξήντα πέντε και όταν εφαρμοστεί η μείωση προφανώς αυτό θα έρθει στα επίπεδα -θα εφαρμοστεί, δηλαδή, το 10% που έχουμε νομοθετήσει- αυτά.

Τώρα, λοιπόν, η επιχειρηματολογία σας περί αναξιοκρατίας και περί φαυλοκρατίας είναι το τακτικό και το έκτακτο προσωπικό. Το τακτικό είπαμε ότι δεν είναι και το έκτακτο είπαμε ότι δεν μπορεί να είναι. Αν κάποιος θέλει να αυξήσει το έκτακτο προσωπικό, ούτε αυτό δεσμεύεται, ούτε νομοθετεί αυτόν τον περιορισμό. Άρα, λοιπόν, τα θέματα του προσωπικού να τα λήξουμε και να μην τα ξανακούσω; Να λήγουμε ένα-ένα τα θέματα, για να μην ξανακούσω εδώ την επιχειρηματολογία αυτή.

Έχετε, όμως, τη δεύτερη επιχειρηματολογία σας. Αυτή την ακούω μετ’ επιτάσεως. Γιατί το λέτε, όμως; Θέλω λίγο να μου εξηγήσετε αν θα λέμε τα ίδια και τα ίδια συνεχώς, γιατί στο ζήτημα των μετακλητών με τον κ. Ζαχαριάδη τη συζήτηση την έχουμε κάνει εκτενώς νομίζω κι έχω προσκομίσει αριθμούς και έχω μιλήσει συγκεκριμένα γι’ αυτά. Θέλω την επόμενη φορά, για να υπάρχει όπως είπαμε αυτή η διαλεκτική σχέση που πρέπει να υπάρχει στο Κοινοβούλιο, της Κυβερνήσεως με την Αντιπολίτευση, να μην είναι επαναλαμβανόμενα και συνεχή επιχειρήματα μόνο και μόνο γιατί κάποιος δεν ακούει ή δεν μπαίνει στον κόπο να αξιολογήσει τα στοιχεία, αλλά να μιλάμε συγκεκριμένα.

Πάμε να δούμε τους μετακλητούς. Τι αριθμούς διαβάζετε εσείς; Διαβάζετε, ας πούμε, ότι το σύνολο των μετακλητών τον Δεκέμβριο του 2018, δηλαδή επί ΣΥΡΙΖΑ, ήταν δύο χιλιάδες εξακόσιοι ενενήντα εννέα. Το σύνολο των μετακλητών τον Δεκέμβριο του 2021, επί Νέας Δημοκρατίας δηλαδή, είναι τρεις χιλιάδες εκατόν εβδομήντα επτά. Άρα λέτε ότι εδώ υπάρχει μια αύξηση τετρακοσίων εβδομήντα εφτά. Σωστά; Αυτό λέτε. Και αυτό λέτε ότι είναι χαρακτηριστικό της αναξιοκρατίας.

Αξιολογείστε λίγο, γιατί έρχεται τώρα ξαφνικά στο μέγεθός του. Μέχρι πρότινος άκουγα ότι είναι τρεις χιλιάδες εκατόν εβδομήντα επτά. Λες και κάποια στιγμή ήταν μηδέν και έγιναν τρεις χιλιάδες εκατόν εβδομήντα επτά! Τώρα λίγο συνεννοηθήκαμε. Ήταν δύο χιλιάδες εφτακόσιοι και γίνανε τρεις χιλιάδες εκατόν εβδομήντα επτά.

Για να δούμε λίγο ποιοι είναι στην Κυβέρνηση, ποιοι είναι στους Βουλευτές και ποιοι είναι στους ΟΤΑ, γιατί έχει και αυτό μία αξία.

**ΙΩΑΝΝΗΣ ΡΑΓΚΟΥΣΗΣ:** Καμμία αξία δεν έχει.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν έχει αξία κατά τη γνώμη σας; Υποθέτω ότι θα μας το εξηγήσετε, κύριε Ραγκούση, το γιατί δεν έχει αξία.

Κατά τη γνώμη μου έχει σημαντική αξία γιατί αυτό το οποίο ελέγχεται ως αναξιοκρατικό και φαυλοκρατικό είναι η στελέχωση των Υπουργείων και του κεντρικού κράτους με τους μετακλητούς. Εκτός κι αν εννοείτε ότι δώσαμε τη δυνατότητα σε έναν δήμαρχο να πάρει έναν επιστημονικό συνεργάτη και αυτό λέτε εσείς ότι είναι ο ορισμός της φαυλοκρατίας.

Για να δούμε τα στοιχεία. Οι μετακλητοί που είναι στην Κυβέρνηση, εκτός ΟΤΑ, επί ΣΥΡΙΖΑ τον Δεκέμβριο του 2018, κυρία Ξενογιαννακοπούλου, ήταν χίλιοι ογδόντα εννιά και επί Νέας Δημοκρατίας ήταν εννιακόσιοι ογδόντα τρεις. Έχουν μειωθεί αυτοί που είναι στην Κυβέρνηση, αυτοί τους οποίους παίρνουν οι Υπουργοί, αυτοί που παίρνουν στο κεντρικό κράτος. Έχουν μειωθεί κατά εκατό.

Στους Βουλευτές ήταν πεντακόσιοι ογδόντα ένας και είναι πεντακόσιοι εξήντα εννιά. Είναι περίπου σταθεροί οι συνεργάτες των Βουλευτών.

Στους ΟΤΑ ήταν χίλιοι είκοσι εννιά και είναι χίλια εξακόσιοι είκοσι πέντε. Έχουν αυξηθεί. Ήταν επιλογή μας να δώσουμε στους δημάρχους τη δυνατότητα να έχουν συνεργάτες προκειμένου να λειτουργούν αποτελεσματικότερα και εκεί πράγματι υπάρχει μια αύξηση του αριθμού.

Μου λέτε τώρα, λοιπόν, ότι η κριτική σας περί φαυλοκρατίας και ρουσφετιών συνοψίζεται στο θέμα των μετακλητών, διότι για τις προσλήψεις το εξηγήσαμε ότι δεν υπάρχει.

Πάμε τώρα στο θέμα των μετακλητών. Συνοψίζεται στο ότι επιλέξαμε να μειώσουμε τους μετακλητούς που εργάζονται στην Κυβέρνηση και να αυξήσουμε τους μετακλητούς που εργάζονται στην τοπική αυτοδιοίκηση, να τους δώσουμε στους δημάρχους.

Ρωτάω: Εμείς ξέρουμε αν οι δήμαρχοι είναι από εδώ ή από εκεί ή πού είναι; Εξαιρέσαμε τους δημάρχους του ΣΥΡΙΖΑ για αυτό; Οι δήμαρχοι του ΣΥΡΙΖΑ δεν πήραν μετακλητούς; Απείχαν αυτής της συγκεκριμένης ρυθμίσεως; Οι δήμαρχοι του ΚΚΕ απείχαν της συγκεκριμένης ρυθμίσεως; Οι δήμαρχοι του ΚΙΝΑΛ απείχαν της συγκεκριμένης ρυθμίσεως; Οι ανεξάρτητοι δήμαρχοι -πολλοί, το ξέρετε στην αυτοδιοίκηση αυτή τη στιγμή τα περισσότερα ψηφοδέλτια έχουν έναν, αν θέλετε, διακομματικό-υπερκομματικό χαρακτήρα αυτοδιοικητικό- αυτοί δεν έπρεπε να βοηθηθούν; Όμως, αυτό είναι επιχείρημά σας για τη φαυλοκρατία;

Και πάμε τώρα να προχωρήσουμε στο επόμενο. Άκουσα για τα θέματα των διορισμών διοικήσεων. Επανέφερε ο κ. Ζαχαριάδης, αλλά και οι άλλοι εξ υμών το θέμα και το εστιάσατε στο τι έγινε στον ΕΦΚΑ και στην ειδική ρύθμιση που υπήρξε στον ΕΦΚΑ. Και, μάλιστα, ολίγον προβοκατόρικα -να το πω- ρωτήσατε: «Τι κάνεις, κύριε Βορίδη; Έχεις οριζόντιες πολιτικές στη διοίκηση ή δεν έχεις; Γιατί αφήνεις τον Χατζηδάκη να φέρει ειδική ρύθμιση;». Αυτό, όμως, εξηγήθηκε αρκετά νομίζω. Έχει εξηγηθεί στη σχετική συζήτηση. Είναι μια ειδική περίπτωση, η οποία έχρηζε μιας ειδικής ρυθμίσεως.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μόνο μία;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Η συγκεκριμένη είναι μόνο μία, επιτρέψτε μου. Όμως, θέλω να ακούσω το επιχείρημά σας.

**ΜΑΡΙΟΣ ΚΑΤΣΗΣ:** Ο Μηταράκης, ο Χαρδαλιάς;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θεωρείτε ότι υπάρχει μια γενικευμένη άποψη της Κυβέρνησης ως προς αυτό; Αν το πιστεύετε αυτό, πρέπει να απαντήσετε στο ερώτημα: Γιατί αν είναι γενικευμένη η άποψη της Κυβέρνησης δεν φέρνει μια οριζόντια ρύθμιση τέτοια;

**ΠΑΥΛΟΣ ΠΟΛΑΚΗΣ:** Για να είναι νύχτα και να το κάνετε λίγο-λίγο. Γι’ αυτό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πολάκη, θερμή παράκληση: Τα ρητορικά ερωτήματα δεν είναι ανάγκη να τα απαντάτε όλα εσείς. Μην εκλαμβάνετε, δηλαδή, ότι έχετε μια υποχρέωση σε κάθε ρητορικό ερώτημα να απαντήσετε. Αιωρείται. Θα δώσετε την απάντησή σας.

**ΠΑΥΛΟΣ ΠΟΛΑΚΗΣ.** Είμαι ζωηρό παιδί.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Είστε πράγματι. Αυτό αναγνωρίζεται νομίζω ποικιλοτρόπως και πανταχόθεν.

Άρα η απάντηση εδώ, είναι ότι ο ΕΦΚΑ ήταν μια ειδική περίπτωση.

Πάμε τώρα στα θέματα των διοικήσεων. Τι άλλο λέτε; Λέτε ότι δεν προχωράς στις κρίσεις για τους διευθυντές, για τα στελέχη της δημόσιας διοίκησης, γιατί θέλεις να αφήνεις τοποθετημένους. Μάλιστα.

Για να δούμε λίγο πώς έχει εξελιχθεί το θέμα των κρίσεων. Μόνο δώστε μου δύο λεπτά ανάμεσα στα πολλά τα οποία έχουμε να συζητήσουμε να βρω και το συγκεκριμένο στοιχείο. Εδώ, λοιπόν, είναι. Τι έχει γίνει; Είναι εκατόν δώδεκα θέσεις ευθύνης επιπέδου γενικών διευθύνσεων, δεκαεννιά έχουν ήδη πληρωθεί με την προβλεπόμενη διαδικασία, σαράντα έξι βρίσκονται στο στάδιο της ολοκλήρωσης της διαδικασίας. Τι σημαίνει αυτό; Η διαδικασία αυτή είναι ενεργή, την ακολουθεί πλήρως το ΑΣΕΠ. Μόλις υπάρξει κένωση θέσεως, κινείται η διαδικασία της προκηρύξεως.

Παίρνει χρόνο; Σας απαντώ ότι παίρνει χρόνο. Παίρνει χρόνο, αλλά αυτός είναι ένας χρόνος τον οποίο δεν μπορείτε να τον αποδώσετε στην Κυβέρνηση. Αυτή είναι μια διαδικασία που κινείται από τα Ειδικά Συμβούλια Επιλογής Προσωπικού και αυτά είναι ΑΣΕΠ. Είναι τρία ΕΙΣΕΠ, τρία Ειδικά Συμβούλια Επιλογής Προσωπικού, τα οποία εργάζονται σε αυτή την κατεύθυνση.

Υπάρχουν καθυστερήσεις εδώ; Υπάρχουν, αλλά όπως ξέρετε δεν μπορεί ο Υπουργός Εσωτερικών να επέμβει σε αυτό. Μπορεί να εκφράσει την ευχή να ολοκληρωθούν κατά το δυνατόν γρηγορότερα. Δεν έχει, όμως, διοικητικό έλεγχο της διαδικασίας. Δεν μπορεί ο Υπουργός Εσωτερικών να πάει στο ΑΣΕΠ να του πει: «Τέλειωσε αυτό ή τέλειωσε εκείνο». Προχωράει η διαδικασία.

Όμως εδώ το επιχείρημα να καταλάβω. Εμείς λοιπόν ακολουθώντας αυτή τη διαδικασία σε δυόμισι χρόνια έχουμε προχωρήσει ουσιαστικά σε εξήντα πέντε πληρώσεις θέσεων –μιλώ για τους γενικούς διευθυντές- και σε διακόσιες είκοσι εννέα θέσεις διευθυντών, επί του συνόλου των εξακοσίων εβδομήντα έξι.

Εγώ δεν το ρίχνω πάλι στον Υπουργό Εσωτερικών γιατί θα ήμουν αντινομικός, αλλά λέω: Ο ΑΣΕΠ επί ΣΥΡΙΖΑ πήγαινε γρηγορότερα; Θέλετε να σας φέρω τις εκθέσεις, οι οποίες μιλάνε για τις καθυστερήσεις αυτές και εγώ λέω ότι πράγματι αφορά και τους Υπουργούς Εσωτερικών επί ΣΥΡΙΖΑ;

Και πάω στο τελευταίο, το οποίο μας ανοίγει μια πολύ μεγάλη συζήτηση. Διότι εδώ πρέπει να καταλήξουμε τι από τα δύο λέτε. Τι λέτε τώρα; Λέτε να χρησιμοποιούμε πλήρως το ΑΣΕΠ σε αυτές τις διαδικασίες; Λέτε ότι αν βγάλουμε κάτι από το ΑΣΕΠ, αυτό είναι μία διαδικασία η οποία μαρτυρά κομματισμό και χειραγώγηση της διοικήσεως; Αυτό λέτε;

Διότι εν συνεχεία ο καλός συνάδελφος ο κ. Τόλκας εδώ, συνάδελφός μας και Βουλευτής του ΣΥΡΙΖΑ, επικαλέστηκε κάτι το οποίο πράγματι έχουν προτείνει μέλη του ΑΣΕΠ. Αναφέρθηκε σε αυτό ως πόρισμα Παπατόλια. Εν πάση περιπτώσει, είναι μια πρόταση για την ακρίβεια, έτσι περιγράφεται, ως πρόταση Παπατόλια.

Όμως, μέσα στην πρόταση Παπατόλια εκείνο το οποίο περιγράφεται είναι η αφαίρεση ορισμένων διαδικασιών από το σκληρό ΑΣΕΠ, όπως λέω εγώ. Και ουσιαστικά τι προτείνει; Στις κρίσεις των τμηματαρχών του δημοσίου αλλά και των επιτελικών στελεχών της αυτοδιοίκησης ο ρόλος του ΑΣΕΠ να περιοριστεί σε δράσεις on line coaching στα στελέχη που θα έχουν ρόλο κριτή και ενεργού παρακολούθησης -monitoring- είτε με κλασικό έλεγχο νομιμότητας σε δεύτερο βαθμό, είτε με δημοσιοποίηση των περιπτώσεων κακοδιοίκησης μετά από δειγματοληπτικό έλεγχο επιθεώρησης του ΑΣΕΠ.

Αυτό δεν το προτείνει η Κυβέρνηση. Η Κυβέρνηση το αξιολογεί.

Όμως εγώ θέλω να ακούσω τη θέση σας ως προς αυτό, διότι ο κ. Πολάκης…

Έτσι δεν είναι; Καλά θυμάμαι;

**ΠΑΥΛΟΣ ΠΟΛΑΚΗΣ:** Το θέμα είναι τα κριτήρια, όχι η διαδικασία.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ. Αφήστε τον κύριο Υπουργό να τελειώσει. Σας παρακαλώ.

**ΠΑΥΛΟΣ ΠΟΛΑΚΗΣ:** Κάνει πως δεν καταλαβαίνει.

**ΠΡΟΕΔΡΕΥΟΥΣΑ (Σοφία Σακοράφα):** Ελάτε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Βορίδης):** Δεν ξέρω τώρα, προσπαθώ να καταλάβω κι εγώ. Δεν είμαι ίσως τόσο οξύνους όσο εσείς, αλλά προσπαθώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μην αδικείτε τον εαυτό σας!

**ΠΑΥΛΟΣ ΠΟΛΑΚΗΣ:** Κύριε Βορίδη, τους κτηνιάτρους που πρωτοπήρατε, τους πήρατε χωρίς καμμία διαδικασία. Θα μπορούσατε να τους πάρετε…

**ΜΑΥΡΟΥΔΗΣ ΒΟΡΙΔΗΣ (Υπουργός Βορίδης):** Δυο λεπτά…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μπορείτε να κάνετε ερώτηση μετά στον κύριο Υπουργό. Σας παρακαλώ. Αφήστε τον τώρα να μιλήσει.

**ΠΑΥΛΟΣ ΠΟΛΑΚΗΣ:** Θέτει κάτι που δεν υφίσταται.

**ΠΡΟΕΔΡΕΥΟΥΣΑ (Σοφία Σακοράφα):** Θα το κάνετε μετά το ερώτημά σας. Αφήστε τον σας παρακαλώ να ολοκληρώσει.

Ελάτε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Βορίδης):** Γιατί, ξαναλέω, η συζήτηση στην πραγματικότητα –ειδικά επειδή έγινε αναφορά από πλευράς ΣΥΡΙΖΑ σε αυτή την πρόταση των μελών του ΑΣΕΠ- είναι αν θα επιμείνουμε σε μία διαδικασία ως έχει ή όχι.

Όμως αν πούμε το «όχι», θα έχω εγώ από κάτω τον ΣΥΡΙΖΑ να μου λέει ότι προχωρώ σε κομματικοποίηση; Θα έχω τον κ. Πολάκη, ο οποίος στην ακρόαση του ΑΣΕΠ λέει: «Θεωρώ πως ήταν καλύτερη ιδέα εσείς και η πολιτεία να βγάζει τα κριτήρια» -το λέει στο ΑΣΕΠ- «γιατί να μην υπάρχει ένας επίτροπος του ΑΣΕΠ σε κάθε υπηρεσία του δημοσίου που να είναι πραγματική και όχι προσχηματική ιστορία υπό την εποπτεία του ΑΣΕΠ και να βάλει στον μηχανισμό αυτών των δομών την υλοποίηση του προγράμματος διορισμού»;

Αν έχει συμφωνία…

**ΠΑΥΛΟΣ ΠΟΛΑΚΗΣ:** Τι σχέση έχει αυτό με αυτό που κάνετε εσείς;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, σας παρακαλώ πολύ. Συνεχίστε κανονικά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επιτρέψτε μου.

Εκείνο το οποίο κάνω είναι ότι ενεργοποιώ τις υφιστάμενες διατάξεις για τις κρίσεις και αφού τις ενεργοποιώ και γίνονται οι κρίσεις, εσείς τώρα με κατηγορείτε -εμένα- για τις καθυστερήσεις του ΑΣΕΠ. Και όταν λέμε ότι οι καθυστερήσεις υπάρχουν γιατί υπάρχει αυτή η υπερφόρτωση -επομένως κάπως πρέπει να παρέμβουμε για να μειώσουμε την υπερφόρτωση-, εσείς θα έρθετε να μου πείτε ότι το κάνεις για να ενισχύσεις τον κομματισμό και την αναξιοκρατία.

Άρα, λοιπόν, να την κάνουμε λίγο ορθολογική τη συζήτηση; Αναγνωρίζουμε ότι, προφανώς, υπάρχει ένας σημαντικός φόρτος στο ΑΣΕΠ και αν συμφωνούμε ότι πρέπει να υπάρχει παρέμβαση, τότε, προφανώς, να ξέρετε ότι αυτά είναι τα ζητήματα τα οποία αξιολογεί η Κυβέρνηση.

Τώρα, μετά ταύτα -και τελειώνω, κυρία Πρόεδρε, με την πρωτολογία μου και θα επανέλθω στη δευτερολογία- και πάρα πολύ γρήγορα από όλη αυτή τη συζήτηση που κάναμε, πώς ακριβώς επιρρωνύεται και ενισχύεται το επιχείρημά σας περί αναξιοκρατίας, πελατειακού κράτους και κομματισμού; Μα, πρέπει να έχουμε αρχή, μέση και τέλος! Αν στις προσλήψεις τα πράγματα πάνε έτσι όπως πάνε, εάν οι μετακλητοί είναι έτσι όπως είναι και στις διοικήσεις η επιλογή των στελεχών γίνεται έτσι όπως γίνεται, τότε πού είναι η αναξιοκρατία και ο κομματισμός; Πού ακριβώς βρίσκεται; Όχι, ο καγχασμός δεν αρκεί, χρειάζεται και σκέψη εδώ.

**ΠΑΥΛΟΣ ΠΟΛΑΚΗΣ:** Θα σας απαντήσω.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εσείς δεν θα μου απαντήσετε γιατί δεν έχετε χρόνο, θα μου απαντήσουν άλλοι.

Άρα, λοιπόν, όλο το επιχείρημα στο οποίο στηρίζεται αυτή η επερώτηση πέφτει όλο στο κενό, κατακρημνίζεται και γίνεται απολύτως άνευ αντικειμένου.

Σε ζητήματα άλλα στα οποία αναφερθήκατε και τα οποία αξίζουν -αν θέλετε- μία δεύτερη απάντηση θα επανέλθω, κυρία Πρόεδρε, στη δευτερολογία μου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

**ΠΑΥΛΟΣ ΠΟΛΑΚΗΣ:** Κυρία Πρόεδρε, να του διατυπώσουμε μία ερώτηση;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Πολάκη, ακούστε με λίγο σας παρακαλώ πολύ: Τώρα θα ανέβει στο Βήμα ο Κοινοβουλευτικός σας Εκπρόσωπος. Νομίζω ότι μπορείτε να του πείτε να τη διατυπώσει εκείνος, για να μην υπάρχει πρόβλημα, επειδή πρέπει να κρατάμε και τον Κανονισμό.

Μπαίνουμε στους Κοινοβουλευτικούς Εκπροσώπους.

Τον λόγο έχει ο κ. Ραγκούσης εκ μέρους του ΣΥΡΙΖΑ, Βουλευτής Β΄ Πειραιώς.

**ΙΩΑΝΝΗΣ ΡΑΓΚΟΥΣΗΣ:** Κύριε Βορίδη και να μην ήταν σήμερα πρωταπριλιά, μετά από όλα όσα είπατε θα λέγαμε ότι είναι πρωταπριλιά, αλλιώς δεν εξηγείται. Δεν εξηγείται η απόφασή σας να έρθετε σε αυτό το Βήμα και να κάνετε χρήση τέτοιας έκτασης ψευδολογίας και διαστρέβλωσης της πραγματικότητας. Φαίνεται ότι, πραγματικά, το ψέμα έχει γίνει η δεύτερη φύση της Κυβέρνησής σας.

Δεν θα επαναλάβω τίποτα από όλα όσα συντριπτικά, τεκμηριωμένα και αναλυτικά -στοιχεία, γεγονότα, αποφάσεις, έγγραφα- ανέφεραν οι συνάδελφοι προηγουμένως.

Θα μείνω σε αυτά που είπατε εσείς, κύριε Βορίδη, και σήμερα και την προηγούμενη φορά. Λέει ο κ. Βορίδης «πού είναι οι αναξιοκρατικές προσλήψεις που έχουμε κάνει εμείς δυόμισι χρόνια τώρα;». Ποιος τώρα; Ο κ. Βορίδης, ο οποίος ξεκίνησε τη θητεία του ως Υπουργός Αγροτικής Ανάπτυξης με συγκεκριμένη διάταξη νόμου που γύρισε τη χώρα δέκα, δεκαπέντε χρόνια πίσω, ρυθμίζοντας τη δυνατότητα να προσλαμβάνεται επιστημονικό προσωπικό -κτηνίατροι συγκεκριμένα- κατ’ έτος -κατ’ έτος, όχι μία φορά, άπαξ και διά παντός, κατ’ έτος- με διαδικασίες εκτός ΑΣΕΠ, όταν μία από τις μεγάλες μάχες που είχε δώσει το πολιτικό σύστημα από την ίδρυση του νόμου Πεπονή και μετά ήταν μέσα στο ΑΣΕΠ να περιληφθούν οπωσδήποτε και οι προσλήψεις έκτακτου προσωπικού και επίσης και του έκτακτου επιστημονικού προσωπικού.

Σε τελική ανάλυση και για λόγους κοινωνικής δικαιοσύνης, λοιπόν, ο κ. Βορίδης -και το καταθέτω στα Πρακτικά- βάζει τη δική του υπογραφή στη συγκεκριμένη διάταξη με το που ξεκινάει τη θητεία του στο Υπουργείο Αγροτικής Ανάπτυξης.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΑΥΛΟΣ ΠΟΛΑΚΗΣ:** Είχαμε πει πως θα το κάναμε.

**ΙΩΑΝΝΗΣ ΡΑΓΚΟΥΣΗΣ:** Σας το έχουμε πει δεκάδες φορές, πήρατε στην Ελληνική Αστυνομία χιλιάδες αστυνομικούς εκτός πανελληνίων εξετάσεων, διαλύοντας, σκοτώνοντας αυτή την πολύ θετική, πολύ σημαντική πολιτική κατάκτηση -όχι θεσμική- να έχουν συμφωνήσει όλες οι κυβερνήσεις μετά από το 2011, δηλαδή και η κυβέρνηση τότε του ΠΑΣΟΚ και η κυβέρνηση της Νέας Δημοκρατίας και η κυβέρνηση του ΣΥΡΙΖΑ, ότι οι προσλήψεις αστυνομικών, ειδικών φρουρών, κάθε ειδικότητας θα γίνεται αποκλειστικά μέσω πανελληνίων εξετάσεων.

Και έρχεστε το 2019 και επαναφέρετε το φαύλο καθεστώς οι προσλήψεις αυτές να γίνονται μέσα από τα βουλευτικά σας γραφεία. Και μιλάμε για χιλιάδες αστυνομικούς που μπήκαν πάλι στο Σώμα, με πρώτους και καλύτερους να αντιδρούν σε αυτό τους εν ενεργεία αστυνομικούς και τα συνδικαλιστικά τους όργανα, τα οποία ξεσηκώθηκαν με πρώτη και καλύτερη την ΠΟΑΣΥ. Μιλάμε για χιλιάδες προσλήψεις κομματικές, αναξιοκρατικές. Και μιλάμε για αντίστοιχη στέρηση του ονείρου που δικαιούνταν να έχουν οι ελληνικές οικογένειες να βάλουν όπως έβαζαν από το 2011 και μετά, τα παιδιά τους μέσω πανελληνίων εξετάσεων στην Ελληνική Αστυνομία. Το διαλύετε! Το σκοτώνετε! Κι έρχεστε σήμερα, πρωταπριλιά, να μας λέτε: «Πού είναι οι προσλήψεις μόνιμου προσωπικού εκτός ΑΣΕΠ ή εκτός πανελληνίων εξετάσεων;»!

Οι διορισμοί απευθείας αναθέσεων στον ΕΦΚΑ, οι διορισμοί στον ΕΟΔΥ με βάση τη σειρά πρωτοκόλλου! Αξιοκρατία και αντικειμενικότητα! Προσλήψεις στον ΕΟΔΥ με βάση τον αριθμό πρωτοκόλλου! Ποιος είχε την πληροφορία από τον κ. Βορίδη, λοιπόν, από την εκλογική του περιφέρεια ή από τον κ. Θεοχάρη ή από τον κ. Κουμουτσάκο ότι θα γίνουν προσλήψεις στον νέο ΕΟΔΥ; Πηγαίνετε αύριο να καταθέσετε πρώτοι! Όποιος κατέθετε πρώτος με βάση τον αριθμό πρωτοκόλλου, προσλαμβανόταν με Κυβέρνηση Μητσοτάκη-Βορίδη. Κι έρχεται εδώ ο κ. Βορίδης σήμερα, πρωταπριλιά και έχει το θράσος να μας πει το ψέμα που είδατε με τις αναξιοκρατικές προσλήψεις. Εκατόν τρεις χιλιάδες συμβασιούχοι το 2019 επί ΣΥΡΙΖΑ, εκατόν σαράντα τέσσερις χιλιάδες σήμερα με βάση την απογραφή! Και το αποκορύφωμα, βέβαια, είναι που για μια ακόμα φορά επιδείξατε εδώ το θάρρος να αγγίξετε το θέμα των μετακλητών.

Τολμάτε εσείς να μιλάτε για τους μετακλητούς, κύριε Βορίδη; Πραγματικά πιστεύετε ότι έχετε ίχνος δυνατότητας και περιθωρίου εσείς να μιλάτε για μετακλητούς; Τι σημαίνει το «εσείς να μιλάτε»; Ξέρετε τι σημαίνει; Σημαίνει ότι είστε εσείς, κύριε Βορίδη, που κάνατε το θέμα των μετακλητών μείζον πολιτικό θέμα στη χώρα. Εσείς το κάνατε. Δεν το είχε κάνει καμμία κυβέρνηση πριν, ούτε όταν κέρδισε τις εκλογές το 2015 ο Αλέξης Τσίπρας και ο ΣΥΡΙΖΑ είχαν κάνει το θέμα των μετακλητών πρώτο θέμα ούτε όταν ο Σαμαράς είχε κερδίσει τις εκλογές το 2012 έκανε μείζον θέμα της χώρας το θέμα των μετακλητών ούτε ο Γιώργος Παπανδρέου το 2009 όταν κέρδισε τις εκλογές. Εσείς είχατε το θράσος να το κάνετε!

Μάλιστα, ενώ έχετε το θράσος και κάνετε μείζον πολιτικό θέμα στη χώρα το θέμα των μετακλητών που προσλήφθηκαν την περίοδο 2015-2019, είστε τόσο άθλιοι πολιτικά απέναντι στον ελληνικό λαό που έρχεστε και σε όλα τα κριτήρια -αριθμός μετακλητών, κόστος με το οποίο επιβαρύνουν τον Έλληνα φορολογούμενο και τις ελληνικές φορολογούμενες επιχειρήσεις οι μετακλητοί και οι αντισυνταγματικές αρμοδιότητες των μετακλητών- διαπράττετε το ένα έγκλημα πίσω από το άλλο με βάση εκεί που είχατε βάλει εσείς τον πήχη, κύριε Βορίδη, γιατί οι δήμοι που έχουν τώρα αυτές τις εκατοντάδες περισσότερους μετακλητούς δεν τους πήραν μόνοι τους. Τους πήραν με δική σας πολιτική απόφαση. Το γεγονός ότι αυτή τη στιγμή οι μετακλητοί κοστίζουν, με πρόχειρους υπολογισμούς, τουλάχιστον 100 και πλέον εκατομμύρια ευρώ –όχι τον χρόνο, αλλά συνολικά, αθροιστικά- σε σχέση με το πόσο κόστιζαν στον Έλληνα φορολογούμενο, ήταν δική σας απόφαση γιατί όχι μόνο αυξήσατε τον αριθμό των μετακλητών, αλλά αυξήσατε και όσα εισπράττουν οι μετακλητοί.

Και σαν να μην έφταναν όλα αυτά, αποφασίσατε να διαπράξετε και τη μείζονα αντισυνταγματική και απαράδεκτη από κάθε άποψη επιλογή και απόφαση να τους δώσετε στα χέρια τους υπογραφή και σφραγίδα που δεσμεύει το ελληνικό δημόσιο, που δεσμεύει το ελληνικό κράτος. Δηλαδή, πήρε ο Βορίδης τον κολλητό του, τον έκανε μετακλητό στο άλφα Υπουργείο, στο βήτα Υπουργείο, στον γάμμα οργανισμό, στο δέλτα νομικό πρόσωπο και δεν φτάνει που τον έχει μετακλητό για να τον βοηθάει, του δίνει το δικαίωμα να έχει υπογραφή και στρογγυλή σφραγίδα του ελληνικού δημοσίου και να δεσμεύει το ελληνικό δημόσιο εκ μέρους του ελληνικού λαού. Ποιος; Αυτός που ήρθε ως κολλητός, κομματικός, μετακλητός, στα Υπουργεία σας, στους οργανισμούς που εποπτεύετε!

Πότε είχε ξαναγίνει αυτό, κύριε Βορίδη, στο ελληνικό κράτος; Πότε είχε ξαναγίνει στο ελληνικό δημόσιο, τουλάχιστον από τότε που μπορούμε να πούμε ότι το ελληνικό κράτος και το ελληνικό δημόσιο σέβονται τον εαυτό τους; Ποτέ! Καμμία κυβέρνηση δεν το είχε τολμήσει αυτό! Κι έχετε, λοιπόν, το θράσος και μιλάτε εσείς εδώ για μετακλητούς;

(Χειροκροτήματα από την πτέρυγα του ΣΥΡΙΖΑ)

Και μετά, σαν να μην έφταναν όλα αυτά, ακούσαμε και το φοβερό. Ακούσαμε το θάρρος και θράσος του κ. Βορίδη να μιλά και για τις επιλογές των προϊσταμένων!

Είστε η πρώτη κυβέρνηση που τόλμησε, που διανοήθηκε να ορίσει νομικά τη δυνατότητα σε διευθυντικές θέσεις, δηλαδή σε θέσεις προϊσταμένων, να προσλαμβάνονται ιδιώτες, εκτός του ελληνικού δημοσίου, άρα με αυθαίρετα, προσωπικά, κομματικά κριτήρια έτσι κι αλλιώς, αλλά και ιδιώτες. Είναι δύο τα θέματα εδώ.

Δώσατε αυτή τη δυνατότητα, λοιπόν, να συμβαίνει, να συντρέχει και να εφαρμόζεται στο ελληνικό δημόσιο και έρχεστε εδώ να μας πείτε «πού είναι η αναξιοκρατία στις επιλογές προϊσταμένων;». Χρειάζεται να πει κάποιος τίποτα άλλο, όταν έχετε δημιουργήσει αυτό το κάκιστο προηγούμενο, όταν έχετε ανοίξει αυτή τη χείριστη κερκόπορτα στις αρχές και στις αξίες της αξιοκρατίας και της αντικειμενικότητας στη λειτουργία του ελληνικού κράτους; Ανάψατε το πράσινο φως όποιος από εδώ και πέρα κυβερνά τη χώρα να έχει το δικαίωμα, επειδή προσωρινά πήρε μία πλειοψηφία μέσα στη Βουλή, να ορίζει διευθυντές στο ελληνικό δημόσιο ιδιώτες, οι οποίοι παίρνουν αποφάσεις, παίρνουν και τη σφραγίδα, παίρνουν και την υπογραφή για να δεσμεύουν το ελληνικό δημόσιο, το ελληνικό κράτος και τον ελληνικό λαό. Αν είναι δυνατόν! Και μιλάτε εδώ;

Δεν χρειάζεται τίποτα άλλο, κύριε Βορίδη. Περάσατε στην ιστορία με τα πιο μαύρα χρώματα και περάσατε όχι μόνο γενικά και αόριστα. Προφανώς η μείζων πολιτική ευθύνη είναι του κ. Μητσοτάκη, ο όποιος έχει δείξει σε τι πιστεύει. Το θύμισε η κ. Ξενογιαννακοπούλου. Ο κ. Μητσοτάκης ως Υπουργός διέπραξε τη μεγαλύτερη, πραγματικά, εγκληματική θεσμικά πράξη που μπορούσε να διαπράξει, την πρώτη φουρνιά αξιοκρατικά και αντικειμενικά επιλεγμένων προϊσταμένων να την καταργήσει εν μία νυκτί και στη θέση τους να ορίσει τους κομματικούς φίλους του. Και αυτός και όλοι οι Υπουργοί που ήσασταν τότε στην κυβέρνηση εκείνης της Νέας Δημοκρατίας, του Αντώνη Σαμαρά.

Πέραν, λοιπόν, του ότι είναι πρώτος και καλύτερος ο κ. Μητσοτάκης, είστε και όλοι εσείς, γιατί όλα αυτά τα έχετε υπογράψει, κύριε Βορίδη. Όλες αυτές οι αποφάσεις φέρουν και τη δική σας υπογραφή και όλων των συναρμόδιων Υπουργών, γιατί βεβαίως, δεν θα μπορούσε να γίνει και διαφορετικά. Άρα, εδώ υπάρχει μια καθοριστική συλλογική και ατομική ευθύνη για όλα αυτά, επαναλαμβάνω, τα εγκλήματα τα οποία έχουν γίνει σε βάρος της ελληνικής δημόσιας διοίκησης.

Και ξέρετε, κύριε Βορίδη, είμαστε πια, διάολε, στο 2022, ρε παιδί μου, και αντί να πάτε τη χώρα μπροστά, τη γυρνάτε δεκαετίες πίσω με τον χειρότερο τρόπο. Γιατί; Διότι στην πραγματικότητα αυτό το οποίο κάνετε δεν είναι ότι εισάγετε ένα άλλο σύστημα αξιοκρατίας. Δεν εισάγετε ένα άλλο σύστημα πανελληνίων εξετάσεων που στη βάση του είναι ένα αντικειμενικό σύστημα. Εσείς καταργείτε την αξιοκρατία και θεσπίζετε, έχετε ήδη νομοθετήσει την πλήρη αναξιοκρατία, η οποία, βεβαίως -για να τα συνδέσουμε λίγο και με την προηγούμενη συζήτηση που είχαμε-, τι είναι άλλο είναι εκτός από τη μήτρα της διαφθοράς; Να από πού πηγάζει η διαφθορά, κύριε Βορίδη. Έτσι χτίζεται η διαφθορά. Έτσι θεμελιώνεται η διαφθορά. Γι’ αυτό πασχίζει το πολιτικό σύστημα δεκαετίες τώρα να θεσπίσει, να καθιερώσει τη γενικευμένη διαφάνεια και τη γενικευμένη αξιοκρατία, γι’ αυτό και στο Σύνταγμα έχουν περιληφθεί διατάξεις συγκεκριμένες, γι’ αυτό και τόσες νομοθετικές πρωτοβουλίες, γι’ αυτό και τόση διαμάχη στο πολιτικό σύστημα ανάμεσα σε αυτούς που θέλουν την αξιοκρατία και σε αυτούς που δεν τη θέλουν και την υπονομεύουν διαρκώς.

Θα πάρω και λίγο χρόνο από τη δευτερομιλία μου και πριν κλείσω θα πω κάτι το οποίο οφείλω να πω, κύριε Βορίδη, γιατί έχει ανακύψει ως εκκρεμότητα από την προηγούμενη συνεδρίαση. Αν το είχε πει σε αυτό το Βήμα ένας άλλος Υπουργός, άλλου χαρτοφυλακίου ή έστω εσείς όταν πρωτοαναλάβατε το Υπουργείο Εσωτερικών, δεν θα ήμουν σε καμμία περίπτωση τόσο αυστηρός μαζί σας, μολονότι είδα και την επικοινωνιακή προσπάθεια να διακινήσετε δημοσιεύματα: «Ρεζίλι ο Ραγκούσης», «Άλλα ψήφιζε ο Ραγκούσης και δεν ήξερε» κ.λπ..

Τι είπατε, κύριε Βορίδη, και πού αναφέρομαι ακριβώς; Αναφέρομαι σε κάτι που είπατε όταν έλειπα από την Ολομέλεια. Είπατε συγκεκριμένα -διαβάζω από τα Πρακτικά- το εξής: «Εγώ δεν έχω πια απορία γιατί ο Ραγκούσης βρέθηκε στον ΣΥΡΙΖΑ. Διότι δεν θυμόταν καν τι νομοθετούσε, διότι εκείνο το οποίο νομοθέτησε στην παράγραφο 2 του άρθρου 1 είναι ότι δεν υπάγονται στις διατάξεις των Κεφαλαίων Α΄, Β΄, Γ΄ -τα Α΄, Β΄, Γ΄ είναι το ΑΣΕΠ, προσλήψεις στο δημόσιο- με διαδικασία ΑΣΕΠ οι στρατιωτικοί, το μη πολιτικό προσωπικό του Υπουργείου Προστασίας του Πολίτη. Νομοθετεί ο κ. Ραγκούσης εξαιρέσεις. Ο Ραγκούσης, λοιπόν, νομοθέτησε την εξαίρεση αυτή, τη φαυλοκρατική. Μας είπε ότι εμείς είμαστε οι κακοί που το κάναμε αυτό και το έχει κάνει ο ίδιος. Εντυπωσιακό. Αυτό το λέω για το επίπεδο της κριτικής, ώστε να ξέρουμε όλοι που βρισκόμαστε».

Δεν πιστεύω να αμφισβητείτε την ακρίβεια της ανάγνωσης.

Ποια είναι η αλήθεια, λοιπόν, κύριε Βορίδη; Να σας πω ποια είναι η αλήθεια όσον αφορά σ’ αυτήν ακριβώς τη διάταξη που διαβάσατε, για έναν νόμο για τον οποίο -θα καταθέσω στα Πρακτικά κυρίως για εσάς, για δική σας χρήση- έχει εκδώσει την ετήσια έκθεσή του το 2010 το ΑΣΕΠ αναφέροντας ότι «το έτος 2010 αποτέλεσε σταθμό στην πορεία του ΑΣΕΠ υπό την έννοια ότι υπήρξε το πρώτο έτος εφαρμογής του ν.3812/2009. Ο θεμελιώδης αυτός νόμος διαφοροποίησε σημαντικά τα δεδομένα στον χώρο των προσλήψεων» κ.λπ..

Το καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποια είναι, λοιπόν, η αλήθεια γι’ αυτό που είπατε εσείς, κύριε Βορίδη; Η αλήθεια, κύριε Βορίδη, δυστυχώς για εσάς, είναι ότι ακριβώς αυτή η διάταξη που διαβάσατε δεν είναι διάταξη του ν.3812/2009, αλλά είναι η διάταξη -ακριβώς αυτή που θα σας διαβάσω τώρα- του ιδρυτικού νόμου του ΑΣΕΠ, του αείμνηστου Αναστάση Πεπονή, από το 1994, η οποία διάταξη, κύριε Βορίδη, τότε έλεγε ότι εξαιρούνται από τις διατάξεις του παρόντος κεφαλαίου -αυτά τα Α΄, Β΄, Γ΄, προσλήψεις εντός ΑΣΕΠ- οι προσλήψεις που αφορούν στους στρατιωτικούς και στο μη πολιτικό προσωπικό των Υπουργείων Δημόσιας Τάξης και Εμπορικής Ναυτιλίας και στο προσωπικό της Εθνικής Υπηρεσίας Πληροφοριών. Άρα, αυτή η διάταξη που εσείς διαβάσατε, κύριε Βορίδη, και για την οποία διακινήσατε ότι «είναι διάταξη Ραγκούση, που να γιατί πήγε στον ΣΥΡΙΖΑ, δεν θυμάται τι έχει νομοθετήσει» και ούτω καθεξής, είναι διάταξη την οποία έχει νομοθετήσει ο αείμνηστος Αναστάσης Πεπονής.

Υπάρχει εδώ, όμως, ένα πολύ καίριο συμπέρασμα μετά από αυτό. Γιατί ο ν.2190 και γιατί κι ο ν.3812 επαναλαμβάνει αυτή τη διάταξη; Γι’ αυτό που σας είπα προηγουμένως, κύριε Βορίδη. Γιατί από το 1995 και μετά και κυρίως από το 2011 εξ ολοκλήρου, που υπήχθησαν και οι προσλήψεις των ειδικών φρουρών, εντάχθηκαν στη διαδικασία των πανελληνίων εξετάσεων. Γι’ αυτό δεν μπορούσε ο νόμος που όριζε ποιες προσλήψεις θα γίνουν μέσω ΑΣΕΠ -αφού αυτές θα γίνονταν μέσω πανελληνίων εξετάσεων- να μην τις εξαιρέσει.

Συμπέρασμα, κύριε Βορίδη, και λυπάμαι πάρα πολύ γι’ αυτό. Είστε -και το λέω με απόλυτη, αν το θέλετε, συμπάθεια- μετά από αυτό, επειδή έχετε τόσο καιρό στο Υπουργείο Εσωτερικών, όχι ακραία δεξιός που σας έχουμε πει και επαναλαμβάνεται διαρκώς, αλλά είσαστε πλέον νομίζω -απολύτως βέβαιο είναι αυτό- ακραία ημιμαθής και προχειρολόγος. Και υπ’ αυτή την έννοια, κύριε Βορίδη, εγώ προσωπικά, μετά από αυτό πια δεν έχω καμμία απορία γιατί πήγατε στη Νέα Δημοκρατία.

(Χειροκροτήματα από την πτέρυγα του ΣΥΡΙΖΑ)

Θα κλείσω, κυρία Πρόεδρε, λέγοντας το εξής. Η προσφορά της Κυβέρνησής σας, κύριε Βορίδη, η προσφορά του Κυριάκου Μητσοτάκη -προσωπικά θα το πω- πιστεύω ότι είναι πολύ μεγάλη για τον ΣΥΡΙΖΑ - Προοδευτική Συμμαχία, για την Αριστερά στην Ελλάδα, για την προοδευτική παράταξη στο σύνολό της, γιατί με όλα όσα κάνετε, με όλα όσα νομοθετείτε επί δυόμισι χρόνια, στην πραγματικότητα τι κάνετε; Για να πιάσουμε την ουσία των πραγμάτων. Εκσυγχρονίζετε και επαναβεβαιώνετε μια κρίσιμη, καθοριστική διαχωριστική γραμμή που μας διαφοροποιεί, κύριε Βορίδη. Γιατί, όπως σας είπα προηγουμένως, δεν ορίζετε άλλα συστήματα αξιοκρατίας, καταργείτε την αξιοκρατία.

Αυτό, λοιπόν, που κάνετε είναι για εμάς μια πραγματική προσφορά, που βεβαίως, στις πλάτες μας -οφείλω να το πω κι αυτό- φορτώνει μεγάλη ευθύνη. Είναι μεγάλη η ευθύνη που φορτώνει στην επόμενη προοδευτική κυβέρνηση με κορμό τον ΣΥΡΙΖΑ-Προοδευτική Συμμαχία, γιατί πράγματι θα μας δώσει όχι μόνο τη δυνατότητα, την εύκολη δυνατότητα, αλλά θα μας φορτώσει, μας έχει ήδη φορτώσει και την υποχρέωση όλα όσα λέμε σήμερα και για τα οποία σας επικρίνουμε, κύριε Βορίδη, εμείς να μην τα επαναλάβουμε, να είμαστε πάρα πολύ εντάξει πρώτα και κύρια με τον ίδιο μας τον εαυτό και η νέα κυβέρνηση με Πρωθυπουργό τον Αλέξη Τσίπρα, πραγματικά, να νομοθετήσει την απόλυτη αξιοκρατία σε όλα τα επίπεδα λειτουργίας της δημόσιας διοίκησης, κάτι που έχει απόλυτη ανάγκη η ελληνική κοινωνία, έχει απόλυτη ανάγκη η ελληνική οικονομία και βεβαίως, έχουν απόλυτη ανάγκη και αυτοί οι εκατοντάδες χιλιάδες Έλληνες και Ελληνίδες δημόσιοι υπάλληλοι που δεν σας χρωστάγανε τίποτα, κύριε Βορίδη, να τους ξαναγυρίσετε στα χειρότερα χρόνια της ελληνικής Δεξιάς.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει για έξι λεπτά ο Κοινοβουλευτικός Εκπρόσωπος της Νέας Δημοκρατίας κ. Θεοχάρης, Βουλευτής Β3΄ Νοτίου Τομέα Αθηνών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πάρα πολύ, κυρία Πρόεδρε.

Κυρίες και κύριοι συνάδελφοι, είμαι ένας αισιόδοξος πολιτικός και αποδεικνύεται αυτό από τον λόγο με τον οποίο ξεκινώ την ομιλία μου και θα σας τον διαβάσω. Ήθελα να πω πως η σημερινή συζήτηση έχει πολιτικά χαρακτηριστικά, πως δεν είναι τάχα μου για την αποτελεσματικότητα του πολιτικού προσωπικού ή τάχα μου μια φτηνή σκανδαλολογία. Πως έχει λίγα ψήγματα από αυτά τα δύο, αλλά στην καρδιά των αντιπαραθέσεων είναι μια βαθιά πολιτική ερώτηση: Ποια είναι η αντίληψη της Νέας Δημοκρατίας, του Υπουργού, του Υπουργείου Εσωτερικών για το δημόσιο; Ποια είναι η αντίληψη του ΣΥΡΙΖΑ για το δημόσιο; Αντί γι’ αυτό, δυστυχώς, διαψεύστηκα πριν ακόμα καταφέρω να ανέβω στο Βήμα.

Ακούσαμε τον κ. Ραγκούση να λέει στον κύριο Υπουργό πώς τολμάει να μιλάει, λες και ξαναγυρίσαμε στις εποχές του «Δεν δικαιούστε για να ομιλείτε». Ακούσαμε από πολλούς ομιλητές να μιλάνε για την αντισυνταγματικότητα του νόμου του ΕΦΚΑ, όταν η αντισυνταγματικότητα κρίθηκε και κρίνεται πάντοτε με συγκεκριμένη διαδικασία που προβλέπεται από το Σύνταγμα και από τον Κανονισμό της Βουλής και, συνεπώς, όταν αμφισβητείς αυτή τη διαδικασία, αμφισβητείς ευθέως το Σύνταγμα.

Μια συζήτηση χωρίς, πραγματικά, επιχειρήματα, παρά μόνο επικλήσεις -όπως, νομίζω, αποδείχτηκε από την ομιλία του Υπουργού. Και μια συζήτηση χωρίς νούμερα που, όταν υπήρξαν κάποια νούμερα, δεν υπάρχει ούτε καν συμφωνία μεταξύ σας. Ο κ. Πολάκης μίλησε για 70 εκατομμύρια κόστος μετακλητών και ο κ. Ραγκούσης για πάνω από 100 εκατομμύρια. Κάπως πρέπει να τα βρείτε και μεταξύ σας, όταν κάνετε την κριτική.

Εγώ θα επιμείνω να είμαι αισιόδοξος και θα γυρίσω να απαντήσω στα πραγματικά ερωτήματα. Θα απαντήσω στο κύριο ερώτημα, το βαθιά πολιτικό, αλλά θα μιλήσω και για τα δύο πρώτα, την αποτελεσματικότητα και τα σκάνδαλα. Σας νοιάζει, πραγματικά, η αναποτελεσματικότητα ή η αποτελεσματικότητα του πολιτικού προσωπικού; Γιατί μας εγκαλείτε γι’ αυτή, όταν στην πραγματικότητα παρακολούθησε όλος ο ελληνικός λαός το 2015 που ήρθατε με μία βαριοπούλα να γκρεμίσατε την Ελλάδα και αποτύχατε. Εγκαλείτε την Κυβέρνηση Μητσοτάκη που με το μυστρί, με μεταρρύθμιση στη μεταρρύθμιση και εν μέσω παγκόσμιων κρίσεων χτίζει μια νέα Ελλάδα, μια χώρα με διεθνή ρόλο, μια χώρα με εσωτερική αυτοπεποίθηση και ρεαλιστική αισιοδοξία; Νομίζω ότι πάει πολύ να μας εγκαλεί η «αξιοκρατία Καρανίκα».

Μήπως είναι ζήτημα σκανδάλων; Όλη η σκανδαλολογία στηρίχθηκε στο βασικό επιχείρημα των μετακλητών υπαλλήλων, δηλαδή πως είναι πάρα πολλοί. Αποδείχτηκε από τα νούμερα που κατέθεσε στην ομιλία του στη Βουλή ο Υπουργός πως οι μετακλητοί της κυβέρνησης ΣΥΡΙΖΑ είναι εκατό περισσότεροι από τους σημερινούς μετακλητούς της Κυβέρνησης της Νέας Δημοκρατίας. Τα σκάνδαλα, λοιπόν, είναι μόνο στο μυαλό σας, μόνο στη φαντασία σας. Είναι δεδομένο, πάντως, και η αρχή αυτή ισχύει από τα πανάρχαια χρόνια, από τότε που ανακαλύφθηκε η πολιτική πως, όταν κάποιος δεν έχει επιχειρήματα, τότε αναγκαστικά καταφεύγει στη σκανδαλολογία.

Όμως, κυρίες και κύριοι συνάδελφοι, το είπα και προηγουμένως, αυτά δεν είναι τα ουσιώδη και πρέπει η συζήτηση επιτέλους στο ελληνικό Κοινοβούλιο να γυρίζει και να περιστρέφεται στα κεντρικά πολιτικά ζητήματα. Στη βάση της συζήτησης αυτής είναι η διαφορά αντιλήψεων για το δημόσιο. Για εμάς το δημόσιο εξυπηρετεί. Για εσάς το δημόσιο προσλαμβάνει. Για εμάς το δημόσιο κυνηγά τους επίορκους υπαλλήλους. Για εσάς το δημόσιο προστατεύει τους επίορκους υπαλλήλους. Για εμάς το δημόσιο ολοκληρώνει δράσεις. Για εσάς δρομολογεί δράσεις. Τέσσερις φορές μέτρησα την κ. Ξενογιαννακοπούλου να λέει «δρομολογήσαμε τις προσλήψεις», «δρομολογήσαμε το ένα, δρομολογήσαμε το άλλο». Κάποια στιγμή ο ελληνικός λαός που μας παρακολουθεί, θέλει να πούμε τι τελειώσαμε και όχι τι δρομολογήσαμε. Για εμάς, λοιπόν, το δημόσιο αξιολογεί τους υπαλλήλους. Για εσάς το δημόσιο αφήνει ασύδοτους τους υπαλλήλους του. Για εμάς το δημόσιο υπάρχει χάρη των πολιτών του. Για εσάς, το δημόσιο υπάρχει χάριν των κακών του υπαλλήλων, ούτε καν όλων των υπαλλήλων.

Αυτό, λοιπόν, ακούσαμε μονότονα «κάτω από τη συζήτηση» από τον ΣΥΡΙΖΑ.

Για να μη μιλώ αφαιρετικά, θα δώσω πολύ συγκεκριμένα παραδείγματα. Ένα δημόσιο με πεντακόσιες χιλιάδες υπαλλήλους είναι χειρότερο από ένα δημόσιο με ένα εκατομμύριο υπαλλήλους, σύμφωνα με εσάς. Ένα δημόσιο με χαρτούρα και φακέλους είναι δείγμα πως πρέπει να γίνουν προσλήψεις. Ένα δημόσιο με εκκρεμότητες στοίβα είναι σημάδι πως πρέπει να γίνουν προσλήψεις. Ένα δημόσιο που έχει οργανωτικές αδυναμίες είναι «καμπανάκι» πως πρέπει να γίνουν προσλήψεις.

Αυτή είναι η αντίληψή σας, ενώ στα δικά μας μάτια το δημόσιο πρέπει να κάνει περισσότερα με λιγότερους πόρους, μέσα σε αυτούς και με το προσωπικό. Το δημόσιο επικοινωνεί με τον πολίτη και όχι το ανάποδο, όπως τα ραντεβού για τα εμβόλια που ερχόντουσαν με sms. Το δημόσιο πρέπει να εξαλείψει την επαφή πολίτη-δημοσίου υπαλλήλου. Ένα δημόσιο με χαρτούρα και φακέλους είναι δείγμα πως πρέπει να ψηφιοποιηθεί. Γι’ αυτό δεν κάνατε τίποτε σε αυτόν τον τομέα, ενώ εμείς κάναμε. Ένα δημόσιο με εκκρεμότητες στοίβα είναι σημάδι πως πρέπει να απλοποιήσουμε τις διαδικασίες. Ένα δημόσιο που έχει οργανωτικές αδυναμίες, «χτυπάει καμπανάκι» πως πρέπει να γίνουν οργανωτικές αλλαγές.

Κυρίες και κύριοι συνάδελφοι, κλείνω με το βασικό παράδειγμα του ΕΦΚΑ, αυτό το οποίο αποτέλεσε κεντρικό σημείο της κριτικής σας και στη γραπτή επερώτηση, αλλά και εδώ. Πολύς λόγος έγινε γι’ αυτό.

Ο ΕΦΚΑ ταλαιπωρεί τους πολίτες, αυτό είναι αναμφισβήτητο. Εσείς λέτε να μη γίνει τίποτε. Ακόμη χειρότερα, κρύβατε το πρόβλημα «κάτω από το χαλί». Μας παραδώσατε τριακόσιες χιλιάδες «κρυφές» συντάξεις τις οποίες, επειδή είχαν έλλειψη στα δικαιολογητικά, δεν τις μετρούσατε.

Εμείς, λοιπόν, δεν ήμασταν ευχαριστημένοι με τον ΕΦΚΑ που παραλάβαμε. Γι’ αυτό υλοποιήσαμε νέο σύστημα για ψηφιακές συντάξεις, όμως δεν ήταν αρκετό. Εντείναμε την έκδοση συντάξεων από τους υπαλλήλους, όμως δεν ήταν αρκετό. Βάλαμε επαγγελματίες δικηγόρους και λογιστές για να επικουρούν στην έκδοση, αλλά και αυτό δεν ήταν αρκετό. Φτιάξαμε κέντρο εξυπηρέτησης που ενημέρωσε ήδη επάνω από ένα εκατομμύριο πολίτες και κάναμε οργανωτικές αλλαγές, δίνοντας τη δυνατότητα θητείας ακόμη και σε ιδιώτες σε θέσεις γενικών διευθυντών και διευθυντών. Δεν θα σταματήσουμε να διορθώνουμε την άσχημη κατάσταση μέχρι να μην περιμένει ούτε ένας συνταξιούχος τη σύνταξή του.

Τα αποτελέσματα μάς κρίνουν: εκατόν είκοσι τρεις χιλιάδες εκδοθείσες συντάξεις το 2019, διακόσιες είκοσι τέσσερις χιλιάδες εκδοθείσες συντάξεις το 2021, 486.000.000 ευρώ εκκρεμότητες σε συντάξεις του ελληνικού λαού το καλοκαίρι του 2019, 239.000.000 ευρώ τον περασμένο Δεκέμβριο. Συνεπώς τα αποτελέσματα μάς δικαιώνουν.

Κάθε συνταξιούχος που περιμένει τη σύνταξή του ελπίζει οι αλλαγές αυτές να πιάσουν τόπο και ευτυχώς για εμάς με αυτή την επερώτηση κάθε συνταξιούχος που περιμένει τη σύνταξή του ξέρει ότι εάν ψηφίσει ΣΥΡΙΖΑ, δεν πρόκειται να δει τη σύνταξη ποτέ.

Κυρίες και κύριοι συνάδελφοι, αντίθετα με ό,τι εσείς πιστεύετε, ο ελληνικός λαός δεν ξεχνά αυτά που πέρασε εξαιτίας σας. Γι’ αυτό και η μόνη αυταπάτη που μπορεί να έχετε σήμερα είναι ότι υπάρχει ελπίδα για τον ΣΥΡΙΖΑ να εκμεταλλευτεί την πόλωση και τον διχασμό.

Το 2015, θα ταΐζατε τον κόσμο από τις γερμανικές αποζημιώσεις και αυτό θα έλυνε μαγικά όλα τα προβλήματά του. Σήμερα θα ταΐσετε τον κόσμο από τα «κλεφτόδεντρα» και θα λυθούν μαγικά όλα τα προβλήματά του. Αυταπάτη ήταν η απάντηση τότε, αυταπάτη θα είναι η απάντηση -να είστε σίγουροι- και τώρα.

Η Νέα Δημοκρατία προτιμά να ζει στον πραγματικό κόσμο, στην πραγματική μάχη με τα προβλήματα, ανάμεσα στους πραγματικούς Έλληνες, αυτούς που θα σας στείλουν στα αζήτητα της ιστορίας για άλλη μία φορά σε έναν περίπου χρόνο από τώρα, όταν θα προκηρυχτούν οι εθνικές εκλογές. Έως τότε, καλή τύχη με τις αυταπάτες σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Τον λόγο έχει τώρα εκ μέρους του Κινήματος Αλλαγής ο κ. Καστανίδης, Κοινοβουλευτικός Εκπρόσωπος και Βουλευτής Α΄ Θεσσαλονίκης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, η πελατοκρατία και ο κομματισμός είναι φαινόμενα σύμφυτα στην ελληνική δημόσια ζωή καθ’ όλη τη διάρκεια του ελεύθερου βίου της ελληνικής πολιτείας, από την εποχή της εθνικής ανεξαρτησίας μέχρι και σήμερα.

Στη διάρκεια των δεκαετιών και των δύο αυτών αιώνων υπήρξαν περίοδοι που έγιναν προσπάθειες καταπολέμησης του κομματισμού και της πελατοκρατίας.

Στον κύκλο της Μεταπολίτευσης πρωταγωνιστής βασικών νομοθετικών πρωτοβουλιών που στόχευαν στην αποκατάσταση της αξιοκρατίας και της διαφάνειας στη διοίκηση των κρατικών υποθέσεων ήταν το κόμμα στο οποίο ανήκω. Χαρακτηριστικό παράδειγμα, σχετικό με το θέμα που συζητούμε, είναι ο εμβληματικός νόμος Πεπονή, ο ν.2190/94.

Λυπούμαι που θα το πω, αλλά υπήρξαν συστηματικές παρεμβάσεις από την πλευρά της σημερινής Κυβέρνησης να επιστρέψουμε σε αλήστου μνήμης εποχές. Θα είμαι πολύ συγκεκριμένος, γιατί σας μιλώ με τη ματιά αυτού που συμμετείχε σε σπουδαίες μεταρρυθμίσεις.

Κύριε Υπουργέ, όταν ένα κόμμα θέλει να βελτιώσει μια κατάσταση έχει και τη γενναιότητα να αναγνωρίσει το λάθος που έκανε. Στην προκειμένη περίπτωση, μου κάνει εντύπωση ότι προσπαθείτε όλοι σας από την κυβερνητική πλειοψηφία να υπερασπιστείτε όσα δεν μπορεί να είναι αντικείμενο υπεράσπισης. Αυτό συμβαίνει γιατί, ακριβώς, όσα πράξατε δεν αποτελούν λάθος αλλά συνειδητή προσπάθεια να επανέλθουμε σε αυτό που αποκάλεσα «αλήστου μνήμης εποχές».

Να δώσω συγκεκριμένα παραδείγματα. Ο Υπουργός Μεταναστευτικής Πολιτικής τροποποιεί τον ν.3674 και προβλέπει ότι σε κρίσιμες θέσεις της διοικητικής ιεραρχίας, σε υπηρεσίες του, τοποθετούνται μετακλητοί. Θα κάνω την εξαίρεση να μην αναφερθώ στον Διοικητή της Αρχής Προσφυγών ή τον υποδιοικητή, αλλά στον διοικητικό διευθυντή της Υπηρεσίας Προσφυγών και στον διοικητικό διευθυντή της Υπηρεσίας Ασύλου. Και οι δύο θα έπρεπε να προέρχονται από τη διοικητική ιεραρχία. Παρ’ όλα αυτά, προβλέφθηκε ειδικά ότι τοποθετούνται σε αυτές τις θέσεις μετακλητοί. Εάν θεωρείτε ότι ένας μετακλητός επιλεγόμενος από τον αρμόδιο Υπουργό είναι μια αξιοκρατική επιλογή, τότε να ομολογήσω το λάθος μου.

Όσον αφορά τη συζήτηση που προηγήθηκε για τον ηλεκτρονικό ΕΦΚΑ, επιλέγεται από την Κυβέρνηση - δεν είναι μια εξαίρεση- σε θέσεις μετακλητών να τοποθετούνται οι επικεφαλής συγκεκριμένων διευθύνσεων, οργανικών μονάδων του e-ΕΦΚΑ. Η επιλογή και πάλι ανήκει στην Κυβέρνηση, είτε πρόκειται για επιλογή που γίνεται από τον ιδιωτικό τομέα είτε πρόκειται για υπάλληλο από τη διοικητική ιεραρχία. Θα ήθελα να σας θυμίσω ότι, μεταξύ των άλλων ρυθμίσεων προβλέφθηκε η επιλογή δικηγόρων και άλλων ελεύθερων επαγγελματιών, προκειμένου να επιτευχθεί η γρήγορη έκδοση αποφάσεων για τις συντάξεις.

Φτάσαμε στο σημείο, σύμφωνα με τα επίσημα στοιχεία που δίνουν οι ίδιες οι υπηρεσίες και οι συνδικαλιστικοί φορείς του e-ΕΦΚΑ, να έχουμε έναν τεράστιο αριθμό λανθασμένων υπολογισμών στην απονομή της σύνταξης και να χρειάζεται τώρα, μετά το κατόρθωμα του Υπουργού να αναθέσει σε ιδιώτες τον υπολογισμό, επανάληψη της διαδικασίας και του ελέγχου από τη διοικητική ιεραρχία. Υποθέτω ότι και αυτό το θεωρείτε μια έκφανση της αξιοκρατίας.

Δεν πρέπει να μεταθέτουμε τα πεδία των συζητήσεων. Αυτό αφορά τα συνδικαλιστικά αμφιθέατρα, αλλά όχι τη συζήτηση στη Βουλή. Για να δούμε λίγο τις ανεξάρτητες αρχές. Έθιξε κανείς το καθεστώς επιλογής του Ανώτατου Συμβουλίου Επιλογής Προσωπικού από το 1994 μέχρι σήμερα; Κανείς.

Με μία αιφνιδιαστική τροπολογία άλλαξε το καθεστώς η σημερινή Κυβέρνηση, προκειμένου να επαναπροτείνει τη θητεία συγκεκριμένων ανθρώπων, θητεία η οποία- έληγε.

Δεύτερο παράδειγμα: Η Ανεξάρτητη Αρχή για το Ξέπλυμα του Βρώμικου Χρήματος, είχε επικεφαλής αντιεισαγγελέα του Αρείου Πάγου, ο οποίος επιλεγόταν -αυτή ήταν η απόφαση της κυβέρνησης του ΠΑΣΟΚ- από το Ανώτατο Δικαστικό Συμβούλιο. Με αιφνίδια τροπολογία της Κυβέρνησης δύναται, πλέον, να ορίζονται επικεφαλής της Αρχής για το Ξέπλυμα του Βρώμικου Χρήματος, επί τιμή εισαγγελείς, με κοινή πρόταση του Υπουργού Δικαιοσύνης και του Υπουργού Οικονομικών. Υποθέτω ότι και αυτό το θεωρείτε μια αξιοκρατική διαδικασία. Να σας ζητήσουμε συγγνώμη.

Λίγες μέρες πιο πριν ενοποιήθηκαν οι δυο αρχές που αφορούν τις δημόσιες συμβάσεις. Η ΕΑΑΔΗΣΥ και η Αρχή Εκδίκασης Προδικαστικών Προσφυγών. Εις μάτην, το Κίνημα Αλλαγής -οφείλω να προσθέσω, μετά το Κίνημα Αλλαγής και η υπόλοιπη Αντιπολίτευση- ζητούσε η επιλογή της ηγεσίας της ενοποιημένης, πια, Αρχής Δημοσίων Συμβάσεων να γίνεται με στοιχειωδώς αντικειμενικά και αξιοκρατικά κριτήρια και προτείναμε η πρόταση των Υπουργών –θα σας πω ποιοι είναι οι Υπουργοί που προτείνουν- να εγκρίνεται από την Επιτροπή Θεσμών και Διαφάνειας, αλλά με πλειοψηφία των 3/5 για να υπάρχει μια στοιχειώδης συνεννόηση μεταξύ των πολιτικών κομμάτων, για να βρούμε τους καλύτερους και όχι τους ημέτερους.

Σε έναν χώρο που γεννά διαφθορά και είναι χρήσιμο να υπάρχουν οι εγγυήσεις πολλών κομμάτων ότι λειτουργεί σωστά μια αρχή, όπως η Αρχή Δημοσίων Συμβάσεων, η Κυβέρνηση επέμενε την εισήγηση να την κάνουν τρεις Υπουργοί. Ο Υπουργός Δικαιοσύνης, ο Υπουργός Ανταγωνιστικότητας και ο Υπουργός Μεταφορών, με έγκριση απλής πλειοψηφίας στην Επιτροπή Θεσμών και Διαφάνειας, δηλαδή από την κυβερνητική πλειοψηφία. Υποθέτω ότι και αυτό το θεωρείτε αξιοκρατική διαδικασία. Μάλιστα.

Τώρα για να κλείσω. Οι επιλογές σε επιτελικές θέσεις, κύριε Θεοχάρη, -γι’ αυτό είπα ότι δεν χρειάζεται να υπερασπίζεστε τα ανυπεράσπιστα, το λέω και σε εσάς και στον κύριο Υπουργό- οι επιλογές σε θέσεις ευθύνης του δημοσίου, δυστυχώς, συνιστούν ένα πολύ κακό παράδειγμα για την πλευρά της Νέας Δημοκρατίας.

Κύριε Υπουργέ, αυτή την στιγμή που μιλάμε, τριακόσιες σαράντα οκτώ θέσεις προϊσταμένων οργανικών μονάδων, κυρίως, γενικών διευθυντών και διευθυντών, καταλαμβάνονται από διευθυντές των οποίων έχει λήξει η θητεία και θα έπρεπε να έχουν προκηρυχθεί οι θέσεις αυτές από την Κυβέρνηση, ώστε, με βάση τις κρίσεις του ΑΣΕΠ, να γίνει και η επιλογή των καταλληλότερων.

Επειδή αναφερθήκατε στο πόρισμα της επιτροπής από συμβούλους του ΑΣΕΠ, η οποία επιτροπή δημιουργήθηκε τον Ιούλιο του 2021 από τον τωρινό Πρόεδρο του ΑΣΕΠ, τον οποίο έχετε περιβάλλει με την εμπιστοσύνη σας θα σας πω τι λέει η επιτροπή, λοιπόν, για τα θέματα αυτά. Διαβάζω ακριβώς το απόσπασμα από την δέκατη πέμπτη σελίδα της έκθεσης της επιτροπής του ΑΣΕΠ: «Ο αποσπασματικός και συχνά ανοργάνωτος τρόπος προκήρυξης των επιτελικών θέσεων υπονομεύει το έργο της αντικειμενικής και αξιοκρατικής στελέχωσης, δεδομένου ότι κάθε φορέας, παρά τις επίσημες νομοθετικές προβλέψεις, διαθέτει στην πράξη απόλυτη διακριτική ευχέρεια να προκηρύξει όσες και όποιες επιτελικές θέσεις θεωρεί σκόπιμο να καλυφθούν, με άδηλα οργανωτικά ή πολιτικά κριτήρια, έχοντας εκ του νόμου την αποκλειστική ευθύνη να κινήσει τη σχετική διαδικασία και να ενεργοποιήσει το ΑΣΕΠ, το οποίο αναμένει παθητικά τις πρωτοβουλίες του.

Είναι ενδεικτικό ότι δεν έχει ακόμη εκδοθεί προκήρυξη για την κάλυψη τριακοσίων σαράντα οχτώ θέσεων προϊσταμένων Υπουργείων, παρ’ ότι έχει λήξει η θητεία όσων υπηρετούν στις θέσεις αυτές.

Στην πράξη επομένως, επικρατούν διαφορετικές ταχύτητες μεταξύ των Υπουργείων ως προς τις διαδικασίες στελέχωσης τους, καθώς άλλοι προκηρύσσουν τις θέσεις με την εγγύηση της συμμετοχής του ΑΣΕΠ ενώ σε άλλα οι προϊστάμενοι συνεχίζουν να ορίζονται με ανάθεση από την πολιτική ηγεσία. Δηλαδή για τριακόσιες ήδη σαράντα οκτώ θέσεις είτε συνεχίζουν οι παλαιότεροι είτε συνήθως με ανάθεση της πολιτικής ηγεσίας αναλαμβάνουν προϊστάμενοι οργανικών μονάδων στις γενικές διευθύνσεις και στις διευθύνσεις. Υποθέτω ότι και αυτό το θεωρείτε αξιοκρατική επιλογή.

**ΠΡΟΕΔΡΕΥΟΥΣΑ (Σοφία Σακοράφα):** Κλείστε, κύριε συνάδελφε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κλείνω, κυρία Πρόεδρε.

Τώρα θα σας δώσω και ένα άλλο στοιχείο, γιατί πολλά από αυτά τα στοιχεία κρατούνται επτασφράγιστο μυστικό και από τον Υπουργό Εσωτερικών.

Είναι κοπιώδης η προσπάθεια κάποιου να βρει τα στοιχεία από τους οργανισμούς του δημοσίου, κεντρικές υπηρεσίες και αποκεντρωμένες. Στην τριετία της Νέας Δημοκρατίας, σχεδόν τρία χρόνια, έχουν προκηρυχθεί ογδόντα περίπου θέσεις γενικών διευθυντών. Από τις τριακόσιες θέσεις γενικών διευθυντών που η επιλογή τους έχει ανατεθεί στο ΑΣΕΠ, γι’ αυτές τις ογδόντα θέσεις που προκηρύχθηκαν και έχουν βγει τα αποτελέσματα, υπάρχουν μέχρι στιγμής, στα τρία χρόνια, είκοσι έξι τοποθετήσεις. Όλοι οι υπόλοιποι είναι με ανάθεση. Και δεν το ισχυρίζομαι εγώ, το ισχυρίζεται το Ανώτατο Συμβούλιο Επιλογής Προσωπικού. Υποθέτω ότι και αυτό είναι μια ένδειξη αξιοκρατική επιλογής, αντικειμενικότητας και διαφάνειας στη διαχείριση των κρατικών υποθέσεων.

Κλείνω, κυρία Πρόεδρε, με μια παρατήρηση. Δυστυχώς, η προσπάθεια αποσύνθεσης των κανόνων αξιοκρατίας και διαφάνειας γίνεται επειδή το θέλει η Κυβέρνηση και μόνον σε όσες περιπτώσεις δεν μπορεί, ακολουθεί το θεσμικό πλαίσιο που παλαιότερα ψηφίστηκε υπέρ της διαφάνειας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους του Κομμουνιστικού Κόμματος Ελλάδος έχει ο κ. Συντυχάκης, Βουλευτής Ηρακλείου.

**ΕΜΑΝΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Η επερώτηση των Βουλευτών του ΣΥΡΙΖΑ είναι ιδιαιτέρως αποκαλυπτική. Η κριτική που ασκεί στην Κυβέρνηση είναι ότι δεν προχωράει γρήγορα η εφαρμογή των νόμων που ψήφισε. Τόσο μεγάλο είναι το χάος που χωρίζει την πολιτική των δύο κομμάτων. Για πολλοστή φορά γίνεται η ίδια συζήτηση, με εναλλασσόμενους ρόλους. Αυτό όμως, τελικά, που σας ενώνει είναι η στρατηγική της συνέχειας του κράτους. Και η Νέα Δημοκρατία πιάνοντας το νήμα από εκεί που το άφησε ο ΣΥΡΙΖΑ με τους νόμους Βερναρδάκη και Κατρούγκαλου, το ΠΑΣΟΚ παλαιότερα με τον νόμο Ρέππα και άλλους, επιχειρώντας μια σειρά θεσμικές αλλαγές για να οργανωθεί και να λειτουργήσει πιο επιτελικά το αστικό κράτος και κυρίως, να λύσει το ζήτημα ποιοι θα προσλαμβάνονται στο δημόσιο και όχι πόσοι, ποιοι θα στελεχώσουν τον κρατικό μηχανισμό και ποιοι όχι. Η Αξιωματική Αντιπολίτευση κατηγορεί την Κυβέρνηση για αναξιοκρατία, πελατειακές σχέσεις, κομματικό κράτος και στρατιές μετακλητών στα Υπουργεία.

Για το Κομμουνιστικό Κόμμα Ελλάδας τα πράγματα είναι καθαρά. Φιλολαϊκό, ηθικό αξιοκρατικό και αδιάφορο αστικό κράτος ούτε υπήρξε ιστορικά ούτε πρόκειται να υπάρξει. Πιο αποτελεσματικό ασφαλώς και μπορεί να γίνει, αλλά η αποτελεσματικότητα αυτή συνεπάγεται ταχύτητα και ευλυγισία για την ικανοποίηση των συμφερόντων του κεφαλαίου, ενώ για τον λαό φτώχεια, εκμετάλλευση, φόρους, χαράτσια και ένταση του αυταρχισμού.

Είναι προκλητικό πραγματικά να τσακώνεστε για τον τρόπο διορισμού των διοικήσεων των νομικών προσώπων του δημοσίου, όταν όλοι σας έχετε τεράστια ευθύνη για την ομηρία χιλιάδων συμβασιούχων, για τις χιλιάδες κενές οργανικές θέσεις σε κρίσιμους τομείς, για χιλιάδες αναπληρωτές εκπαιδευτικούς που στην πραγματικότητα κάθε χρόνο αναπληρώνουν τον εαυτό τους.

Η λειτουργία των οργανισμών και υπηρεσιών του δημοσίου εξαρτάται πρώτα και κύρια από την επαρκή τους στελέχωση με μόνιμο, εξειδικευμένο προσωπικό και όχι από τον τρόπο διορισμού των διοικήσεων. Έχετε, λοιπόν, τεράστιες ευθύνες, γιατί εκτός των άλλων απορρίψαμε την πρόταση των συνδικάτων και του Κομμουνιστικού Κόμματος Ελλάδας για την αναθεώρηση του άρθρου 103 του Συντάγματος, ώστε να μπορέσουν να μονιμοποιηθούν οι συμβασιούχοι.

Καλλιεργείτε την αντίληψη ότι στο δημόσιο πρέπει να διορίζονται οι άξιοι, οι άριστοι και οι ικανοί, λες και όλοι οι υπόλοιποι είναι ανάξιοι και ανίκανοι. Την ίδια στιγμή, βέβαια, δεν έχετε κανένα πρόβλημα να προβάλλετε, εσείς και τα παπαγαλάκια σας, τους εργαζόμενους στο δημόσιο ως τεμπέληδες ή ως προνομιούχους, τροφοδοτώντας με τον τρόπο αυτό, τον κοινωνικό αυτοματισμό.

Και με την ευκαιρία, ποιο είναι το τρομερό προνόμιο που απολαμβάνουν οι μόνιμοι εργαζόμενοι του δημοσίου; Μήπως είναι οι υπέρογκες αμοιβές; Όχι βέβαια. Το βασικό προνόμιο είναι ότι έχουν σταθερή δουλειά. Είναι τόσο σάπιο το σύστημα που υπηρετείτε, ώστε αυτό που έπρεπε να είναι αυτονόητο δικαίωμα για όλους τους ανθρώπους στην εποχή μας, εσείς το αναγορεύετε ως προνόμιο.

Αυτή τη λογική του «φάε τον διπλανό σου για να επιβιώσεις» καλλιεργούν και οι αξιοκρατικοί διαγωνισμοί του ΑΣΕΠ. Αλήθεια, συμμετέχουν σε αυτούς τους διαγωνισμούς όλοι επί ίσοις όροις; Είναι τουλάχιστον αστείο να το πιστεύει κανείς αυτό. Γνωρίζετε όλοι πως σε αυτόν τον τομέα έχει στηθεί μια πολύ μεγάλη μπίζνα, με φροντιστήρια που προετοιμάζουν υποψηφίους για τέτοιους διαγωνισμούς και φυσικά με το αζημίωτο.

Οι νέοι άνθρωποι και οι οικογένειές τους πληρώνουν για άλλη μια φορά ένα σκασμό λεφτά με την ελπίδα ότι τα παιδιά τους θα βρουν δουλειά και όποιος δεν καταφέρει να πετύχει στο διαγωνισμό, όπου για κάθε θέση αντιστοιχούν εκατοντάδες ή και χιλιάδες υποψήφιοι, τότε μάλλον φταίει ο ίδιος για την ανεργία του. Και αυτό το έχουμε ακούσει.

Αναφέρεται ο ΣΥΡΙΖΑ και στο ζήτημα της επιλογής των προϊσταμένων στο δημόσιο και εγκαλεί την Κυβέρνηση για ρουσφετολογικές τοποθετήσεις προϊσταμένων γιατί, όπως λέει, δεν εφαρμόζει τον ν.4674 του 2020. Ωστόσο, ο νόμος αυτός, που τροποποίησε τον Υπαλληλικό Κώδικα, αύξησε τη βαρύτητα που έχει η συνέντευξη ως κριτήριο επιλογής των υποψηφίων για τις θέσεις ευθύνης και όπως όλοι γνωρίζουμε, οι έννοιες αξιοκρατία και συνέντευξη είναι ασυμβίβαστες μεταξύ τους. Μάλιστα, τα τελευταία χρόνια γίνεται προσπάθεια να βαφτιστεί το κρέας ψάρι και αναφέρεστε στη δομημένη συνέντευξη λες και δεν είναι ο Γιάννης Γιαννάκης.

Η διαδικασία της συνέντευξης είναι ένας ακόμη μηχανισμός πειθάρχησης και λειτουργεί ως κόφτης για τους υπαλλήλους που δεν συμμορφώνονται προς τας υποδείξεις. Το περιεχόμενό τους μπορεί να περικλείει από την αποδοχή του Συντάγματος και της νομιμότητας μέχρι τη διαχείριση κρίσεων, το αν συμμετέχει σε απεργίες, σε καταλήψεις δημοσίων κτηρίων, παράνομες δημόσιες συναθροίσεις, τη συμπεριφορά του δημοσίου υπαλλήλου εντός και εκτός υπηρεσίας και πάρα πολλά άλλα. Κριτήριο επιλογής για τους προϊσταμένους αποτελεί και η βαθμολογία αυτής της αντιδραστικής αξιολόγησης, στη θέσπιση της οποίας πρωτοστάτησε ο ΣΥΡΙΖΑ με τον ν.4369 του 2016.

Και για να φρεσκάρουμε τη μνήμη μας, κύριοι του ΣΥΡΙΖΑ, με την τροπολογία Γεροβασίλη, την οποία πήρατε πίσω κακήν κακώς τον Ιούνιο του 2019, λίγο πριν τις εκλογές, αποκλείατε εντελώς από τις θέσεις ευθύνης όσους υπαλλήλους συμμετείχαν στην απεργία - αποχή που είχε προκηρύξει η ΑΔΕΔΥ ενάντια στην αξιολόγηση. Αυτό και αν ήταν πραγματικά ο ορισμός της αξιοκρατίας!

Έχουμε και τον απαράδεκτο ν.4898 του 2022, όπου η Κυβέρνηση της Νέας Δημοκρατίας όρισε ότι οι μάνατζερ προέρχονται από την αγορά και θα μπορούν να αναλαμβάνουν θέσεις ευθύνης με ιδιαίτερα αυξημένες αποδοχές στον ΕΦΚΑ.

Είναι φανερό ότι για να βγει η βρώμικη δουλειά πρέπει να επιστρατευτούν και οι κατάλληλοι άνθρωποι, παραμερίζοντας και τον Υπαλληλικό Κώδικα και τις προβλέψεις του Συντάγματος για την άσκηση δημόσιας εξουσίας.

Το «ρεσάλτο» που προετοιμάζεται στην περιουσία του ΕΦΚΑ και η περαιτέρω ιδιωτικοποίηση της λειτουργίας του συνιστούν έγκλημα απέναντι στον λαό. Την ίδια στιγμή συγκροτούνται στον ΕΦΚΑ πειθαρχικά συμβούλια που μοιάζουν με στρατοδικεία, αποδεικνύοντας για άλλη μία φορά πως οι αντιλαϊκές πολιτικές πάνε χέρι-χέρι με την καταστολή. Ωστόσο, δεν ξεχνάμε ότι βασικός νόμος πάνω στον οποίο πάτησαν και όλοι οι υπόλοιποι για την αλλαγή του κοινωνικού χαρακτήρα της ασφάλισης ήταν ο νόμος Κατρούγκαλου.

Το ΚΚΕ είναι υπέρ ενός αντικειμενικού και με μετρήσιμα κριτήρια συστήματος επιλογής προσωπικού για τις θέσεις ευθύνης στο πλαίσιο μιας κρατικής δημόσιας διοίκησης, που βασική αποστολή της θα είναι να υπηρετεί μια ανάπτυξη προς όφελος του λαού και κατ’ επέκταση τα σύγχρονα λαϊκά δικαιώματα. Κάθε άνθρωπος, κάθε νέος, είτε έχει απολυτήριο λυκείου είτε μιας επαγγελματικής σχολής είτε έχει τελειώσει τα ΤΕΙ ή τα ΑΕΙ είτε έχει κάνει μεταπτυχιακό είτε διδακτορικό, δικαιούται δουλειάς, μόνιμης θέσης εργασίας, με έναν καλό μισθό.

Το πραγματικό διακύβευμα της αντιπαράθεσης μεταξύ Νέας Δημοκρατίας και ΣΥΡΙΖΑ δεν είναι οι διαφορές στη στρατηγική τους, αλλά ποιος θα διαχειριστεί το Ταμείο Ανάκαμψης. Το αναφέρει άλλωστε με κυνικό τρόπο η επερώτηση του ΣΥΡΙΖΑ.

Η πολιτική αντιπαράθεση μεταξύ των αστικών κομμάτων αντανακλά σε μεγάλο βαθμό και την οικονομική διαπάλη που γίνεται στο στρατόπεδο του κεφαλαίου για τη μοιρασιά της «λείας». Έχουν ήδη βγει τα «μαχαίρια» για το ποιοι μονοπωλιακοί όμιλοι θα έχουν τη μερίδα του λέοντος από το Ταμείο Ανάκαμψης, το οποίο θα κληθεί να πληρώσει ο λαός μας με νέα μνημόνια. Αυτό εννοούν τα κυβερνητικά στελέχη όταν λένε πως δεν υπάρχουν «λεφτόδεντρα».

Σε αυτούς τους σχεδιασμούς μπορεί πραγματικά να απαντήσει ο λαός βγαίνοντας ο ίδιος στο προσκήνιο. Γι’ αυτό και εμείς τον καλούμε την Τετάρτη στις 6 του Απρίλη να νεκρώσει τους χώρους δουλειάς και να συμμετάσχει μαζικά στην απεργία.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα)**: Κι εγώ σας ευχαριστώ, κύριε συνάδελφε.

Τον λόγο εκ μέρους της Ελληνικής Λύσης έχει ο κ. Μυλωνάκης, Βουλευτής Α΄ Ανατολικής Αττικής.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, προτού ξεκινήσω τη συζήτηση για την επίκαιρη επερώτηση του ΣΥΡΙΖΑ για όλα αυτά τα οποία κατηγορεί ο ελληνικός λαός, όχι τα κόμματα μόνο, την Κυβέρνησή σας, για νεποτισμό, για αναξιοκρατία, για κομματοκρατία, για φαυλοκρατία, για φεουδαρχισμό, για μαύρη προπαγάνδα, θέλω να καταγγείλω κάτι.

Εχθές, κυρίες και κύριοι συνάδελφοι, κατά τη διάρκεια της Επιτροπής Παραγωγής και Εμπορίου ο Υπουργός Ανάπτυξης, ο κ. Γεωργιάδης, αποκάλεσε «σιχαμένους» όσους έχουν την άποψη -προσέξτε τι λέω τώρα- ότι κακώς μεταφέρθηκαν από την πατρίδα μας όπλα στην Ουκρανία.

Κύριε Υπουργέ, σας ερωτώ. Υπάρχει η αντίθετη άποψη, υπάρχει η άποψη των κομμάτων; Έτσι αποκάλεσε τον Βουλευτή Επικρατείας και μέλος της επιτροπής, στον οποίον κατά τη συζήτηση που είχαν του είπε ότι όλοι αυτοί οι οποίοι έχουν την ίδια άποψη είναι σιχαμένοι και ότι πρέπει όταν πηγαίνουν σπίτι τους και βλέπουν τον καθρέφτη να ντρέπονται και πρέπει να απομονωθούν.

Τι να απομονωθούν, κύριε Γεωργιάδη; Να απομονωθεί το 75% του ελληνικού λαού, σύμφωνα με τις δημοσκοπήσεις, που κατακρίνει την Κυβέρνηση ότι έστειλε όπλα στην Ουκρανία;

Κύριε Υπουργέ, αν αυτό δεν είναι αυταρχισμός, αν δεν είναι φαυλοκρατία, τότε τι είναι; Δεν μπορώ να καταλάβω. Εμείς γνωριζόμαστε πολλά χρόνια. Και τον κ. Γεωργιάδη τον γνωρίζω πολλά χρόνια. Τι έχει πάθει αυτός ο άνθρωπος με το «καβαλημένο καλάμι» τον τελευταίο καιρό δεν μπορώ να το καταλάβω. «Χτυπάει» όποιον βρει μπροστά του. Ποιος είναι σιχαμένος; Σιχαμένος είναι ένας άνθρωπος ο οποίος εκφράζει μια άποψη, ένας Βουλευτής;

Αυτό το οποίο πρέπει να του πω -και θα του το μεταφέρετε προφανώς- είναι ότι ο κ. Γεωργιάδης έπραξε ένα εγκληματικό σφάλμα το οποίο θα το πληρώσει. Σιχαμένος είναι αυτός, κύριε Υπουργέ, που προσπαθεί να φιμώσει την άποψη κάποιου πολιτικού αντιπάλου. Σιχαμένη είναι η νοοτροπία του «καλαμοκαβαλάρη» κ. Γεωργιάδη που θεωρεί ότι όποιος δεν συμφωνεί μαζί του είναι σιχαμένος και σιχαμένη η άποψή του. Σιχαμένη είναι η προσπάθεια της μαύρης προπαγάνδας και κατ’ επέκταση σιχαμένοι είναι αυτοί που την εφαρμόζουν.

Απλά η ιστορία, κύριε Γεωργιάδη, επειδή αναφερθήκατε και κατά τη διάρκεια της βοήθειας που είχαμε εμείς στην εξέγερση του 1821, έχει γραφτεί και δεν περιμένει κανείς να την ακούσει πάλι από εσάς. Αυτά και όποιος άλλη φορά, κύριε Υπουργέ, -και νομίζω ότι είναι ένα μήνυμα προς την Κυβέρνησή σας- ξαναπεί αυτή την κουβέντα, νομίζω ότι πρέπει να αποβληθεί από τη Βουλή. Σιχαμένος είναι ο ίδιος και σιχαμένες είναι οι απόψεις του. Για να εξηγούμαστε. Εγώ ξέρετε δεν μιλάω ποτέ με αυτές τις λέξεις, αλλά αυτό το οποίο έγινε χθες νομίζω ότι είναι εγκληματικό.

Πάμε τώρα στη συζήτηση. Κύριε Υπουργέ, κυρίες και κύριοι Βουλευτές, κλείνουμε σε λίγους μήνες τρία χρόνια διακυβέρνησης της χώρας από την Κυβέρνησή σας και οδεύουμε στην τελευταία χρόνια. Το βάρος των επιλογών τις οποίες έχετε κάνει προφανώς το σηκώνετε οι ίδιοι. Τώρα, αν είναι οι επιλογές σας σωστές ή όχι, αυτό το κρίνει ο ελληνικός λαός κι όταν θα έρθει η ώρα, θα σας πληρώσει κι εσάς όπως πλήρωσε και τους προηγούμενους. Και μη νομίζει κανένας ότι εκεί που κάθεται δεν καθόταν άλλος πριν κι εκεί που κάθεται -εκεί που κάθεστε, κύριε Υπουργέ- δεν θα καθίσουν κάποιοι άλλοι μετά από εσάς.

Από την πρώτη μέρα που μπήκαμε εδώ μέσα ακούσαμε τις λέξεις «επιτελικό κράτος» και «άριστοι». Φτιάξατε ένα κράτος μαμούθ, έναν γίγαντα με πήλινα πόδια. Κύριε Υπουργέ, επειδή μιλάμε για αξιοκρατία, για ένα κράτος το οποίο πρέπει να φέρει την αλλαγή, να δουλέψει το δημόσιο κ.λπ., ξέρετε πόσες γραμματείες φτιάξατε; Φτιάξατε τη Γενική Γραμματεία Πρωθυπουργού, τη Γενική Γραμματεία Νομικών και Κοινοβουλευτικών Θεμάτων μέσα στο Μαξίμου, τη Γενική Γραμματεία Συντονισμού Εσωτερικών Πολιτικών, τη Γενική Γραμματεία Συντονισμού Οικονομικών και Αναπτυξιακών Πολιτικών, την Ειδική Γραμματεία Παρακολούθησης Κυβερνητικού Ελέγχου, τη Γενική Γραμματεία Επικοινωνίας και Ενημέρωσης. Δημιουργήσατε ένα μαμούθ γύρω από τον εαυτό σας. Γεμίσατε τον κόσμο εκεί με άριστους, υποτίθεται, τεχνοκράτες οι οποίοι αποδείχθηκαν αν είναι άριστοι ή όχι. Τα κριτήρια, βέβαια, τα ξέρουμε όλοι. Κομματοκρατία πάνω απ’ όλα και δεν έχει κανένας άλλος δικαίωμα γι’ αυτό.

Από την πρώτη στιγμή η Ελληνική Λύση είχε τονίσει τη δυσκινησία, τη δυσκαμψία και τη δυσλειτουργία του δημοσίου και των ΟΤΑ, όπως και στα νομικά πρόσωπα δημοσίου δικαίου.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ**. ΑΘΑΝΑΣΙΟΣ ΜΠΟΥΡΑΣ**)

Να σας υπενθυμίσω την κριτική που ασκούσε, κυρίες και κύριοι συνάδελφοι, η Νέα Δημοκρατία, όχι εσείς προσωπικά, κύριε Υπουργέ, στον ΣΥΡΙΖΑ. Συγκεκριμένα, τον Ιανουάριο του 2018 ο Βουλευτής της Νέας Δημοκρατίας, ο δικός σας, ο Κωνσταντίνος Κυρανάκης είχε πει: «Στα τρία χρόνια του ΣΥΡΙΖΑ η ζωή των μόνων ανθρώπων που τελικά βελτιώθηκε είναι των μετακλητών, οι οποίοι ξεπέρασαν τους δυόμισι χιλιάδες. Ποτέ στην ιστορία της χώρας, ούτε με το ΠΑΣΟΚ παλιά, δεν είχαμε τόσους μετακλητούς». Ο νυν Πρωθυπουργός, ο κ. Μητσοτάκης, τον Ιανουάριο του 2017, ως Αρχηγός της Αξιωματικής Αντιπολίτευσης τότε, καταχέριαζε τον ΣΥΡΙΖΑ που ήταν κυβέρνηση. Έλεγε: «Στο δημόσιο στήνεται ένα νέο πελατειακό σύστημα με στρατιές μετακλητών».

Ακούστε τώρα μετά από τρία χρόνια περίπου διακυβέρνησης. Έχω εδώ έναν πίνακα, ένα γράφημα, κύριε Υπουργέ. Θα το καταθέσω για τα Πρακτικά. Το ΠΑΣΟΚ το 2015 άφησε τους μετακλητούς στους χίλιους εννιακόσιους σαράντα εννιά. Τους παίρνει ο ΣΥΡΙΖΑ, ο οποίος κι αυτός φώναζε τότε για τους μετακλητούς, και τους πήγε στους δύο χιλιάδες επτακόσιους τριάντα εννιά.

Αναλάβετε τον Ιούλιο του 2019 εσείς και κατηγορούσατε τον ΣΥΡΙΖΑ ότι έχει υπερβεί τα εσκαμμένα. Παραλάβατε δύο χιλιάδες επτακόσιους τριάντα εννέα και σήμερα είναι τρεις χιλιάδες εκατόν εβδομήντα επτά. Θα το καταθέσω στα Πρακτικά στο τέλος.

Εδώ έχω έναν πίνακα, όχι δικό μου, που είναι το μητρώο ανθρώπινου δυναμικού του ελληνικού δημοσίου. Κυρίες και κύριοι συνάδελφοι, ξέρετε πόσοι υπηρετούν συνολικά και μισθοδοτούνται από το δημόσιο είτε είναι μόνιμοι είτε είναι μετακλητοί; Είναι οκτακόσιες χιλιάδες άνθρωποι. Εδώ είναι το τελευταίο μητρώο ανθρώπινου δυναμικού του ελληνικού δημοσίου. Όποιος θέλει, εδώ είναι αναλυτικά τα στοιχεία.

Και αυτό που ενοχλεί κύριε Υπουργέ, είναι ότι στις ανεξάρτητες αρχές είναι δεκατέσσερις χιλιάδες άνθρωποι. Το Σύνταγμα λέει για πέντε ανεξάρτητες αρχές. Και είναι τριάντα οκτώ με δεκατέσσερις χιλιάδες ανθρώπους και 300 εκατομμύρια κάθε χρόνο και παραπάνω; Δεν υπάρχουν λεφτά μετά για τον κόσμο. Δεν υπάρχει για τον φτωχό τον Έλληνα, δεν υπάρχουν για τον συνταξιούχο ο οποίος παίρνει 350, 400, 500 ευρώ. Δεν υπάρχει δημοσιονομικός χώρος να του φτηνύνεις λίγο τον ειδικό χώρο φόρο κατανάλωσης στη βενζίνη και λίγο την ενέργεια που τον κατακλέβουν κάθε μέρα και στο τέλος πεινάει ο άνθρωπος και δεν μπορεί να φάει τίποτα. Δεν υπάρχει τίποτα. Και αυτά θα τα καταθέσω στα Πρακτικά.

Και να σας πω κάτι άλλο; Αυτό το οποίο βλέπω εδώ μέσα με τους μετακλητούς μπορούμε να μιλάμε ώρες ολόκληρες για το πώς γίνονται οι προσλήψεις. Οι προσλήψεις γίνονται σε χρόνο ρεκόρ. Φτιάχνεται μια αρχή και κατευθείαν -λες και τους έχουμε έτοιμους- είναι διακόσια, τριακόσια άτομα από πίσω.

Πάμε τώρα σε ορισμένα άλλα θέματα. Ακούστε να δείτε. Επειδή μίλησα για τους διορισμούς, η εφημερίδα «TAGESZEITUNG» σάς χαρακτήριζε στο άρθρο της πριν από τρεις μήνες ως βιομηχανία μετακλητών. Τι γράφει συγκεκριμένα; «Στην Ελλάδα γιγαντώνεται ο νεποτισμός.» Δεν είναι δικά μας αυτά. Στη Γερμανία λέγονται. Νομίζετε ότι δεν τα βρίσκουμε; Κάθε μέρα τα έχουμε κοντά μας. Και συνεχίζω: «Στη διάρκεια της θητείας του ο Πρωθυπουργός Κυριάκος Μητσοτάκης έχει δημιουργήσει μια πραγματική βιομηχανία κρατικών λειτουργών. Ποτέ άλλοτε δεν υπήρχαν τόσοι πολλοί μετακλητοί υπάλληλοι όσο σήμερα». Οι Γερμανοί κάνουν λάθος πάλι! Δεν ξέρουν τίποτα! Κανένας δεν ξέρει τίποτα. Όλοι κάνουν λάθος, εκτός από την Κυβέρνησή σας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, επειδή και όλοι πήραν λίγο χρόνο, σας παρακαλώ, τελειώνω.

**ΠΡΟΕΔΡΕΥΩΝ (Αθανάσιος Μπούρας):** Έχω τους χρόνους. Έχετε υπερβεί τους πάντες.

**ΑΝΤΩΝΙΟΣ ΜΥΛΩΝΑΚΗΣ:** Θέλετε να το κόψω; Θέλετε να σταματήσω; Σταματάω.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε δεν είναι αυτή η λογική.

**ΑΝΤΩΝΙΟΣ ΜΥΛΩΝΑΚΗΣ:** Σε ένα με δύο λεπτά θα σταματήσω.

**ΠΡΟΕΔΡΕΥΩΝ (Αθανάσιος Μπούρας):** Το τι θέλω εγώ δεν είναι θέμα. Αν θέλετε να σας πω. Ο κ. Θεοχάρης μίλησε 8.35΄, ο κ. Καστανίδης 9.00΄, ο κ. Συντυχάκης 9.00΄. Τώρα είμαστε στο 10.30΄. Ολοκληρώστε σε ένα λεπτό.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, επειδή έφαγα ένα με δύο λεπτά για την καταγγελία που έκανα, εάν μου επιτρέψετε, αλλιώς τα παρατάω όλα και φεύγω. Δεν έχω κανένα πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Τι είπατε;

**ΑΝΤΩΝΙΟΣ ΜΥΛΩΝΑΚΗΣ:** Λέω εάν μου επιτρέπετε δύο με τρία λεπτά, επειδή έκανα την καταγγελία…

**ΠΡΟΕΔΡΕΥΩΝ (Αθανάσιος Μπούρας):** Δεν θα επιτρέψω τόσο.

Να σας δώσω ένα λεπτό ευχαρίστως και παρακαλώ ολοκληρώστε.

**ΑΝΤΩΝΙΟΣ ΜΥΛΩΝΑΚΗΣ:** Ποιο ΑΣΕΠ για δημόσιους διαγωνισμούς και αξιοκρατία; Αυτά κύριε Υπουργέ είναι για άλλες χώρες. Είναι ενδεικτικό της κατάστασης η οποία υπάρχει και στα ΜΜΕ και παντού. Γιατί από εκεί ξεκινάνε όλα. Αυτούς έχετε, το άντρο σας εκεί είναι. Θα σας καταθέσω στα Πρακτικά -το έχουν καταθέσει και άλλοι συνάδελφοι- το πόσο μιλάει και λέει τις απόψεις του για το 2020 το κάθε κόμμα για να το ακούσει ο ελληνικός λαός. Η Ελληνική Λύση βέβαια έχει το προνόμιο να είναι στο 0% ή γύρω απ’ αυτό. Δεν πειράζει. Ο κόσμος βλέπει και καταλαβαίνει.

Στον ΕΦΚΑ έρχονται επτακόσιες νέες μόνιμες προσλήψεις με 7.000 ευρώ τον μήνα. Υπάρχουν άνθρωποι οι οποίοι υπηρετούν στον ΕΦΚΑ. Κύριε Υπουργέ, εσείς τουλάχιστον είσαστε νοήμων και ολοκληρωμένος άνθρωπος. Δεν γίνεται αυτό το πράγμα. Έχουμε το δημόσιο, έχουμε μια ιεραρχία, έχουμε τους τμηματάρχες, τους διευθυντές, τους γενικούς διευθυντές. Υπάρχει λόγος να καπελώσουμε τον γενικό διευθυντή με έναν γενικό διευθυντή «Μυλωνάκη» που θα τον φέρουμε απ’ έξω φυτευτό; Πώς αυτός θα αποδώσει άμεσα στο δημόσιο, που δεν γνωρίζει τίποτα από την υπηρεσία; Τα ίδια δεν γίνονται σε οργανωμένα συστήματα; Κοιτάξτε πώς δουλεύουν οι Ένοπλες Δυνάμεις. Είναι δυνατόν να πας να βάλεις έναν φυτευτό συνταγματάρχη να διοικήσει ένα σύνταγμα;

Τί γίνεται εδώ πέρα; Τίποτα δεν δουλεύει τελικά; Τί αναξιοκρατία είναι αυτή; Θα τα καταθέσω και αυτά στα Πρακτικά.

Για να ολοκληρώσω, κυρίες και κύριοι συνάδελφοι, το ΑΣΕΠ το είπε ο κ. Καστανίδης, δεν θα πω. Οι πάγιες θέσεις της Ελληνικής Λύσης -και με αυτό κλείνω- είναι γνωστές και επανειλημμένως διατυπωμένες και από εμένα και από τους συναδέλφους μου και από τον Πρόεδρο τον Κυριάκο τον Βελόπουλο.

Πρώτα απ’ όλα, τακτική επικαιροποίηση να δημιουργήσουμε ένα σωστό νέο οργανόγραμμα κάθε δημόσιας υπηρεσίας, για να διαπιστωθούν τα προσόντα ανάλογα με τις θέσεις που κατέχουν.

Δεύτερον, πρέπει να εκμεταλλευόμαστε και να χρησιμοποιούμε όλα τα δημόσια κτήρια. Έχω εδώ -δεν προλαβαίνω τώρα και έχει δίκιο ο κύριος Πρόεδρος, έχω υπερβεί πολύ τα εσκαμμένα- υπάρχει κτήριο του Υπουργείου Υγείας το οποίο νοικιάζεται με 13.500 ευρώ και στα πεντακόσια μέτρα έχουμε ένα κτήριο εξακόσια πενήντα τετραγωνικά μέτρα του ιδίου Υπουργείου το οποίο είναι χωρίς κανέναν μέσα. Για ποιον λόγο δηλαδή να δίνουμε 13.000 ευρώ τον μήνα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απομακρύνομαι άμεσα.

Επειδή πολλοί λένε για τους δημοσίους υπαλλήλους, τους κακούς κ.λπ.. Ποιοι είναι αυτοί οι κακοί; Πόσοι είναι αυτοί οι κακοί; Να τους απομακρύνουν. Αν υπάρχουν φαντάσματα, όπως λέτε, γιατί εγώ δεν το έχω διαπιστώσει -δεν έχω κυβερνήσει άλλωστε, εσείς τα ξέρετε καλύτερα- που δεν μπορούν να εργαστούν, δεν θέλουν να εργαστούν να πάνε σπίτι τους και να έλθουν σωστά με το ΑΣΕΠ να προσληφθούν άλλα άτομα.

Τέλος, να περιορίσουμε…

**ΠΡΟΕΔΡΕΥΩΝ (Αθανάσιος Μπούρας):** Το «Τέλος…» το είπατε τέσσερις φορές. Κοιτάξτε το ρολόι, παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Τελειώνω με αυτό, κύριε Πρόεδρε.

Κύριε Υπουργέ, αυτό το οποίο συνέβη εχθές δεν μπορώ να το προσπεράσω. Ειλικρινά σας μιλάω…

**ΠΡΟΕΔΡΕΥΩΝ (Αθανάσιος Μπούρας):** Κύριε Μυλωνάκη, σας παρακαλώ, μην αρχίζετε και άλλα θέματα. Σας παρακαλώ, έχετε τελειώσει.

**ΑΝΤΩΝΙΟΣ ΜΥΛΩΝΑΚΗΣ:** Δεν άρχισα κανένα άλλο θέμα, κύριε Πρόεδρε.

Ευχαριστώ πολύ.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Η Κοινοβουλευτική Εκπρόσωπος του ΜέΡΑ25 κ. Μπακαδήμα έχει τον λόγο.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επίκαιρη επερώτηση του ΣΥΡΙΖΑ με θέμα τον κομματισμό και την αναξιοκρατία στην επιλογή των στελεχών της δημόσιας διοίκησης.

Θα μου επιτρέψετε να ξεκινήσω θέτοντας την εξής παράμετρο πριν μπω σε αυτό καθ’ εαυτό το ζήτημα της ερώτησης, το γεγονός ότι θα πρέπει πάντοτε να μην ξεχνάμε πως η αξιοκρατία και το πώς θα μπορέσει να ανέλθει ένα στέλεχος είτε στη δημόσια διοίκηση είτε αλλού θα έπρεπε να εμπεριέχει, αλλά δυστυχώς δεν το κάνει, το κομμάτι της ταξικότητας. Δεν μπορούμε να ξεχνάμε πως δεν ξεκινάμε όλοι τον βίο μας από την ίδια αφετηρία. Θα έπρεπε, αλλά δυστυχώς δεν συμβαίνει. Δεν δεχόμαστε την ίδια φροντίδα, δεν μεγαλώνουμε στις ίδιες συνθήκες. Και αυτό, γιατί οι συνθήκες στις οποίες μεγαλώνει κάθε ένας από μας διαμορφώνονται και εξαρτώνται από το βιοτικό και περιουσιακό επίπεδο της οικογένειας εντός της οποίας θα τύχει να γεννηθεί ένα άτομο.

Δεν πρέπει να ξεχνάμε και μάλιστα θα πρέπει να μεριμνούμε και να φροντίζουμε, ώστε οι τυχόν αναποδιές και οι τυχόν διαφορετικές συνθήκες μέσα στις οποίες μεγαλώνει ένα παιδί να βελτιώνονται και να υπάρχουν οι ίδιες πιθανότητες και οι ίδιες δυνατότητες για να εξελιχθεί στην πορεία της ζωής του.

Περνώντας, λοιπόν, σε αυτό το καθαυτό το κομμάτι της ερώτησης «Κομματισμός και Αναξιοκρατία στην επιλογή στελεχών της δημόσιας διοίκησης». Άραγε ισχύει αυτό; Θα πρέπει να κάνουμε συζήτηση για το αν θα έπρεπε να υπάρχει αξιοκρατία ή μάλλον για να το θέσω σε καλύτερη βάση, αμφιβάλλει κανείς για την πλήρη αναξιοκρατία που βλέπουμε να υφίσταται και να περιβάλλει όλη τη δημόσια διοίκηση αυτό το διάστημα; Θεωρώ πως όχι. Και αυτό γιατί η «Μητσοτάκης Α.Ε.» αποδεικνύει καθημερινά το διαζύγιό της με την κοινωνία και την αποστροφή της απέναντι στην αξιοκρατία και τη διαφάνεια, καθώς έχει μετατραπεί από κόμμα διακυβέρνησης της χώρας σε εταιρεία εξυπηρέτησης ολιγαρχικών συμφερόντων με νομοθετικό μανδύα και περίβλημα.

Το βλέπουμε καθημερινά όταν νομοθετεί υπέρ των παρασιτικών ολιγαρχών, όταν με τροπολογίες στα μέτρα των εκλεκτών της τους τοποθετεί σε θέσεις ευθύνης, βάζοντας στο στόχαστρο την ίδια στιγμή τους πολίτες.

Βέβαια, από τη μία έχουμε αυτά που ισχύουν και κανείς δεν μπορεί να πει το αντίθετο. Από την άλλη, όμως, τι έχουμε; Έχουμε μια προσπάθεια της Κοινοβουλευτικής Ομάδας του ΣΥΡΙΖΑ να αντιμετωπίσει το ζήτημα επικοινωνιακά μέσα από μία επίκαιρη επερώτηση.

Κατ’ αρχάς, φίλες και φίλοι του ΣΥΡΙΖΑ, κυρίες και κύριοι συνάδελφοι, να μοιραστώ ένα νέο μαζί σας που δεν είναι νέο για τους πολίτες, ούτε νέο για όλους τους υπόλοιπους, ίσως είναι νέο για εσάς. Τα τελευταία δώδεκα χρόνια με τη χώρα να βρίσκεται σε διαρκή και σκληρότατη οικονομική επιτήρηση από τους δανειστές χάρη και στα δικά σας «αριστερά» -εντός πολλών εισαγωγικών- μνημόνια, το κράτος έχει αποσυρθεί από πληθώρα δραστηριοτήτων, ξεπουλά την περιουσία του, κάνει outsourcing των υπηρεσιών του, προσλαμβάνει ωφελούμενους ασχέτως τυπικών προσόντων. Με λίγα λόγια συρρικνώνεται, αποσύρεται και βέβαια, δυστυχώς, κατασυκοφαντείται.

Όλα τα κόμματα που ψηφίσατε και ψηφίζετε και εφαρμόσατε και εφαρμόζετε μνημόνια, υπηρετήσατε και υπηρετείτε με ζέση αυτή ακριβώς την πολιτική. Δεν θα μπορέσετε ως εκ τούτου, κυρίες και κύριοι του ΣΥΡΙΖΑ, με τέτοια επικοινωνιακά τερτίπια να καταδείξετε τις δήθεν διαφορές σας με τη Νέα Δημοκρατία. Σε επίπεδο πολιτικής, εκεί που φαίνονται και που κρίνονται οι πραγματικές και ουσιαστικές διαφορές, μεταξύ των δυο σας δεν υπάρχει καμμία. Οι πολιτικές που εφαρμόζατε και εφαρμόζουν, έρχονται έτοιμες από τις Βρυξέλλες, τη Φρανκφούρτη, το Βερολίνο και την Ουάσιγκτον. Δεν έχετε, λοιπόν, τι να δείξετε σαν πολιτική διαφορά. Το έχω πει πολλές φορές: Είστε και οι δύο οι διαφορετικές όψεις του ίδιου νομίσματος.

Εξάλλου, πολλά από τα νομοθετήματα που φέρνει «Μητσοτάκης Α.Ε.» βασίζονται σε δικά σας βήματα όλα τα προηγούμενα χρόνια, αλλά και των προηγούμενων μνημονιακών κομμάτων, δεν εξαιρείται κανείς από το μνημονιακό τόξο. «ΗΡΑΚΛΗΣ» για τα κόκκινα δάνεια, πτωχευτικός νόμος, ξεπούλημα της «ΛΑΡΚΟ», ιδιωτικοποιήσεις βασικών αγαθών, ελαστικοποίηση εργασιακών σχέσεων, εδραίωση των κατάπτυστων προγραμμάτων κοινωφελούς εργασίας, χρηματιστήριο ενέργειας και η λίστα συνεχίζεται.

Κλείνω με αυτό το σχόλιο. Ίσως αυτοί που θα κληθούν να τα δρομολογήσουν τελικά όλα αυτά, αν ξαναγίνει ο κ. Τσίπρας Πρωθυπουργός και ο ΣΥΡΙΖΑ κυβέρνηση, να διοριστούν αξιοκρατικά και να μη βρεθούμε πάλι εδώ, σε αυτή εδώ την ίδια Αίθουσα, σε λίγο καιρό να συζητάμε μια παρόμοια επίκαιρη επερώτηση που θα έχει καταθέσει η Νέα Δημοκρατία ή κάποιο άλλο κόμμα τότε.

Πολύ φοβάμαι πως εδώ θα είμαστε και πάλι κάτι αντίστοιχο θα συζητάμε τότε γιατί η αξιοκρατία δεν είναι το φόρτε κανενός μνημονιακού κόμματος. Εδώ θα είμαστε να τα πούμε όταν γίνουν εκλογές με την όποια σύσταση της κυβέρνησης και όποιο μνημονιακό κόμμα έχει τη διακυβέρνηση τότε. Θεωρούμε, όμως, πως δεν θα την έχει. Θεωρούμε πως ο κόσμος θα σταθεί στο ύψος των περιστάσεων και θα επιλέξει σωστά όταν έρθει η ώρα.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κ. Μπακαδήμα και για τη συνέπεια στον χρόνο.

Κυρίες και κύριοι συνάδελφοι, έχω μια ανακοίνωση προς το Σώμα.

Οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Επικράτειας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών, καθώς και ο Υφυπουργός στον Πρωθυπουργό κατέθεσαν την 1-4-2022 σχέδιο νόμου: «Ενσωμάτωση α) της Οδηγίας (ΕΕ) 2019/2162 του Ευρωπαϊκού Κοινοβουλίου και του Συμβούλιου της 27ης Νοεμβρίου 2019 σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση των Οδηγιών 2009/65/ΕΚ και 2014/59/ΕΕ, β) της Οδηγίας (ΕΕ) 2019/1153 του Ευρωπαϊκού Κοινοβουλίου και του Συμβουλίου για τη θέσπιση κανόνων με σκοπό τη διευκόλυνση της χρήσης χρηματοοικονομικών και άλλων πληροφοριών για την πρόληψη, την ανίχνευση, τη διερεύνηση ή τη δίωξη ορισμένων ποινικών αδικημάτων και την κατάργηση της Απόφασης 2000/642/ΔΕΥ του Συμβουλίου, γ) της Οδηγίας (ΕΕ) 2019/2034 σχετικά με την προληπτική εποπτεία επιχειρήσεων επενδύσεων και την τροποποίηση των Οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ και την προσαρμογή στον Κανονισμό (ΕΕ) 2019/2033 σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των Kανονισμών (ΕΕ) 1093/2010, (ΕΕ) 575/2013, (ΕΕ) 600/2014 και (ΕΕ) 806/2014, δ) του άρθρου 1 της Οδηγίας (ΕΕ) 2019/2177 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων, ε) της Oδηγίας (ΕΕ) 2020/1504 για την τροποποίηση της Οδηγίας 2014/65/ΕΕ για τις αγορές χρηματοπιστωτικών μέσων και την προσαρμογή στον Κανονισμό (ΕΕ) 2020/1503 σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις, στ) της Οδηγίας (ΕΕ) 2019/1160 για την τροποποίηση των Οδηγιών 2009/65/ΕΚ και 2011/61/ΕΕ όσον αφορά τη διασυνοριακή διανομή οργανισμών συλλογικών επενδύσεων, ζ) της Οδηγίας (ΕΕ) 2021/338 του Ευρωπαϊκού Κοινοβουλίου και του Συμβούλιου της 16ης Φεβρουαρίου 2021 για την τροποποίηση της Οδηγίας 2014/65/ΕΕ όσον αφορά τις απαιτήσεις παροχής πληροφοριών, την παρακολούθηση των προϊόντων και τα όρια θέσης, και των Οδηγιών 2013/36/ΕΕ και (ΕΕ) 2019/878 όσον αφορά την εφαρμογή τους στις εταιρείες επενδύσεων, με σκοπό τη διευκόλυνση της ανάκαμψης από την κρίση της COVID-19, και συναφείς διατάξεις».

Παραπέμπεται στην αρμόδια Διαρκή Επιτροπή.

Τον λόγο έχει ο κ. Ζαχαριάδης για τη δευτερολογία του.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, και εμείς συγχαίρουμε εσάς για την απνευστί ανάγνωση της οδηγίας! Θέλει κόπο, προσπάθεια.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μπορεί να είχαμε χρειαστεί ένα τέταρτο.

**ΠΡΟΕΔΡΕΥΩΝ (Αθανάσιος Μπούρας):** Και πρέπει να σας πω, κύριε Καστανίδη, πρώτη φορά το είδα. Δεν έκανα προπόνηση!

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μου κάνει μεγάλη εντύπωση η αλαζονεία του κ. Βορίδη που, μεταξύ άλλων, έρχεται και μας κάνει και ένα μάθημα πώς θα διατάξουμε τις πρωτομιλίες και τις δευτερομιλίες.

Κύριε Βορίδη, πραγματικά σας ευχαριστούμε. Περιοριστείτε λίγο στα καθήκοντά σας.

Δεν ήσασταν, όμως, αλαζονικός μόνο σε αυτό. Διερωτηθήκατε αν υπάρχει και πού υπάρχει κομματικό κράτος. Θέλω δυόμισι ώρες περίπου για να σας τα απαριθμήσω ένα-ένα. Ό,τι προλάβω θα πω σε αυτό το πεντάλεπτο που έχω.

Πρώτον, δεν θα πω καθόλου επίθετα. Δεν φταίνε οι άνθρωποι. Φταίτε εσείς και ο τρόπος που λειτουργείτε και κυβερνάτε. Φταίει ο κ. Μητσοτάκης.

Αυτό που έγινε στην ΕΡΤ με την τοποθέτηση του πρώην διευθυντή του Γραφείου Τύπου του Αρχηγού της Αξιωματικής Αντιπολίτευσης, είναι ή δεν είναι κομματικό κράτος;

Αυτό που έγινε στο ΚΕΘΕΑ, που καταργήθηκε το αυτοδιοίκητο και διορίστηκε ο πρόεδρος, είναι ή δεν είναι κομματικό κράτος;

Πάμε τώρα στα νοσοκομεία.

Ποιος είναι διοικητής στο «Γεννηματά»; Ένας που ήτανε στην ΟΝΝΕΔ την περίοδο 1998-2001.

Ποιος είναι στο Παίδων «Η Αγία Σοφία»; Μία υποψήφια ευρωβουλευτής με τη Νέα Δημοκρατία.

Ποιος είναι στο Ογκολογικό «Οι Άγιοι Ανάργυροι»; Ένας στενός συνεργάτης του πρώην Υπουργού Υγείας Βασίλη Κικίλια.

Στην «Παμμακάριστο»; Υποψήφιος με το συνδυασμό του κ. Πατούλη στην Περιφέρεια Αττικής.

Στο «Μεταξά»; Πρωτεργάτης της ΔΑΚΕ.

Είναι ή δεν είναι αυτό κομματικό κράτος;

Στο Κιλκίς; Δημοτικός περιφερειακός σύμβουλος στην Πέλλα με τη Νέα Δημοκρατία.

Στην Ημαθία; Σε θέση ευθύνης στην περιφέρεια από τη Νέα Δημοκρατία στην κεντρική Μακεδονία.

Στην Καβάλα; Πρώην Βουλευτής 2012-2015 της Νέας Δημοκρατίας.

Στην Πτολεμαΐδα; Στέλεχος της Νέας Δημοκρατίας και πρώην δημοτικός σύμβουλος.

Είναι ή δεν είναι αυτά, κύριε Βορίδη, κομματικό κράτος;

Στην Πρέβεζα; Ο πρόεδρος της ΝΟΔΕ Άρτας.

Στην Άρτα; Ο πρόεδρος της ΝΟΔΕ Πρέβεζας.

Στην Κέρκυρα; Ο τομεάρχης της ΝΟΔΕ Ιωαννίνων.

Στην Πάτρα; Ο υπεύθυνος τομέα οικονομικών της ΝΟΔΕ.

Είναι ή δεν είναι κομματικό κράτος; Είναι ή δεν είναι, κύριε Βορίδη;

Στο «Ιπποκράτειο» Θεσσαλονίκης; Ο επικεφαλής του τομέα οικονομίας της οικείας ΝΟΔΕ.

**ΠΑΥΛΟΣ ΠΟΛΑΚΗΣ:** «Ξένους θα βάζαμε»;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Στο «Ιπποκράτειο»; Κάποιος από την Πολιτική Επιτροπή της Νέας Δημοκρατίας; Και άλλα πολλά.

Στο «Η Αγία Βαρβάρα»; Υποψήφια Βουλευτής με τη Νέα Δημοκρατία.

Αυτή είναι η ανεξαρτησία; Αυτά είναι τα στελέχη; Αυτό είναι το μάνατζμεντ;

Στο «Σισμανόγλειο» και στο «Αμαλία Φλέμινγκ»; Υποψήφιος με τη Νέα Δημοκρατία για την περιφέρεια το 2012, οννεδίτης από το 1984, ΔΑΠ-ΝΔΦΚ το 1986.

Στο Καρπενήσι, κύριε Βορίδη; Κουμπάρος στο Καρπενήσι, ψάξτε ποιου.

Στην Καστοριά; Κουμπάρος στην Καστοριά, ψάξτε ποιου.

Στο «Ασκληπιείο»; Ο διευθυντής του Γραφείου Τύπου του πρώην Υπουργού.

Στο Ψυχιατρικό Νοσοκομείο «Δρομοκαΐτειο»; Διευθύντρια στο Υπουργείο Υγείας που είχε μπει στο «Σισμανόγλειο» επί Σαμαρά.

Αυτό είναι κομματικό κράτος, κύριε Βορίδη. Είναι; Είναι αυτό που λέγατε εσείς στην τηλεόραση: «Και ποιους να βάλουμε, τους ξένους να βάλουμε»; Εσείς το λέγατε, δεν το είπα εγώ. Ήσασταν Υπουργός Αγροτικής Ανάπτυξης και μετά σας έκανε Υπουργό Εσωτερικών, γιατί το κράτησε, ξέρει.

Και λέγανε πριν εδώ στα πηγαδάκια οι Βουλευτές της Νέας Δημοκρατίας: Μα, εμείς στα αιτήματα από το Γραφείο, δεν έχει μπει κανένας. Φωνάζουν και τα λοιπά.

Ε, βέβαια! Δεν παίζετε εσείς εκεί πέρα. Το Μαξίμου παίζει. Το Μαξίμου βάζει ανθρώπους. Γι’ αυτό λέμε «Μητσοτάκης Α.Ε.», γι’ αυτό λέμε «Μαξίμου Α.Ε.», γιατί εσείς δεν παίζετε πουθενά. Δεν παίζετε!

Πάμε τώρα στα υπόλοιπα, κύριε Βορίδη, να δούμε αν υπάρχει κομματικό κράτος;

Πάμε τώρα στις δομές. Δεν είμαστε ούτε στο 2015 ούτε στο 2016. Είμαστε στο 2022.

Στη δομή της Αλεξανδρείας, συνδικαλιστής της Νέας Δημοκρατίας.

Στη δομή Βαγιοχωρίου, στέλεχος της Νέας Δημοκρατίας.

Στο Βόλο, στέλεχος της Νέας Δημοκρατίας.

Στη Δράμα, μέλος της ΝΟΔΕ.

Στη Βέροια, μέλος της Πολιτικής Επιτροπής ως εκπρόσωπος της ΟΝΝΕΔ.

Στη Θήβα, δημοτικός σύμβουλος Βόλου εκλεγμένος με τον επίσημο συνδυασμό της Νέας Δημοκρατίας.

Στην Καβάλα, μέλος της ΝΟΔΕ.

Στην Κάτω Μηλιά, στέλεχος της Νέας Δημοκρατίας.

Στη δομή Κουτσόχερου, επίσης, στέλεχος της Νέας Δημοκρατίας στη Λάρισα, υποψήφιος Βουλευτής.

Στο Πολύκαστρο, γνωστό στέλεχος της Νέας Δημοκρατίας.

Στη Ριτσώνα, γνωστό στέλεχος της Νέας Δημοκρατίας στο Βύρωνα.

Στις Σέρρες, προβεβλημένο στέλεχος της Νέας Δημοκρατίας, μέλος της τοπικής ΝΟΔΕ.

Είναι ή δεν είναι αυτό κομματικό κράτος; Είναι στρατός εδώ πέρα!

Στη Φιλιππιάδα, συνδικαλιστής με παράταξη προσκείμενη στη Νέα Δημοκρατία.

Στα Γρεβενά, νομαρχιακή οργάνωση της Νέας Δημοκρατίας Τρικάλων.

Στη δομή της Σιντικής, χαμός! Χαμός!

Τριακόσιους διευθυντές και γενικούς διευθυντές έβαλε ο Χατζηδάκης.

Είναι ή δεν είναι κομματικό κράτος αυτό;

Όσον αφορά τους μετακλητούς, κύριε Βορίδη, ο αριθμός λέει ότι τους αυξήσατε, αλλά θα το δούμε αυτό. Τις αποδοχές τους τις αυξήσατε κατά 70%; Περιμένω μία απάντηση: Αυξήσατε ή δεν αυξήσατε τις αποδοχές κατά 70%;

Δεύτερον, χαμηλώσατε το προσοντολόγιο; Ισχύει ότι οι μετακλητοί υπάλληλοι επί ΣΥΡΙΖΑ έμπαιναν με πτυχία, μεταπτυχιακά και διδακτορικά και με εσάς μπαίνουν με απολυτήριο λυκείου, ή δεν ισχύει;

Και τώρα, για να δούμε πού είναι: Σας έχω πει εδώ και ενάμιση χρόνο να πάμε να ρυθμίσουμε μία-μία τις θέσεις των μετακλητών, μία-μία, για να δούμε ποιος είναι πού.

Τώρα, όσον αφορά τους μετακλητούς σε θέσεις ευθύνης, λέτε ότι ο ΕΦΚΑ είναι ειδική περίπτωση, το Υπουργείο Μεταναστευτικής Πολιτικής ειδική περίπτωση, η Πολιτική Προστασία ειδική περίπτωση.

Όσον αφορά τον ΕΟΔΥ, αυτή η ντροπή στον ΕΟΔΥ, χίλιοι εκατό και επτακόσιοι συμβασιούχοι με αριθμό πρωτοκόλλου! Δηλαδή ποιος έστειλε την αίτηση πιο γρήγορα! Ποιος μπορεί να έστειλε την αίτηση πιο γρήγορα; Αυτός που είχε λάβει το ομαδικό SMS από το Γραφείο του Υπουργού. Αυτά έγιναν το 2020 στην Ελλάδα.

Εγώ, κύριε Βορίδη, μπορεί να ανέβασα τον τόνο, αλλά δεν ήρθα εδώ μόνο να καταγγείλω, ήρθα να σας πω τι θα κάνουμε εμείς, διότι ο ΣΥΡΙΖΑ - Προοδευτική Συμμαχία ξέρει, θέλει και μπορεί. Ο ΣΥΡΙΖΑ - Προοδευτική Συμμαχία είναι εδώ. Εμείς θα αναβαθμίσουμε τη δημόσια διοίκηση, θα επαναφέρουμε τη διαφάνεια, την αξιοκρατία, την κοινωνική λογοδοσία, τη θεσμική συνέχεια και τη θεσμική μνήμη. Θα κόψουμε τον ομφάλιο λώρο μεταξύ κόμματος και κράτους. Θα καταργήσουμε το δήθεν επιτελικό κράτος του κ. Μητσοτάκη και θα το αντικαταστήσουμε με έναν λιτό, λειτουργικό, αποτελεσματικό και ανθρώπινο μηχανισμό διοίκησης. Θα καταργηθεί αυτή η υπερδομή στην Προεδρία της Κυβέρνησης και θα κάνουμε μια δομή στα ευρωπαϊκά πρότυπα. Θα καταργήσουμε τις απαράδεκτες ρυθμίσεις οι οποίες παρακάμπτουν την πάγια διοικητική ιεραρχία. Θα καταργήσουμε τον νόμο του ΕΦΚΑ και θα αξιοποιήσουμε τους δημοσίους υπαλλήλους.

Τελειώνουμε με το αποτυχημένο έθιμο των αποτυχημένων πολιτευτών οι οποίοι γεμίζουν παντού τις τρύπες. Και εμείς θα εμπιστευτούμε το ΑΣΕΠ, όχι με λόγια, αλλά με πράξεις.

Και επειδή δεν είμαστε χθεσινοί, εμείς παραλάβαμε μία χώρα, κύριε Βορίδη, η οποία δεν είχε να πληρώσει μισθούς και συντάξεις και δεν είχε δημόσια διοίκηση να πάει να δώσει αναφορά στις Βρυξέλλες. Ούτε 300 εκατομμύρια ευρώ δεν είχε το Ταμείο. Για να μπορεί ο κ. Μητσοτάκης να λέει ότι «εγώ δεν είμαι Πρωθυπουργός των μνημονίων», πρέπει να υπάρχει ένας προηγούμενος Πρωθυπουργός, ο Αλέξης Τσίπρας, που έβγαλε τη χώρα από τα μνημόνια. Και είστε τυχερός που κληρονομήσατε μία διαδικασία στη δημόσια διοίκηση και σκέφτεστε τόσα κόλπα για να την παρακάμψετε.

Εμείς, λοιπόν, έχουμε παρελθόν, είμαστε περήφανοι και έχουμε και μέλλον και ερχόμαστε εδώ να μιλήσουμε για το μέλλον, όχι για το μέλλον του ΣΥΡΙΖΑ, αλλά για το μέλλον της χώρας ως μία ισχυρή δημοκρατία, ευρωπαϊκή, με δημόσια διοίκηση, με κοινωνική λογοδοσία, με διαφάνεια, με ισχυρό κοινωνικό κράτος, με ισχυρό κράτος πρόνοιας Αυτό καθιστά μία χώρα βιώσιμη και ανθεκτική στις περιόδους των αλλεπάλληλων κρίσεων.

Κύριε Πρόεδρε, σας ευχαριστώ πάρα πολύ για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Μιλτιάδης Χατζηγιαννάκης.

Ορίστε, κύριε Χατζηγιαννάκη, έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, όταν σας ακούγαμε, η αλήθεια είναι ότι όλοι εξανέστημεν κάτω, αλλά κρατάω μία φράση που είπε ο Παύλος Πολάκης, είστε πολύ έξυπνος για να κάνετε τον Αμερικάνο, γιατί αυτό πίστευα και εγώ, αυτό ένιωσα και εγώ ακούγοντάς σας να μας παρουσιάζετε το άσπρο-μαύρο. Σας τα είπε, βέβαια, ο κ. Ραγκούσης, σας τα είπε ο κ. Ζαχαριάδης, θα τα ξαναπείτε φυσικά εσείς, έχετε το αφήγημα. Το διαβάσαμε και στην «ΚΑΘΗΜΕΡΙΝΗ» η αλήθεια είναι πριν από λίγες ημέρες.

Όμως, στην πραγματικότητα προσπαθείτε να αποκρύπτετε –γιατί φάνηκε από την τοποθέτηση του κ. Θεοχάρη η ουσία όλου του ζητήματος- ότι έχετε αλλεργία στον δημόσιο χαρακτήρα. Έχετε αλλεργία στο δημόσιο ως παράταξη. Δεν πιστεύετε στο δημόσιο. Δεν πιστεύετε στην ενίσχυση του δημοσίου και το έχετε αποδείξει με πράξεις κυρίως και με έργα. Δεν έχετε ενισχύσει το ΕΣΥ στη μεγαλύτερη πανδημία που έχει περάσει η ανθρωπότητα τα τελευταία εκατό χρόνια. Δεν το ενισχύσατε ως οφείλετε. Μάλιστα, ενώ υποσχόσασταν τόσο καιρό στους ανθρώπους που είχατε ως επικουρικό προσωπικό ότι θα τους προσλάβετε, τώρα που βγάζετε τις προκηρύξεις -και θα σας πω και για τους ΟΤΑ εν συντομία- φαίνεται ότι οι περισσότεροι μένουν έξω, παρά αυτά που λέγατε.

Μιλήσατε για συνεχή διόγκωση του κράτους; Ειλικρινά, ξέρετε τι λέτε; Έχετε συνομιλήσει με την ΚΕΔΕ, με τις περιφερειακές ενώσεις, με τους ανθρώπους στους δήμους της Αττικής; Είχαμε χθες συνάντηση με το Διοικητικό Συμβούλιο της ΠΕΔΑ. Μας έλεγαν «Δεν έχουμε προσωπικό να λειτουργήσουμε και αυτό το προσωπικό που υπάρχει -ευτυχώς υπήρχαν και κάποιοι συμβασιούχοι- μας το παίρνουν». Ξέρετε τις ανάγκες που υπάρχουν; Αν το έχουν αυτό το πρόβλημα οι δήμοι της Αττικής, οι δήμοι της περιφέρειας, οι νησιωτικοί, τι πρόβλημα μπορεί να έχουν;

Σας λέω ένα παράδειγμα που το είπα και προηγουμένως για τον Δήμο της Ιστιαίας. Η βόρεια Εύβοια που κάηκε έχει μία πολεοδομία, την Πολεοδομία της Ιστιαίας. Υπάρχει μόνο ένας υπάλληλος και πρέπει να βγάλει όλων των καμένων τις καινούργιες άδειες. Δεν συζητάμε για άδειες για τουριστική χρήση, γιατί τις έχουμε ξεχάσει ούτως η άλλως. Και αυτό θεωρείτε ότι θα καλυφθεί με τις προκηρύξεις που κάνατε; Πότε τις κάνετε; Τρία χρόνια! Τώρα που ετοιμάζεστε για εκλογές και βλέπετε να έρχεται ο Αρμαγεδδών, τώρα θυμηθήκαμε να κάνετε και τις προκηρύξεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καλώς να έρθουν οι προκηρύξεις, αλλά δεν αρκούν για τίποτα. Και αυτό που μας είπαν πάλι οι δήμοι -δεν είναι δικά μας λόγια, είναι της ΠΕΔΑ λόγια- είναι πως ούτε καν και εκεί ακούσατε και τους ρωτήσατε τι προτεραιότητες θέλουν. Τι θέλουν; Θέλουν μηχανικό; Θέλουν οικονομικό; Όχι! Και έχετε το θράσος να μιλάτε για ανεξαρτησία της αυτοδιοίκησης, ενώ την καπελώσατε ακόμα και σ’ αυτό το πιο απλό.

Είναι προφανές ότι ούτε το κράτος πιστεύετε ούτε το κράτος θέλετε. Δεν θέλετε ισχυρό δημόσιο, ισχυρό δημόσιο τομέα που να στέκεται δίπλα στον πολίτη. Γι’ αυτό οι πολίτες, όμως, επειδή κατάλαβαν πλέον την απάτη με την οποία ήρθατε στην κυβέρνηση και με την οποία κυβερνάτε όλον αυτόν τον χρόνο, θα σας γυρίσουν την πλάτη -σας την έχουν γυρίσει ήδη- και αυτό θα αποδειχθεί στις επόμενες εκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

**ΠΑΥΛΟΣ ΠΟΛΑΚΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Όχι, δεν έχετε τον λόγο, κύριε Πολάκη. Έχετε εξαντλήσει τον χρόνο σας.

**ΠΑΥΛΟΣ ΠΟΛΑΚΗΣ:** Ένα λεπτό θα ήθελα μόνο, κύριε Πρόεδρε, να πω κάτι για τον ΑΣΕΠ.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Δεν μπορώ να παραβιάσω τον Κανονισμό.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ για δευτερολογία και μετά θα κλείσει ο Υπουργός.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, εγώ έχω τριτολογία. Ο Υπουργός έχει δευτερολογία και τριτολογία.

**ΠΡΟΕΔΡΕΥΩΝ (Αθανάσιος Μπούρας):** Όχι, εγώ τουλάχιστον αυτή τη διαδικασία έχω σημειώσει από την κ. Σακοράφα, ότι δηλαδή θα μιλήσετε εσείς και θα κλείσει ο Υπουργός.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, να σας εξηγήσω το εξής: Εγώ έκανα πριν μια τοποθέτηση και έχει κάνει και δευτερομιλία ο κ. Ζαχαριάδης. Ο κ. Βορίδης πρέπει να πει τώρα τη γνώμη του, για να απαντήσω εγώ, να ανταπαντήσει εκείνος και να κλείσουμε. Αλλιώς, τι να ξαναπώ; Αυτά που έχω πει τώρα, θα τα επαναλάβω;

**ΠΡΟΕΔΡΕΥΩΝ (Αθανάσιος Μπούρας):** Εγώ το είπα για να διευκολύνω τη διαδικασία. Αλλιώς, θα πάρει και τριτολογία ο Υπουργός.

Επομένως, κύριε Υπουργέ, θέλετε να λάβετε τον λόγο;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν έχω καμμία αντίρρηση εγώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε. Ικανοποιήσαμε και το αίτημα του κ. Ραγκούση, ο οποίος θέλει κάτι να απαντήσει μετά. Θα δούμε.

Επαναλαμβάνω ότι δεν είναι ωραίο να διεξάγεται ένας διάλογος στον οποίο ουσιαστικά ο καθένας επαναλαμβάνει μονότονα χωρίς να έχει ακούσει τον άλλον.

Θέσατε μια σειρά επιχειρημάτων. Τα επιχειρήματά σας ήταν ότι υπάρχει αδιαφάνεια και κομματοκρατία στις προσλήψεις. Σας ρώτησα: Στις προσλήψεις τακτικού προσωπικού υπάρχει; Όχι. Στις προσλήψεις του έκτακτου προσωπικού υπάρχει; Μου λέτε «κάνετε επιλογή να παίρνετε έκτακτο προσωπικό». Σας έδωσα τους αριθμούς του εκτάκτου προσωπικού. Δεν υπάρχει αύξηση εκτάκτου προσωπικού. Τι μετράτε τώρα;

**ΠΑΥΛΟΣ ΠΟΛΑΚΗΣ:** Πώς δεν υπάρχει;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θερμή παράκληση, σας έχω ακούσει όλους. Έχω ακούσει ύβρεις, κύριε Πολάκη, κύριε Ραγκούση, δεν έχω αντιδράσει. Τώρα είναι η ώρα που πρέπει να μιλήσω. Σωστά; Ή ούτε αυτό;

Μου λέτε για το έκτακτο προσωπικό. Σας λέω ότι στο έκτακτο προσωπικό δεν υπάρχει αύξηση. Δεν απαντάτε σε αυτό. Δεν απαντάτε τίποτα. Μου λέτε ότι «είναι η βασική σου στρατηγική». Μα δεν είναι η βασική μου στρατηγική. Προκήρυξη για δέκα χιλιάδες πεντακόσιους εκπαιδευτικούς, προκήρυξη για τρεισήμισι χιλιάδες για την ειδική αγωγή.

**ΠΑΥΛΟΣ ΠΟΛΑΚΗΣ:** Δική μας είναι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τι δική σας;

**ΠΑΥΛΟΣ ΠΟΛΑΚΗΣ:** Εμείς…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πολάκη, μου λέτε τώρα για τα δικά σας και μου θυμίζετε κιόλας πράγματα τα οποία δεν έχουν και κεντρικό ενδιαφέρον για τη συζήτησή μας. Μου θυμίζετε ότι για εσάς εξεδόθη η απόφαση του Συμβουλίου της Επικρατείας η οποία κρίνει παράνομη τη μοριοδότηση που κάνατε.

**ΠΑΥΛΟΣ ΠΟΛΑΚΗΣ:** Τι λέτε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Λέω αυτό που λέω. Και το λέει και το Συμβούλιο της Επικρατείας.

**ΠΑΥΛΟΣ ΠΟΛΑΚΗΣ:** Λάθος. Δεν υπάρχει αυτό που λέτε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Βεβαίως και υπάρχει.

**ΠΑΥΛΟΣ ΠΟΛΑΚΗΣ:** Πάλι ψέματα λέτε.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Δεν έχει διακοπεί κανείς.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα κάνουμε κανονική κουβέντα; Δεν είναι τρόπος αυτός για να διεξάγεται συζήτηση στο Κοινοβούλιο.

**ΠΑΥΛΟΣ ΠΟΛΑΚΗΣ:** Να λέμε αλήθειες όμως.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν θα πάμε καλά έτσι.

**ΠΡΟΕΔΡΕΥΩΝ (Αθανάσιος Μπούρας):** Κύριε Πολάκη, σας παρακαλώ σεβαστείτε τη διαδικασία.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πάμε στο θέμα του έκτακτου προσωπικού. Τι ισχύει για τις προσλήψεις του εκτάκτου προσωπικού; Για ποιο πράγμα μιλάτε; Το 80% των προσλήψεων του εκτάκτου προσωπικού είναι με διαδικασίες ΑΣΕΠ.

Μου φέρνετε, κύριε Ραγκούση, τώρα το παράδειγμα των συνοριοφυλάκων στην προηγούμενη τοποθέτησή σας. Εγώ δεν τα θεωρώ πολύ σημαντικά όλα αυτά. Τα παίρνετε όλα προσωπικά, τα μετατρέπετε σε προσωπικά, με βρίζετε και μετά στεναχωριέστε.

**ΙΩΑΝΝΗΣ ΡΑΓΚΟΥΣΗΣ:** Εσείς διακινήσατε αυτά τα δημοσιεύματα. Εγώ τι έκανα;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ τι έκανα;

Τέλος πάντων, είναι μικρά πράγματα αυτά και ασήμαντα για τη συζήτηση την κεντρική.

**ΙΩΑΝΝΗΣ ΡΑΓΚΟΥΣΗΣ:** Μαζί μιλάμε τώρα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μαζί μιλάμε. Πάμε τώρα παρακάτω.

Την προηγούμενη φορά γυρίσατε και είπατε ότι τους συνοριοφύλακες η δική μας η Κυβέρνηση τους έβγαλε εκτός του ΑΣΕΠ. Αυτό δεν είπατε την προηγούμενη φορά; Σηκώθηκα και σας απάντησα ότι η ρύθμιση για τους συνοριοφύλακες είναι ρύθμιση δική σας. Μου απαντάτε σήμερα ότι δεν είναι ρύθμιση δική μου, είναι προϋφιστάμενη. Μάλιστα. Εσείς κάνατε όμως νόμο και ήρθατε εδώ και ισχυριστήκατε ότι εγώ τους συνοριοφύλακες τους έβαλα στο ΑΣΕΠ. Αυτά μας είπατε την προηγούμενη φορά. Σας λέω ότι οι συνοριοφύλακες πράγματι και προ του δικού σας νόμου και με τον νόμο το δικό σας είναι εκτός ΑΣΕΠ και έρχεστε να μου απαντήσετε σήμερα και μου λέτε: Έχεις βγάλει τους αστυφύλακες εκτός πανελληνίων. Πώς έχω βγάλει τους αστυφύλακες -σήμερα αυτό- εκτός πανελληνίων; Προγραμματισμός προσλήψεων του 2020: Πράξη 104/13657/16-7-2020. Δόκιμοι υπαστυνόμοι: εβδομήντα. Δόκιμοι αστυφύλακες: οχτακόσιοι τριάντα. Σύνολο: εννιακόσιοι. Προγραμματισμός προσλήψεων 2021: ΠΥΣ42/30-9-2020. Δόκιμοι υπαστυνόμοι: σαράντα. Δόκιμοι αστυφύλακες: τριακόσιοι δέκα. Σύνολο: τριακόσιοι πενήντα. Προγραμματισμός προσλήψεων 2022. ΠΥΣ50/4-11-2021. Αξιωματικοί ειδικών καθηκόντων: εξήντα. Δόκιμοι αξιωματικοί: εβδομήντα. Δόκιμοι αστυφύλακες: επτακόσιοι τριάντα. Σύνολο: οχτακόσιοι εξήντα. Όλοι με πανελλήνιες. Εγώ είμαι ο ημιμαθής και εσείς ο ευρυμαθής; Πώς κατηργήθησαν οι πανελλήνιες;

Όσον αφορά το καθεστώς των συνοριοφυλάκων, για να το κλείσουμε το θέμα, λέτε ότι οι ενστάσεις κρίνονται από το ΑΣΕΠ. Μάλιστα. Οι ενστάσεις σήμερα από πού κρίνονται; Από αλλού; Από το ΑΣΕΠ δεν κρίνονται; Μα αυτό ήταν το επιχείρημά σας για την αδιαφάνεια και τη ρουσφετολογία στο θέμα των προσλήψεων.

Άλλο θέμα μετά οι μετακλητοί. Το έχω απαντήσει εβδομήντα φορές. Επί του ερωτήματος αυτού, για να κάνουμε ένα διάλογο στοιχειωδώς νοήμονα, η βασική σας θέση ήταν ότι αυτό είναι η επιτομή της ρουσφετολογίας.

Και σας είπα: στην Κυβέρνηση μειώσαμε τον αριθμό, ο αριθμός των μετακλητών των Βουλευτών έχει παραμείνει σταθερός και πράγματι υπήρξε επιλογή μας να δώσουμε αυτή τη δυνατότητα στους δημάρχους.

Επόμενο ερώτημα. Για πείτε μου -για να τα θυμόμαστε σιγά-σιγά- τι έλεγε ο Πρόεδρός σας το 2015 στις προγραμματικές δηλώσεις της κυβερνήσεως ΣΥΡΙΖΑ; Θυμάστε; Ο Αλέξης Τσίπρας έλεγε ότι θα καταργήσει τους μετακλητούς. Τους καταργήσατε; Για να τελειώνει αυτή η κουβέντα, γιατί με αυτόν τον τρόπο αδικούμε ανθρώπους τους οποίους εσείς τους έχετε στο γραφείο σας. Έχετε την άποψη σήμερα να τους καταργήσουμε; Τις ομιλίες σας ποιος τις φτιάχνει;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εγώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εσείς, κύριε Ζαχαριάδη, ενδεχομένως να το κάνετε. Όμως πάρα πολλοί συνάδελφοί μας να αναγνωρίσουμε ότι επικουρούνται από αυτούς τους εργαζόμενους, οι οποίοι εργάζονται σκληρά και είναι απολύτως χρήσιμοι. Άρα, λοιπόν, δεν καταλαβαίνω τι είναι αυτή η κουβέντα από τη στιγμή που σας λέω ότι μειώσαμε τους μετακλητούς στην Κυβέρνηση, ότι διατηρήθηκαν σταθεροί στους Βουλευτές και δώσαμε αυτή τη δυνατότητα στους δημάρχους. Αυτό είναι όλο κι όλο που έχετε να πείτε;

Και πάμε στους διορισμούς διοικήσεων τώρα. Εδώ είναι αυτό που λέμε βαρβαριστί «look who is talking!», άκου τώρα ποιος μιλάει. Ερώτηση: Πόσες διοικήσεις βάλατε, για να έχουμε καλό ερώτημα, επί ΣΥΡΙΖΑ με αξιοκρατικό τρόπο; Να ξεκινήσουμε τώρα αυτή την κουβέντα. Πόσες διοικήσεις βάλατε; Πόσες διοικήσεις βάλατε από το περίφημο Μητρώο Επιτελικών Στελεχών που κάνατε, όντας τεσσεράμισι χρόνια κυβέρνηση; Να απαντήσω; Μηδέν!

Όχι όμως μόνον αυτό, αλλά κάνατε κι ένα πιο ωραίο. Είχατε να βγάλετε διοικητικούς γραμματείς. Τη θυμάστε την υπόθεση των διοικητικών γραμματέων, τον διοικητικό γραμματέα ο οποίος στη μία περίπτωση είχε πενταετή προϋπηρεσία, στην άλλη περίπτωση είχε εικοσαετή προϋπηρεσία, στη μία περίπτωση είχε απλή γνώση ξένης γλώσσας, στην άλλη είχε άριστη, στην άλλη είχε πολύ καλή, στη μία περίπτωση ήταν ευρωπαϊκή γλώσσα, στην άλλη περίπτωση ήταν καλά και τα ρωσικά; Αυτές τις προκηρύξεις που κατέπεσαν, μνημεία ρουσφετολογικά, ποιος τις έκανε; Εγώ; Εγώ τις έκανα αυτές τις προκηρύξεις, που έρχεστε και μου λέτε τώρα, ακούω όλα αυτά από τον ΣΥΡΙΖΑ κι έχετε γίνει οι κήνσορες της αξιοκρατίας και της διαφάνειας; Θα ξεχάσουμε κι αυτά που ξέραμε; Και μου μιλάτε εμένα για αλαζονεία εσείς που έχετε κάνει αυτά;

Μου θυμηθήκατε σήμερα και την κ. Θάνου. Προσέφυγε στα δικαστήρια η κ. Θάνου. Ξέρετε τι της είπαν τα δικαστήρια, ακούσατε; Απερρίφθησαν όλα όσα έκανε η κ. Θάνου, στα δικαστήρια.

Άρα, λοιπόν, εγώ δεν έχω καταλάβει ποιο είναι το ζήτημά μας. Συζητήσαμε για τις διευθύνσεις και σας ξαναλέω: αυτή τη στιγμή που μιλάμε ξέρετε πόσες γενικές διευθύνσεις έχουν προκηρυχθεί; Επειδή μου λέτε ότι δεν κινείται η διαδικασία και δεν προχωράνε και ότι είναι με αναθέσεις. Το 81,25% του συνόλου των θέσεων έχουν προκηρυχθεί όσον αφορά στις γενικές διευθύνσεις. Όσον αφορά στις διευθύνσεις το 52,07% του συνόλου των θέσεων έχουν προκηρυχθεί. Άρα δεν καταλαβαίνω ποια είναι τα ζητήματα τα οποία έρχεστε να μου θέσετε.

Ακούστε τώρα και το άλλο! Θυμήθηκε τώρα ο κ. Ραγκούσης τους κτηνιάτρους οι οποίοι προσελήφθησαν με ειδική διάταξη, θυμάστε για ποιον λόγο; Γιατί δεν τα λέτε όλα; Δεν είναι σωστό να κάνετε αντιπολίτευση αποκρύβοντας το 95% της πραγματικότητας. Γιατί αυτό ήταν το κρίσιμο τότε στην επιλογή που έκανα για τους κτηνιάτρους. Κύριε Ραγκούση, θα έχω εγώ αφρικανική πανώλη, θα περιμένω να διαλυθεί το ζωικό κεφάλαιο, το χοιροτροφικό της χώρας, θα περιμένω, για να μην στεναχωρηθείτε εσείς! Όχι, δεν θα περιμένω. Σας το λέω, δεν θα περιμένω. Είναι αδήριτη, έκτακτη, απρόβλεπτη ανάγκη και έπρεπε να αντιμετωπιστεί. Και αντιμετωπίστηκε και πολύ καλά αντιμετωπίστηκε.

Και πάμε να σας πω και κάτι άλλο; Φέρτε μου έναν να πει ότι υπήρχε κάποιος ο οποίος ενεπλάκη πολιτικά σε αυτή τη διαδικασία, στον κτηνίατρο που τον πήραμε για να αντιμετωπίσει την αφρικανική πανώλη και η χώρα γλίτωσε και πήρε και τα εύσημα της Ευρωπαϊκής Επιτροπής και οι χοιροτρόφοι και οι χοιροπαραγωγικές μονάδες σε όλη την Ελλάδα ευγνωμονούσαν.

Και έρχεστε και μου το λέτε αυτό ως παράδειγμα διαφάνειας. Να περιμένω, δηλαδή, να περάσει η αφρικανική πανώλη μέσα και να έχω εσάς τότε να μου λέτε «Μα δεν πήρες μέτρα, γιατί τώρα πρέπει να πληρώσεις το ζωικό κεφάλαιο που καταστράφηκε».

Ή ακόμα, μου λέτε ως παράδειγμα την ιστορία με τον ΕΟΔΥ. Ο ΕΟΔΥ τι προσέλαβε; Να συνεννοηθούμε τώρα ποιο είναι το πλαίσιο στο οποίο προσέλαβε; Έχει COVID και πρέπει να τον αντιμετωπίσει τώρα -δεν τον έχει τον COVID για κάποτε- και βάζει μία διαδικασία, για να προσλάβει. Δεν έπρεπε να ακολουθηθεί αυτή τη διαδικασία; Πώς θα πηγαίναμε; Με διαδικασία ΑΣΕΠ να τους πάρουμε μετά από έξι μήνες, αφού δεν θα είχε μείνει τίποτε; Γι’ αυτούς μιλάτε; Αυτές είναι οι παρεκκλίσεις οι οποίες συζητάτε; Αυτό είναι το μνημείο της αδιαφάνειας, της κομματοκρατίας και της αναξιοκρατίας;

Ή μήπως για τους διορισμούς των διοικήσεων; Απαριθμήσατε διορισμούς διοικήσεων. Εσείς ποια διαδικασία είχατε; Φωνάζετε για μένα που λέω εγώ «Ποιους θα βάλουμε, τους δικούς μας». Μάλιστα. Η διαδικασία –αφού ήταν πολιτική τοποθέτηση, όταν μπήκαν- επί ημερών σας με ποια διαδικασία μπαίνανε; Με άλλη; Ή ξαφνικά, μετά από τεσσεράμισι χρόνια διακυβέρνησης θυμηθήκατε ότι στα τεσσεράμισι χρόνια έπρεπε να εφαρμοστεί η διαδικασία;

Εμείς βάλαμε μια άλλη διαδικασία, η οποία έχει εκκινήσει και η οποία προχωράει για το θέμα των νομικών προσώπων. Βεβαίως, και προχωράει και έχουν υποβληθεί αιτήματα, σειρά πολλών αιτημάτων αυτήν τη στιγμή, πραγματικά, εκατοντάδων οργανισμών εκκρεμούν στο ΑΣΕΠ. Οι οργανισμοί έχουν υποβάλει το αίτημά τους για να ξεκινήσει διαδικασία. Το ρωτάμε το ΑΣΕΠ αν μπορεί να εκπληρώσει όλες αυτές τις διαδικασίες και σε τι βάθος χρόνου;

Και τι λέει η πρόταση Παπατόλια; Ξέρετε γι’ αυτό; Λέει ότι αν δεν κάνουμε κάτι, η διαδικασία αυτή από το ΑΣΕΠ θα ολοκληρωθεί σε επτά χρόνια. Δηλαδή, θα βάζουμε διοίκηση και μέχρι να ξαναπιάσουμε τη διαδικασία για την ξανακάνουμε, θα έχουν λήξει οι θητείες τους δύο φορές. Το γεγονός ότι ναι, ζητάει ο φορέας να εκκινήσει διαδικασία είναι δικό μου; Γι’ αυτούς που λέτε, για τα νομικά πρόσωπα που αναφερθήκατε. Ο φορέας ζητάει να εκκινήσει τη διαδικασία ο ΑΣΕΠ και θα πάρει επτά χρόνια, προκειμένου να την ολοκληρώσουν. Θα κάνουμε τον κύκλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχω λίγο χρόνο, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ, συνεχίστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι γιατί το λέω εγώ. Η πρόταση Παπατόλια το λέει, η πρόταση των μελών του ΑΣΕΠ.

Άρα, λοιπόν, αυτό είναι ένα θεσμικό ζήτημα που εγώ δεν έχω αντίρρηση, πρέπει να το αντιμετωπίσει η Κυβέρνηση και να δει τι έχουμε μπροστά μας και να δει τι έχουμε να κάνουμε. Αλλά, για εξηγήστε μου, παραπέρα. Επιτεθήκατε συστηματικά στο επιτελικό κράτος. Τι ακριβώς δεν σας αρέσει; Δεν σας αρέσουν οι υπηρεσιακοί γραμματείς; Κορυφαίος θεσμός! Δεν σας αρέσει η μεταβίβαση όλων των πράξεων, των οικονομικών και των διοικητικών, οι οποίες αποπολιτικοποιούνται και πηγαίνουν στον υπηρεσιακό γραμματέα; Δεν σας αρέσει το γεγονός ότι υπάρχουν αυτήν τη στιγμή σχέδια δράσης για κάθε Υπουργείο και ξέρει το κάθε Υπουργείο και ο κάθε Υπουργός τι ακριβώς έχει να κάνει;

Δεν σας αρέσει ο κλάδος επιτελικών στελεχών; Αυτό είναι το επιτελικό κράτος. Δεν σας αρέσει -ακόμα και σε αυτό κάνετε κριτική- ότι, αντί να έχουμε ένα ισχνό, αν θέλετε, γραφείο Πρωθυπουργού, έχει φτιαχτεί μια ισχυρή Γραμματεία Συντονισμού. Και ναι, συντονίζει αποτελεσματικά τα Υπουργεία μεταξύ τους και χάρη σε αυτό παράγεται κυβερνητικό έργο και αυτό έχει διευκολύνει πάρα πολύ. Τι θα καταργήσετε από αυτά αύριο; Θα ήθελα να δω. Να δω από το επιτελικό κράτος που σήμερα επιτιμάτε, από αυτές τις τομές, τι πρόκειται να καταργήσετε. Δεν μας τα λέτε και σιγά-σιγά, για να ξέρουν και τι έχουν να αντιμετωπίσουν οι πολίτες. Γιατί οι πολίτες βλέπουν αυτές τις παρεμβάσεις, βλέπουν την αποπολιτικοποίηση στις διοικήσεις, βλέπουν οι δημόσιοι υπάλληλοι το ποιος αποφασίζει, το ποιος θα κάνει τι. Και η πλακίτσα έχει ένα ενδιαφέρον, αλλά έχει σημασία να υπάρχουν και συγκεκριμένες απαντήσεις.

Και σε αυτήν εδώ την επίκαιρη επερώτηση, όπου έχετε τη δυνατότητα, υποτίθεται, να ξεδιπλώσετε με πολύ άνεση χρόνου -γιατί σωστά είναι διαρθρωμένη έτσι αυτή η διαδικασία, κυρίως ως ένα όπλο της Αντιπολίτευσης- τι μας είπατε σήμερα; Τι μας είπατε σήμερα και ποιοι μας τα λένε αυτά; Και πάμε σε κάτι ακόμα.

Αναφέρθηκε ο κ. Ζαχαριάδης στο υπερήφανο παρελθόν, το υπερήφανο παρελθόν του ΣΥΡΙΖΑ, η πρώτη φορά Αριστερά, αυτοί οι οποίοι ήρθαν να αλλάξουν το κράτος, ήρθαν να το αναστήσουν, ήρθαν να κάνουν κάτι άλλο.

Τεσσεράμισι χρόνια, τέσσερις νόμοι, εκ των οποίων ο ένας ψήφιση κυρώσεως, ο άλλος το Μητρώο Επιτελικών Στελεχών –δεν εφαρμόσθηκε ποτέ- ο άλλος το σύστημα κινητικότητας με το οποίο «ξηλώσατε», δεν το εφαρμόσατε πλήρως -εμείς εφαρμόζουμε το βελτιωμένο σύστημα κινητικότητας στην πληρότητά του- και το διαλύσατε ψηφίζοντας εκατόν είκοσι παρεκκλίσεις από το σύστημα κινητικότητας. Το δικό σας. Τις οποίες ποιος τις κατήργησε για να επαναφέρει την ακεραιότητά του; Μαντέψτε! Η συγκεκριμένη διοίκηση, ο παρών Υπουργός έκανε την κατάργηση των παρεκκλίσεων και εν συνεχεία –προσέξτε- την αλλαγή του συστήματος αξιολόγησης, όπου ουσιαστικά έχουμε επιστροφή στην αξιολόγηση Παυλόπουλου και το οποίο σύστημα αξιολόγησης που ψηφίσατε μάς δίνει τα αποτελέσματα τού «97% άριστα» στη δημόσια διοίκηση.

Αυτό είναι το νομοθετικό σας έργο τεσσεράμισι χρόνια, αυτά κάνατε στη δημόσια διοίκηση. Τεσσεράμισι χρόνια. Γι’ αυτό είστε υπερήφανοι; Και συγκρίνετε τώρα τον εαυτό σας με εμάς, με αυτούς τους τρεις νόμους και τη μία κύρωση, που σε δυόμισι χρόνια βρισκόμαστε στους δέκα νόμους, οι οποίοι όντως παρεμβαίνουν σε καίρια σημεία; Αλλάζουν το ΑΣΕΠ, βάζουν τον πανελλήνιο διαγωνισμό για τις προσλήψεις, φτιάχνουν τους Οργανισμούς Τοπικής Αυτοδιοίκησης, βάζουν το σύστημα εσωτερικού ελέγχου, φτιάχνουν τον σύμβουλο ακεραιότητας, φτιάχνουν την τηλεργασία –για την οποία θα πω μισή κουβέντα μετά, γιατί με ρωτάει για το προεδρικό διάταγμα και την τηλεργασία ο κ. Ζαχαριάδης-, φτιάχνουν τον νόμο για το λόμπι, νομοθετούν το εθνικό σχέδιο για την καταπολέμηση της διαφθοράς, φτιάχνουν τον νόμο για τον εθελοντισμό. Σε δυόμισι χρόνια. Στα τεσσεράμισι χρόνια τίποτε.

Προσέξτε, για να δείτε τώρα τις βαθιές αντιφάσεις, αν και εγώ με μια έννοια το χαίρομαι αυτό: Έρχεται, λοιπόν, ο κ. Ζαχαριάδης και ο ΣΥΡΙΖΑ, ο οποίος καταψηφίζει τον νόμο για την τηλεργασία και βλέπω τώρα τον κ. Ζαχαριάδη να αγωνιά για το πόσο γρήγορα θα εκδώσουμε το προεδρικό διάταγμα για την προστασία των δεδομένων στην τηλεργασία, για να εφαρμοσθεί. Θέλετε να εφαρμοσθεί ή να μην εφαρμοσθεί; Αφού το καταψηφίσατε. Εσείς θα έπρεπε να εύχεστε να μην εφαρμοσθεί, να μη βγάλω ποτέ το προεδρικό διάταγμα.

Παρεμπιπτόντως, εγώ χαίρομαι γιατί ο κ. Ζαχαριάδης έχει αναλάβει ρόλο γραμματέως συντονισμού της Κυβερνήσεως. Δηλαδή τι κάνει; Παίρνει τη δήλωσή μου που λέω ότι εγώ θα το έχω έτοιμο μέχρι τον Φεβρουάριο και μου λέει: «Πέρασε ο Φεβρουάριος, δεν το έφερες. Πού είναι; Πότε έρχεται;». Εγώ χαίρομαι αυτήν την κριτική από την Αντιπολίτευση, πραγματικά θεωρώ ότι είναι σημαντική κριτική, να μας πιέζουν να επισπεύδουμε το κυβερνητικό μας έργο.

Αλλά τώρα εσείς στρατηγικά πρέπει να καταλήξετε πού βρίσκεστε, διότι έχετε βαρύ παρελθόν, διότι έχετε κάνει όλα αυτά τα οποία έχετε κάνει, διότι στα ζητήματα της διαφθοράς η χώρα κατέρρευσε επί των ημερών σας, κατέρρευσε και έχασε εννέα θέσεις, διότι το κόμμα σας και η κυβέρνησή σας έχει κυβερνητικά στελέχη τα οποία είναι σήμερα κατηγορούμενα για υποθέσεις διαφθοράς. Επομένως, βεβαίως με πολλή χαρά να συζητήσουμε ό,τι θέλετε, αλλά έχω πει ότι όλη αυτή η συζήτηση πρέπει να γίνεται μέσα σε ένα πλαίσιο.

Νομίζω ότι τα πράγματα είναι ξεκάθαρα. Υπάρχουν τεράστιες υπερβολές αυτήν τη στιγμή, διότι καταλήξαμε όλη η συζήτηση –αν τα αποκωδικοποιήσουμε όλα αυτά, κυρίες και κύριοι συνάδελφοι- να είναι μία: Ο ΕΦΚΑ και το Μεταναστευτικής Πολιτικής. Δεν υπάρχει άλλη συζήτηση. Από όλη τη συζήτηση που κάναμε δεν έχει μείνει τίποτε. Ο νόμος για τον ΕΦΚΑ και τη μεταναστευτική πολιτική.

Τελειώνω με αυτό. Ακούστε κάτι. Ξεκαθαρίσαμε και στις δύο περιπτώσεις ότι αυτά είναι έκτακτες, ειδικές περιπτώσεις. Έχει εξηγηθεί πλήρως από τους αρμόδιους Υπουργούς γιατί ζήτησαν και έλαβαν αυτές τις εξαιρέσεις. Γιατί ζήτησαν και έλαβαν αυτές τις εξαιρέσεις; Να σας θυμίσω: Διότι το Μεταναστευτικής Πολιτικής, είναι καινούργιο Υπουργείο, το οποίο είχε τεράστια ανάγκη να αντιμετωπίσει με μεγάλη ταχύτητα τα μεταναστευτικά προβλήματα που δεχόταν πίεση η χώρα και διότι ο ΕΦΚΑ είναι αυτήν τη στιγμή η προβληματικότερη περιοχή δράσεως του ελληνικού δημοσίου, η έκδοση των συντάξεων. Η προβληματικότερη περιοχή. Απασχολεί το 80% των παραπόνων των πολιτών προς τη δημόσια διοίκηση.

Έκαναν, λοιπόν, επιλογή οι Υπουργοί και αγωνίζονται με αυτήν την επιλογή να δώσουν λύση. Το να μου λέτε όμως όλο αυτό το οποίο κάνατε σήμερα, «ο κομματισμός», «η αναξιοκρατία», «η φαυλοκρατία», «το κράτος της δεξιάς» και όλα τα σχετικά, το να καταλήξουμε στο να συζητάμε για το αν τελικώς είναι σωστή ή είναι λάθος η παρέμβαση του Χατζηδάκη στο θέμα του διορισμού των διευθυντών του ΕΦΚΑ, αν αυτό είναι όλο που έχει να πει η Αντιπολίτευση μετά από τρία χρόνια διοικήσεώς μας στον χώρο του δημοσίου, στον χώρο της διαχείρισης του ανθρώπινου δυναμικού και στον χώρο της αυτοδιοίκησης, πράγματι έχετε να πείτε πολύ λίγα. Η κριτική σας είναι πολύ φτωχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία ο κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Σας ευχαριστώ, κύριε Πρόεδρε.

Κύριε Βορίδη, σας το έχουμε ξαναπεί, αλλά ας το υπενθυμίσουμε. Υπάρχουν νόμοι που τους θυμούνται οι άλλοι και υπάρχουν νόμοι που τους θυμούνται μόνο αυτοί που τους εισηγήθηκαν. Σας το έχουμε πει, να το θυμάστε πάντα, αυτοί οι νόμοι που αναφέρατε είναι τέτοιας ποιότητας και τέτοιας σημασίας που ούτε καν η Κοινοβουλευτική Ομάδα της Νέας Δημοκρατίας, ούτε καν τα υπόλοιπα μέλη της Κυβέρνησης και ο Πρωθυπουργός δεν νιώθουν την ανάγκη να τους υπενθυμίσουν.

Ακούγοντάς σας πραγματικά κάποιος θα πει μέσα του ότι είτε εδώ έχουμε να κάνουμε με ένα πρόβλημα σοβαρό, ότι δεν υπάρχει κατανόηση, γιατί μιλάει ο αρμόδιος Υπουργός και αποδεικνύει ότι δεν κατανοεί, οπότε αυτό βγάζει συμπάθεια -σας το λέω ειλικρινά- ή θα πει «ε, είναι τώρα εξαιρετικά προκλητικός» και αυτό θα βγάλει οργή.

Δύο παραδείγματα μόνο για να αποδομηθεί πλήρως η αξιοπιστία όλου σας του λόγου, όλων σας των ισχυρισμών. Είπατε για τους κτηνιάτρους και ήρθατε τώρα εδώ και το υπερασπίστηκα. Ποιος σας είπε, κύριε Βορίδη, ότι από τις διατάξεις που εσείς καταργήσατε δεν προβλεπόταν η δυνατότητα να ανταποκρίνεται το ελληνικό κράτος σε τέτοιες επείγουσες καταστάσεις ,όπως ήταν το πρόβλημα με την πανώλη; Ποιος σας το είπε αυτό το πράγμα; Ποιος σας είπε, μέχρι εσείς να αναλάβετε Υπουργός Αγροτικής Ανάπτυξης, ότι η χώρα δεν είχε ένα θεσμικό πλαίσιο, που την εξόπλιζε σε ένα σωρό φυσικές καταστροφές, που πολλές φορές θα απαιτούσε να προσληφθούν επειγόντως -με τις διαδικασίες του έκτακτου προσωπικού- άνθρωποι, για να πλαισιώσουν την προσπάθεια του ελληνικού κράτους, να αντιμετωπίσει αυτές τις φυσικές καταστροφές; Ποιος σας το είπε αυτό το πράγμα; Και σε κάθε περίπτωση, εσείς κάνατε καμμία διάταξη ειδικά για την περίσταση εκείνη; Όχι, κύριε Βορίδη. Κατ’ έτος είναι αυτές οι προσλήψεις. Αυτό νομοθετήσατε. Σας το διάβασα και το έχω καταθέσει. Νομοθετήσατε κατ’ έτος.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Για την πανώλη.

**ΙΩΑΝΝΗΣ ΡΑΓΚΟΥΣΗΣ:** Ποια πανώλη; Θα έχουμε κατ’ έτος πανώλη; Ε, τώρα, δεν νομοθετεί έτσι ένα κράτος υπεύθυνο, ευνομούμενο και σοβαρό. Δεν νομοθετεί έτσι. Νομοθετεί έτσι όποιος θέλει να ανοίγει κερκόπορτες για ρουσφετολογικές προσλήψεις.

Δεύτερο παράδειγμα μέσα από το οποίο αποδομείται πλήρως η αξιοπιστία όλων όσων είπατε. Πάλι τα ίδια, ήρθατε εδώ να διαβάσετε προσλήψεις αστυνομικών μέσω πανελληνίων. Οι ειδικοί φρουροί -σας το ξαναλέμε-, κύριε Βορίδη, που προσλάβατε από το 2009 και μετά κατά χιλιάδες, είχαν σταματήσει να προσλαμβάνονται με τις διαδικασίες που εσείς επαναφέρατε. Όλοι που πλαισίωναν την Ελληνική Αστυνομία μετά το 2011 την πλαισίωναν μόνο μέσω πανελληνίων εξετάσεων και μιλάμε για χιλιάδες προσωπικό.

Οι δε συνοριοφύλακες, τελευταία φορά που είχαν προσληφθεί από το ελληνικό κράτος, με τις διαδικασίες εκτός πανελληνίων και εκτός ΑΣΕΠ, ήταν το 2001, το 2002 και επαναφέρετε τέτοιες προσλήψεις, εκτός ΑΣΕΠ και εκτός πανελληνίων, συνοριοφυλάκων μετά το 2019.

Το 2012 που χρειάστηκε η Ελληνική Αστυνομία να ενισχύσει τα τμήματα φύλαξης των συνόρων, ενεργοποίησε και κινητοποίησε αστυνομικούς που είχαν προσληφθεί μέσω πανελληνίων.

Αυτό είναι που σας έλεγα ή θα βγάλει κανείς συμπάθεια ή θα βγάλει οργή. Δεν μπορείτε να συνεχίζετε να τα λέτε όλα αυτά.

Τώρα θα αναφερθώ στο θέμα που έχει ανακύψει, το προσωπικό: Εγώ δεν χρησιμοποιώ ποτέ ύβρεις, κύριε Βορίδη, ποτέ! Περιγραφή έκανα. Περιγραφή έκανα, την οποία την επιβεβαιώσατε -γιατί επιβεβαιώσατε αυτά που είπα περί ημιμάθειας και περί προχειρολογίας- και ήρθατε εδώ και διακινήσατε ότι, «ο Ραγκούσης νομοθέτησε την εξαίρεση, το έχει κάνει ο ίδιος εντυπωσιακό» και πριν από λίγο μου είπατε εμένα «πράγματι, δεν είναι δική σου διάταξη».

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν είπα αυτό…

**ΙΩΑΝΝΗΣ ΡΑΓΚΟΥΣΗΣ:** Βεβαίως αυτό είπατε. Βεβαίως αυτό είπατε και βεβαίως δεν είναι διάταξη του 3812/2009, σας το ξαναλέω, είναι από το 1994 και σας εξήγησα και τον λόγο. Μην επανέρχεστε.

Ένα τελευταίο θέμα. Σαν να μην έφταναν όλα αυτά, ήρθατε εδώ και μας είπατε πώς τολμάμε να επικρίνουμε το επιτελικό κράτος. Δηλαδή, ήρθατε εδώ και μας είπατε, μετά το επιτελικό χάος στην Αττική Οδό, γιατί εμείς βάλλουμε εναντίον του επιτελικού κράτους; Και επίσης, μας ρωτήσατε αν θα τολμήσουμε να καταργήσουμε διάφορες διατάξεις που αναφέρατε εδώ πέρα.

Τον ίδιο τον νόμο του επιτελικού κράτους θα καταργήσουμε, κύριε Βορίδη. Θα είναι μια από τις πρώτες πολιτικές αποφάσεις άσκησης κυβερνητικής πολιτικής μιας προοδευτικής κυβέρνησης που θα σχηματιστεί με τη δική μας συμμετοχή, η κατάργηση του νόμου για το επιτελικό κράτος, το οποίο ούτε κράτος είναι ούτε επιτελικό κράτος είναι ούτε τίποτα παραπάνω από τη νομική δυνατότητα να υπάρχει μέσα στο Μαξίμου ένα κλειστό σύστημα εξουσίας, το οποίο αυθαιρετεί, το οποίο κάνει διασπάθιση του δημοσίου χρήματος μέσα από δαιδαλώδεις διαδικασίες, που ελέγχονται από τον εξής έναν: Τον κ. Μητσοτάκη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Ραγκούση και για τη συνέπεια στον χρόνο.

Κύριε Υπουργέ, έχετε τον λόγο για να κλείσετε τη σημερινή πολύωρη συζήτηση της επίκαιρης επερώτησης των συναδέλφων Βουλευτών του ΣΥΡΙΖΑ - Προοδευτική Συμμαχία.

Αμέσως μετά, χωρίς διακοπή, θα συνεχίσουμε τον κοινοβουλευτικό έλεγχο των επικαίρων ερωτήσεων.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Για να λύσουμε τώρα τα προσωπικού χαρακτήρα θέματα. Χρειαστήκαμε συνεδριάσεις περίπου δεκαέξι ωρών, ώστε να βρει τη σωστή διατύπωση, για να πει αυτό που ήθελε να πει ο κ. Ραγκούσης.

Ο κ. Ραγκούσης εκείνο που ήθελε να πει είναι ότι αποφασίσαμε να πάρουμε συνοριοφύλακες. Όχι ότι πειράξαμε τη διαδικασία των συνοριοφυλάκων, όχι ότι τους βγάλαμε εκτός ΑΣΕΠ, όχι ότι τους πειράξαμε στο οτιδήποτε, όχι ότι κάναμε αλλαγή του θεσμικού πλαισίου, αλλά ότι αποφασίσαμε να τους προσλάβουμε.

Μετά από πέντε συνεδριάσεις, μας είπατε τώρα αυτό που θέλατε να μας πείτε. Να είστε καλά. Και να μας κάνετε κριτική για την επιλογή μας να κάνουμε πρόσληψη συνοριοφυλάκων. Αυτό είναι το θέμα μας. Όχι, βεβαίως, ότι άλλαξε το θεσμικό πλαίσιο.

Και επειδή είπατε ότι επανόρθωσα, έχω να πω ότι τίποτα δεν επανόρθωσα. Εσείς είπατε ότι εγώ τους συνοριοφύλακες τους έβαλα στο ΑΣΕΠ -εσείς το είπατε αυτό- και εσείς σήμερα είπατε «όχι, βεβαίως, ποτέ δεν τους έβαλα στο ΑΣΕΠ, αλλά διατήρησα τη ρύθμιση…». Παρεμπιπτόντως, «διατήρησα τη ρύθμιση» σημαίνει ότι συμφωνώ με τη ρύθμιση, όχι ότι διαφωνώ. Η ρύθμιση, λοιπόν, τους είχε εκτός ΑΣΕΠ. Και εσείς συμφωνήσατε να είναι εκτός ΑΣΕΠ. Άρα εγώ καταλαβαίνω ότι στον προφορικό λόγο κάποιος μπορεί και να μην θυμάται, κάτι μπορεί να μην είπε καλά, κάτι μπορεί να του ξεφύγει. Δεν είναι και προς θάνατον. Ζωντανή είναι η συζήτηση και διευκρινίζει.

Εκείνο που είναι ενοχλητικό κοινοβουλευτικά και αισθητικά και ηθικά είναι το εξής: ενώ κάνεις λάθος να μην έρχεσαι να το παραδεχτείς και να πας να φορτώσεις το λάθος σε κάποιον άλλον. Αυτό λοιπόν, για να τελειώσουν όλα τα προσωπικά.

Πάμε τώρα στα επόμενα. Επαναλαμβάνω, αυτή η συζήτηση δεν σας βοηθάει. Η συζήτηση για τη δημόσια διοίκηση δεν σας βοηθάει. Γιατί; Διότι υποχρεωτικά συγκρίνει κανείς πεπραγμένα. Σας το έχω πει πάρα πολλές φορές, συγκρίνει πεπραγμένα. Και αν θέλετε μπορούμε να γίνουμε πάρα πολύ αναλυτικοί, να δούμε πόσες γενικές διευθύνσεις μπήκαν επί ημερών σας και πόσοι επί ημερών μας, ποιες διαδικασίες είχαν κινηθεί τότε και τώρα, πού ήταν τα οργανογράμματα, βασικός πυλώνας για να μπορέσεις να κάνεις πολιτική στο ανθρώπινο δυναμικό, πού ήταν τα οργανογράμματα, σε ποιο ποσοστό επί ημερών σας και σε ποιο ποσοστό επί ημερών μας. Το πήραμε στο 30% και το φθάσαμε στο 98%. Δεν σας συμφέρει αυτή η συζήτηση.

Επειδή πάλι με έπαρση ήρθε ο κ. Ραγκούσης και είπε: «ξέρετε δεν έχουν σημασία οι νόμοι, γιατί από τους νόμους λίγοι θα μείνουν. Δεν ξέρω τι θα μείνει και τι δεν θα μείνει, θα μας το πει ιστορία». Από τους τρεις νόμους που φέρατε, να σας ενημερώσω ότι δεν έχει μείνει κανένας. Γιατί δεν έχει μείνει κανένας; Διότι αυτοί είναι νόμοι οι οποίοι είτε δεν εφαρμόστηκαν, το μητρώο καταργήθηκε, αυτή τη στιγμή το σύστημα αξιολόγησης θα καταργηθεί, επίκειται να έρθει νέο. Από τους νόμους σας ο μόνος που έχει μείνει, που δεν θα το θυμάται κανένας, είναι ο νόμος για την κινητικότητα τον οποίο ακυρώσατε εσείς. Αυτά είναι τα δικά σας πεπραγμένα. Αυτά τα ξέρουμε. Ξέρουμε τι θα μείνει από τη δική σας θητεία. Αφήνετε να δούμε λίγο τι θα μείνει από τη δική μου; Γιατί προτρέχετε. Γιατί εγώ σας λέω ότι ο εσωτερικός έλεγχος αυτή τη στιγμή αναγνωρίζεται σε διεθνές επίπεδο. Είναι καλό παράδειγμα η Ελλάδα και τη συζητάει ο ΟΟΣΑ. Εγώ σας λέω ότι το lobbying αναγνωρίζεται σε διεθνές επίπεδο και το συζητάει ο ΟΟΣΑ. Εγώ σας λέω ότι οι παρεμβάσεις που έχουμε κάνει στην κοινωνία των πολιτών είναι πρωτοπόρες και είναι κάτι το οποίο το αναμένει στην ολοκλήρωσή του. Καταψηφίσατε τον νόμο για την τηλεργασία, αλλά θα μείνει και θα υπάρξει ολοκληρωμένο πλαίσιο τηλεργασίας. Αυτά θα μείνουν. Προβλέψεις σας κάνω.

Αλλά επειδή είπατε και για το επιτελικό κράτος, είναι σημαντικό, κυρίες και κύριοι συνάδελφοι, αυτό που ειπώθηκε σήμερα, διότι μαρτυρά προθέσεις. Τι είπατε, κύριε Ραγκούση; Είναι δέσμευση του κόμματός σας, θα καταργήσετε τον νόμο για το επιτελικό κράτος. Σωστά;

**ΙΩΑΝΝΗΣ ΡΑΓΚΟΥΣΗΣ:** Με το «καλημέρα».

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Με το «καλημέρα»! Δεν θα έχετε την ευκαιρία να μας πείτε το «καλημέρα», διότι ακριβώς τοποθετήστε με αυτόν τον τρόπο.

**ΙΩΑΝΝΗΣ ΡΑΓΚΟΥΣΗΣ:** Δεν θα αφήσετε τον ελληνικό λαό να αποφασίσει;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Καλά, εσείς έχετε προεξοφλήσει ότι πέφτει η Κυβέρνηση. Έχετε προεξοφλήσει τις εκλογές τις επόμενες, τις μεθεπόμενες και σας πείραξε που κάνω κι εγώ μια πρόβλεψη; Αφήστε με κι εμένα να κάνω μια πρόβλεψη. Μην στεναχωριέστε.

Προσέξτε, λοιπόν. Γιατί είναι σημαντικό να κρατήσουμε αυτό που είπατε; Γιατί κατάργηση του νόμου για το επιτελικό κράτος σημαίνει κατάργηση του υπηρεσιακού γραμματέα, σημαίνει γυρνάμε ξανά στον γενικό γραμματέα που κάνει κουμάντο στο προσωπικό, στα Υπουργεία. Να η αποπολιτικοποίηση. Σημαίνει γυρνάμε ξανά στον γενικό γραμματέα που υπογράφει αποφάσεις οικονομικές. Να η αποπολιτικοποίηση στα ζητήματα της διαχείρισης του χρήματος!

**ΙΩΑΝΝΗΣ ΡΑΓΚΟΥΣΗΣ:** Αυτοί οι θεσμοί…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αφήστε, σας άκουσα.

Εσείς είπατε θα τον καταργήσετε, δεν το είπα εγώ.

**ΙΩΑΝΝΗΣ ΡΑΓΚΟΥΣΗΣ:** Αυτοί οι θεσμοί…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτά θα καταργήσετε!

Σημαίνει ότι θα καταργήσετε τον κλάδο επιτελικών στελεχών. Ρωτήστε λίγο τα στελέχη σας -έχετε στελέχη- και στο Εθνικό Κέντρο Δημόσιας Διοίκησης και Αυτοδιοίκησης και τους αποφοίτους της Σχολής Δημόσιας Διοίκησης. Θέλουν να καταργηθεί ο κλάδος επιτελικών στελεχών ή πιστεύουν σε αυτόν και πιστεύουν ότι είναι από τα πιο χρήσιμα εργαλεία διοικήσεως που έχουμε μπροστά μας; Αυτό σημαίνει ότι θα καταργήσει την κατάρτιση των σχεδίων δράσης των Υπουργείων και επομένως θα ξαναρχίσουμε στο «ό,τι να ’ναι», «όποτε να ’ναι» και στο «πουθενά», που είναι ακριβώς η ιστορία σας στη νομοθεσία της δημόσιας διοίκησης. Αυτό σημαίνει η κατάργηση του επιτελικού κράτους.

Επειδή λοιπόν, κύριε Ραγκούση, βλέπει ο ελληνικός λαός τι θα καταργήσετε, γι’ αυτό ακριβώς ο ελληνικός λαός την «καλημέρα» που λέτε ότι περιμένετε να πείτε για να τα καταργήσετε, δεν θα σας επιτρέψει να την πείτε ποτέ!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε θερμά.

Κυρίες και κύριοι συνάδελφοι, ολοκληρώθηκε η συζήτηση της υπ’ αριθμόν 11/7/14-3-2022 επίκαιρης επερώτησης προς τον Υπουργό Εσωτερικών.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός- Ιωάννης Κουτνατζής μάς ενημερώνει ότι σήμερα, Παρασκευή 1η Απριλίου 2022, θα συζητηθούν οι εξής επίκαιρες ερωτήσεις: Η με αριθμόν 568/24-3-2022 και η με αριθμό 569/24-3-2022 επίκαιρες ερωτήσεις που θα απαντηθούν -ξεχωριστά προφανώς- από τον Υφυπουργό Εξωτερικών κ. Ανδρέα Κατσανιώτη.

Ξεκινούμε με την πρώτη με αριθμό 569/24-3-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου)Τριανταφυλλίδη προς τον Υπουργό Εξωτερικών, με θέμα: «Κραυγή αγωνίας των Ελλήνων της Μαριούπολης - Απαιτούνται άμεσες και ουσιαστικές ενέργειες για την προστασία τους».

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, από την έναρξη του πολέμου στην Ουκρανία μετά την καταδικαστέα ρωσική εισβολή στις 24 Φεβρουαρίου, με δημόσια δήλωσή μου, είχα επιστήσει την προσοχή στην Κυβέρνηση για τον κίνδυνο που διατρέχει ο ελληνισμός της Ουκρανίας, το ξεχασμένο αυτό κομμάτι του ελληνισμού με τη λαμπρή και μακραίωνη παρουσία του στην Αζοφική. Στις 24 Φεβρουαρίου του 2022, «Πρώτιστη προτεραιότητα η ασφάλεια του ελληνισμού της Αζοφικής». Στη συνέχεια θα τα καταθέσω στα Πρακτικά. Τα αφήνω στην άκρη για να μην χάνουμε χρόνο.

Ζήτησα λοιπόν από το Υπουργείο Εξωτερικών να σταθεί έμπρακτα και όχι με λόγια στο πλευρό των Ελλήνων ομογενών και να αναλάβει επειγόντως όλες τις αναγκαίες διπλωματικές πρωτοβουλίες και προς τις δύο πλευρές, προκειμένου με επάρκεια να διασφαλιστεί η ασφάλειά τους. Δυστυχώς οι φόβοι μας επιβεβαιώθηκαν και οι τραγικές εξελίξεις στην ευρύτερη Μαριούπολη και στα ελληνικά χωριά, όπως οι δολοφονίες δώδεκα ομογενών στις 26 και 28 Φεβρουαρίου, τρεις μέρες μετά την εισβολή δηλαδή, στο Σαρτανά, αλλά και σε άλλα ελληνικά χωριά, ήταν ισχυρό καμπανάκι για να κινητοποιηθείτε άμεσα.

Στο λαμπρό κέντρο του ελληνισμού της Αζοφικής στη Μαριούπολη, με τους σχεδόν εκατόν πενήντα χιλιάδες Έλληνες ομογενείς ήδη εκτυλισσόταν μία ανθρωπιστική τραγωδία. Υπήρξαν άνθρωποι απελπισμένοι, αποκλεισμένοι στα καταφύγια, χωρίς θέρμανση, ηλεκτρικό ρεύμα, νερό, φαγητό, στη διάρκεια αυτών των τριάντα έξι ημερών ενός αδυσώπητου πολέμου, στο επίκεντρο της οποίας βρέθηκε αθώο θύμα ο ελληνισμός της Μαριούπολης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας παρακαλώ, να ολοκληρώσω τις ερωτήσεις μου, κύριε Πρόεδρε.

Από την πρώτη στιγμή των μαχών υπήρξαν αμέτρητες εκκλήσεις σε ιδιαίτερα δραματικούς τόνους από Έλληνες ομογενείς και από τους εκπροσώπους τους, όπως την Ομοσπονδία των Ελληνικών Κοινοτήτων Ουκρανίας, για παροχή ανθρωπιστικής βοήθειας μέσω των social media, όπως μετέδιδαν τα διεθνή πρακτορεία ειδήσεων, μιλώντας στις ανταποκρίσεις τους για εξελισσόμενη ανθρωπιστική τραγωδία. Θα καταθέσω στα Πρακτικά τις δημόσιες εκκλήσεις της Ομοσπονδίας των Ελληνικών Κοινοτήτων.

Στο ίδιο μήκος κύματος και η Διεθνής Επιτροπή του Ερυθρού Σταυρού, που προειδοποίησε για το χειρότερο σενάριο στη Μαριούπολη, εάν Ρωσία και Ουκρανία δεν καταλήξουν επειγόντως σε μια ανθρωπιστική συμφωνία.

Όλα τα παραπάνω αναδεικνύουν τις πολιτικές ευθύνες της Κυβέρνησης Μητσοτάκη, η οποία δεν μερίμνησε για τον ελληνισμό της περιοχής, καθώς το Γενικό Προξενείο της Μαριούπολης παρέμεινε ακέφαλο για δεκαπέντε ολόκληρους μήνες και η τοποθέτηση του Έλληνα προξένου πραγματοποιήθηκε μόλις στις 31 Ιανουαρίου, είκοσι τρεις ημέρες πριν τη ρωσική εισβολή.

Ενδεικτικό της αμεριμνησίας και της απουσίας ορθής αξιολόγησης που δώσατε ως Κυβέρνηση στη διαμορφωθείσα επί μήνες κατάσταση στην Ουκρανία, είναι το γεγονός ότι ο Έλληνας διπλωμάτης ο κ. Ανδρουλάκης, που χαίρει πανεθνικής εκτίμησης, ανέλαβε καθήκοντα γενικού προξένου στις 31 Ιανουαρίου. Μην κρύβεστε, όμως, ως πολιτική ηγεσία πίσω από το άξιο Διπλωματικό Σώμα.

Με την έναρξη των επιχειρήσεων στάλθηκε στη Μαριούπολη ο πρέσβης ο κ. Φραγκίσκος Κωστελένος, ο οποίος προχώρησε την 1η Μαρτίου σε δημόσια ανακοίνωση-πρόσκληση προς τους ομογενείς -αναμένω είτε να το επιβεβαιώσετε είτε να το διαψεύσετε- στην κατάρτιση μιας λίστας ομογενών που επιθυμούσαν να φύγουν με τα δικά τους αυτοκίνητα -το επισημαίνω, με τα δικά τους αυτοκίνητα- από τη Μαριούπολη. Και μπορεί αρχικά να μην το επιθυμούσαν πολλοί ομογενείς, ωστόσο με τις πολεμικές επιχειρήσεις κοντά στην πόλη αυτός ο αριθμός αυξήθηκε δραματικά. Οι άνθρωποι καταγράφονταν στο Προξενείο και περίμεναν σοβαρό σχεδιασμό εκκένωσης. Στην πράξη αποδείχθηκε ότι δεν υπήρξε σοβαρός, προληπτικός, έγκαιρος, μελετημένος σχεδιασμός για την προστασία του ελληνισμού στη Μαριούπολη.

Και κλείνω. Τι κάνατε; Εγκαταλείψατε στην τύχη του τον ελληνισμό στην Ουκρανία. Μόνοι σας έγνοια ήταν η επικοινωνιακή διαχείριση, «Νόστος 1», «Νόστος 3», «Νόστος 5». Με τους πέντε «Νόστους» που γνωρίζουμε από τις δημόσιες ανακοινώσεις σας καταφέρατε να βγάλετε διακόσιους δεκαεπτά, όλο κι όλο, ανθρώπους σε σύνολο εκατόν πενήντα χιλιάδων που αριθμεί ο ελληνισμός. Την ίδια ώρα, η Τουρκία, όπως ανακοίνωσε στην επικοινωνία που είχε ο Τσαβούσογλου με τον Λαβρόφ, έβγαζε μέχρι τις 15 Μαρτίου -θα καταθέσω τις σχετικές ειδήσεις- δεκατέσσερις χιλιάδες οκτακόσιους Τούρκους πολίτες. Πώς η Τουρκία και το Ισραήλ και άλλα κράτη μπόρεσαν μετακινήσουν χιλιάδες κόσμου και η ελληνική πλευρά δεν τα κατάφερε;

Καταθέτω, λοιπόν, τα ερωτήματα, κύριε Κατσανιώτη, και ελπίζω να μου απαντήσετε με επάρκεια. Με δεδομένη τη δεινή διεθνή ειδησεογραφία που επέμενε για αρκετούς μήνες για επικείμενη, επαπειλούμενη ρωσική εισβολή, είχαν εκπονήσει έγκαιρα εναλλακτικά σχέδια από το Υπουργείο Εξωτερικών για την προστασία και ενδεχομένως τη μαζική απομάκρυνση, όπως χρειάστηκε; Αν υπήρχαν αυτά τα σχέδια, για ποιον λόγο δεν υλοποιήθηκαν;

**ΠΡΟΕΔΡΕΥΩΝ (Αθανάσιος Μπούρας):** Κύριε Τριανταφυλλίδη, κοντεύετε να φτάσετε τα έξι λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε. Σας ευχαριστώ.

Ποιες ήταν οι έγκαιρες, ψύχραιμες διαβουλεύσεις προς τις δύο πλευρές, και προς τη Ρωσία και προς την Ουκρανία, για να απεγκλωβιστούν ασφαλώς οι Έλληνες πολίτες;

Ο κύριος Πρωθυπουργός έχει μιλήσει τρεις φορές με τον κ. Ζελένσκι. Έβαλε το θέμα αυτό, σε αυτή τη διαφωνία των πενήντα έξι ημερών, όπου περνούν από διακεκαυμένη και δεν ξέρουν «τι τέξεται η επιούσα» όλοι οι πολίτες της Ουκρανίας και ειδικότερα οι Έλληνες.

Περιμένω τις απαντήσεις σας.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υφυπουργέ, έχετε τον λόγο να απαντήσετε.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Κατ’ αρχάς, ξεκινώντας θα ήθελα να ευχαριστήσω τον συνάδελφο κ. Τριανταφυλλίδη για την κατανόηση και την αναβολή την προηγούμενη εβδομάδα της συγκεκριμένης ερώτησης.

Επίσης, αυτό που θα ήθελα να σας πω και να γίνει σαφές για να καταγραφεί και στο Σώμα της ιστορίας, που είναι τα Πρακτικά της Βουλής, είναι ένα μικρό ιστορικό για το πώς ξεκίνησαν τα πράγματα, ποιες δράσεις συνέβησαν στο παρελθόν και πριν ακόμα τις 24 Φεβρουαρίου, που πραγματικά δημόσια είπατε τις ανησυχίες σας.

Επίσης, θα ήθελα να ευχηθούμε όλοι γρήγορα περαστικά, μια και την αναφέρατε, στην κ. Προτσένκο, καθώς δοκιμάστηκε η υγεία της από τις κακουχίες και μέχρι και χθες νοσηλευόταν και πραγματικά να εξάρουμε και το θάρρος της.

Να σας θυμίσω, κύριε Τριανταφυλλίδη, εκτός από το πραγματικά συγκινητικό μήνυμά της η κ. Προτσένκο ήταν αυτή που και την κρίσιμη στιγμή που αποχωρούσε υπό τον κ. Κωστελένο η ομάδα των δημοσιογράφων μαζί με κάποιους ομογενείς, δεν ήθελε να φύγει από τη Μαριούπολη. Αυτοί είναι οι Έλληνες ομογενείς εκεί. Μέχρι και την τελευταία στιγμή μετά τους βομβαρδισμούς στον Σαρτανά οι ομογενείς μας δεν ήθελαν να φύγουν.

Ξεκινώντας στις 31 Ιανουαρίου ο Έλληνας Υπουργός Εξωτερικών πηγαίνει στη Μαριούπολη. Εκεί ανακοινώνει και το όνομα του νέου Γενικού Προξένου. Και, επειδή είναι σημαντικό να το ξέρουμε, το Γενικό Προξενείο της Μαριούπολης λειτουργούσε με πέντε υπαλλήλους. Πέντε υπάλληλοι υπήρχαν στη Μαριούπολη. Υπήρχε Γενικός Πρόξενος στην Οδησσό. Ήταν πέντε υπάλληλοι και το Προξενείο λειτουργούσε. Αυτή τη στιγμή υπάρχει μια συγκεκριμένη διαδικασία. Ορίζεται Γενικός Πρόξενος και πηγαίνει πριν από την έναρξη των εχθροπραξιών και κάνει εξαιρετική δουλειά.

Στις 14 Φεβρουαρίου γίνεται σύσκεψη στο Υπουργείο Εξωτερικών. Συμμετέχει ο Υπουργός Εθνικής Άμυνας, η Υπουργός Παιδείας και αποφασίζεται να δοθεί το μήνυμα στους Έλληνες ταξιδιώτες να αποχωρήσουν από την Ουκρανία. Έρχεται η ενίσχυση του Γενικού Προξενείου. Στις 22 Φεβρουαρίου το Υπουργείο Εξωτερικών εκδίδει νέα ανακοίνωση και συμβουλεύει τους Έλληνες πολίτες να μην ταξιδεύουν στην Ουκρανία. Μετά την έναρξη των επιθέσεων ενεργοποιείται η μονάδα διαχείρισης κρίσεων και αρχίζουν μια σειρά από επιχειρήσεις που στόχο είχαν τον απεγκλωβισμό όσων επιθυμούσαν. Το «Νόστος 1» από το Κίεβο και το «Νόστος 2» από την Οδησσό ολοκληρώνονται στις 28 Φεβρουαρίου.

Άκουσα να λέτε και θα απαντήσω στη δευτερολογία μου για εκκενώσεις Τούρκων μέχρι τις 14 Φεβρουαρίου. Αυτό που πρέπει να καταλάβετε, κύριε Τριανταφυλλίδη, και είναι σημαντικό, είναι ότι θα πρέπει να θέλουν οι άνθρωποι να φύγουν από τα σπίτια τους. Οι Έλληνες ομογενείς δεν ήθελαν μέχρι εκείνη τη στιγμή να εγκαταλείψουν τις εστίες τους. Μιλήσατε για τη λίστα που είχε καταρτιστεί από τον κ. Κωστελένο και την ομάδα διαχείρισης κρίσεων. Ούτε εκατό άνθρωποι δεν ήθελαν να αποχωρήσουν από τη Μαριούπολη. Άρα δεν μπορείς να εκκενώσεις μια περιοχή ή να βοηθήσεις στην εκκένωσή της όταν οι ίδιοι οι κάτοικοί της δεν θέλουν να αφήσουν την περιοχή και τα σπίτια τους.

Αυτό που κρατάω και αυτό που είναι σημαντικό, είναι αυτό που είπατε και εσείς. Κανείς δεν περίμενε και σίγουρα ούτε οι κάτοικοι της Μαριούπολης ότι δεν θα υπήρχε κανένας σεβασμός στο Ανθρωπιστικό Δίκαιο. Κανείς δεν πίστευε ούτε οι Έλληνες ομογενείς ότι θα τους βομβάρδιζαν ανελέητα. Κανείς δεν πίστευε ότι θα ζούσαμε τον 21ο  αιώνα ούτε οι Έλληνες ομογενείς μια πόλη σε αποκλεισμό. Αυτό πρέπει να καταδικάσουμε και ταυτόχρονα να συγχαρούμε τις αρχές τον κ. Κωστελένο, τον κ. Δόχτση, ο οποίος σας ενημερώνω ότι είναι πάλι στην Οδησσό -το Γενικό Προξενείο της Οδησσού συνεχίζει να λειτουργεί- και φυσικά τον κ. Ανδρουλάκη.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Τριανταφυλλίδη, έχετε τον λόγο. Μην έρχεστε πάνω, από τη θέση σας μιλήστε, γιατί όταν ανεβαίνετε στο Βήμα κάνετε μεγάλη κατάχρηση. Τριπλασιάζετε τον χρόνο.

Ορίστε, έχετε τον λόγο, για τρία λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Βεβαίως και σας ευχαριστώ, κύριε Πρόεδρε.

Πρώτα απ’ όλα επιβεβαιώσαμε ότι για δεκαπέντε μήνες έμεινε ακέφαλο το Προξενείο μας στη Μαριούπολη, όταν επί πέντε μήνες «BBC», «CNN», όλα τα διεθνή πρακτορεία μιλούσαν για την επαπειλούμενη επερχόμενη εισβολή στην Ουκρανία. Και προφανώς ο δικός σας τρόπος να το αντιμετωπίσετε θα ήταν σαφέστατα το να μεριμνήσετε πρώτα απ’ όλα για τον ελληνισμό στη συγκεκριμένη χώρα.

Να το ακούσει αυτό ο απόδημος ελληνισμός στις ΗΠΑ, στον Καναδά, στην Αυστραλία, στη Γερμανία, στην Αφρική, στην Ασία, παντού γι’ αυτά που λέτε, παρ’ όλο που προσωπικά μου είστε προσφιλής, κύριε Κατσανιώτη, αλλά εκπροσωπείτε μία πολιτική και η πολιτική αυτή ήταν της αμεριμνησίας. Γυρίσατε την πλάτη, εγκαταλείψατε στην τύχη του τον ελληνισμό της Ουκρανίας, τον ελληνισμό της Μαριούπολης.

Κύριε Κατσανιώτη, στείλατε στρατιωτική βοήθεια στην Ουκρανία. Εμείς όλη η Αντιπολίτευση και μαζί μεγάλη πλειοψηφία του ελληνικού λαού διαφωνήσαμε και είπαμε στην Κυβέρνηση Μητσοτάκη -στον Μητσοτάκη- κάνεις λάθος. Κάνατε που το κάνατε το ατόπημα, δεν έπρεπε να διασφαλίσετε διά της κρίσιμης αυτής επιλογής ως ύψιστο μείζον για την Ελλάδα εύλογο αντάλλαγμα την ασφάλεια και την προστασία της ελληνικής κοινότητας των εκατόν πενήντα χιλιάδων της Μαριούπολης; Τί είδους εξωτερική πολιτική πειθήνιου, υπάκουου ή προβλέψιμου εταίρου είναι αυτή; Όποιος και αν ήταν αυτός που σας πίεσε ή πίεσε τον κ. Μητσοτάκη, είτε ήταν οι νατοϊκοί είτε οι Ευρωπαίοι είτε οποιοιδήποτε άλλοι. Ναι, αλλά θέλουμε να προστατεύσετε τον ελληνισμό. Αυτοί, βέβαια, δεν ψηφίζουν. Δεν έχουν ψηφαλάκια για να πιέσουν τα λόμπι της ελληνικής Βουλής των Αθηνών, αλλά πρέπει να μεριμνήσουμε να είχαμε σχέδιο. Και ομολογήσατε ότι ούτε σχέδιο υπήρχε.

Έχω και μία δήλωσή σας εδώ, την ημέρα της εισβολής που λέτε ότι έχουμε σχέδια. Πού είναι τα σχέδια; Θα το έλεγα στο τέλος, αλλά θα το πω τώρα. Έχει την ιστορική ευθύνη ως παράταξη να έχετε πήχη την ευπατρίδη Βιργινία Τσουδερού, η οποία το δεκαπενταύγουστο του ’13 μετέφερε χίλιες δεκατρείς ψυχές από τον πόλεμο Γεωργίας και Αμπχαζίας από το Σοχούμι. Πήγε μαζί με την συνδρομή των Ενόπλων Δυνάμεων η ευπατρίδης και αείμνηστη Βιργινία Τσουδερού από τη δική σας παράταξη. Αυτός είναι ο πήχης που δεν ξεπεράσατε και θα είστε υπόλογοι στην ιστορία γι’ αυτό που κάνετε απέναντι στον ελληνισμό της Μαριούπολης.

Μιλήσατε για τον κ. Κωστελένο. Έχω εδώ το ρεπορτάζ από την εφημερίδα «ΔΗΜΟΚΡΑΤΙΑ». Η κ. Ίνα που έσωσε τα δυο της παιδιά, αλλά ο άντρας της έμεινε πίσω. «Τυχαία το μάθαμε από το Facebook. Προφανώς, όσοι δεν έτυχε ή δεν μπόρεσαν να έχουν πρόσβαση εκείνη τη συγκεκριμένη χρονική στιγμή στα μέσα κοινωνικής δικτύωσης δεν μπόρεσαν να ξεφύγουν. Δεν υπήρχε καμμία επίσημη ανακοίνωση. Αν είχε γίνει αυτό, είμαι βέβαιη ότι θα είχε μαζευτεί πολύ περισσότερος κόσμος. Δεν είχαμε καν τον χρόνο για να αποφασίσουμε τι θα κάνουμε». Και λέει η ίδια -και αυτό θα ηχεί στα αφτιά σας, αλλά να ακουστεί τουλάχιστον στην ελληνική Βουλή, γιατί πενήντα τρεις ημέρες ελάχιστες εφημερίδες και ελάχιστα μέσα έχουν δώσει φωνή στον ξεχασμένο ελληνισμό της Μαριούπολης- αυτή η Ίνα που διεσώθη: «Περιμέναμε να παρέμβει η Ελλάδα, για να μας επιτραπεί να φύγουμε. Δεν υπήρξε καν συνεννόηση, ήμασταν όλοι σκορπισμένοι σε διαφορετικά σημεία της πόλης, δεν μπορούσαμε να συνεννοηθούμε ούτε μεταξύ μας».

Και λέει παρακάτω ο Αλέξανδρος Ιωσηφίδης της Συντονιστικής Επιτροπής Επαναπατρισθέντων «Τούρκοι, Ινδοί, Ισραηλινοί και άλλοι κατάφεραν να απομακρυνθούν με απευθείας παρεμβάσεις είτε του Ερντογάν είτε του Μακρόν». Και εδώ θα καταθέσω στα Πρακτικά από το «e-efimerida» και από το «Πρώτο Θέμα» «Λαβρόφ - Τσαβούσογλου». Πρόσθεσε ο ίδιος ο Τσαβούσογλου: «δεκατέσσερις χιλιάδες οκτακόσιοι Τούρκοι πολίτες έχουν απομακρυνθεί από την Ουκρανία μέχρι τώρα μεσούσης της ρωσικής εισβολής». Ημερομηνία 15 Μαρτίου. Είναι δεκαέξι ημέρες πίσω. Οι Τούρκοι πώς μπόρεσαν και μετέφεραν δεκαπέντε χιλιάδες δικούς τους ανθρώπους και εμείς καταφέραμε όλο και όλο να μεταφέρουμε διακόσιους δεκαεπτά όλο και όλο από τους εκατόν πενήντα χιλιάδες και τους αφήσαμε έρμαιο των αντίπαλων παρατάξεων Ρωσίας και Ουκρανίας; Θα απολογηθείτε.

Εγώ καταθέτω στα Πρακτικά, γιατί το μόνο μέσο που μου έμεινε είναι τα social media. Μέσω tweet κάθε μέρα -τα ξέρετε αυτά, γιατί έγραφα το ονοματεπώνυμό σας και του κ. Δένδια- έλεγα τι κάνετε, γιατί δεν επισπεύδετε; Γιατί δεν παρεμβαίνετε; Χάνεται ο κόσμος, πυροβολείται!

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Θα κλείσω αμέσως, κύριε Πρόεδρε, σε ένα λεπτό, αν μου επιτρέπετε. Θέλω να αναφέρω αυτό και μόνο αυτό: Είναι δυνατόν μέσω της Ελληνικής Πρεσβείας να λέτε «με ίδια μέσα», «με δικά σας μέσα»; Πού θα πήγαιναν, κύριε Κατσανιώτη; Εκδρομή θα πηγαίνανε; Σε εμπόλεμη περιοχή τους ζητούσατε με δικά τους αυτοκίνητα και δική τους βενζίνη να ξεκινήσουν το ταξίδι της επιστροφής;

Και σας λέω πάλι: Το όνομα της Βιργινίας Τσουδερού για την επιχείρηση που έσωσε δεκατρείς χιλιάδες ψυχές με τη συνδρομή των Ελλήνων εφοπλιστών και με τη συνδρομή των Ελληνικών Ενόπλων Δυνάμεων, θα σας στοιχειώνει. Κατά τα έτη 1993 έως 2022 κανένας απολύτως σχεδιασμός! Ξεκινήσατε στο άγνωστο με βάρκα την ελπίδα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Κύριε Τριανταφυλλίδη, τελειώσατε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αυτό θέλω να πω και κλείνω.

**ΠΡΟΕΔΡΕΥΩΝ (Αθανάσιος Μπούρας):** Όχι, έχετε τελειώσει, δεν κλείνετε τώρα. Πρέπει να σεβαστείτε και εμένα και τη διαδικασία!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε, αλλά επιτρέψτε μου.

**ΠΡΟΕΔΡΕΥΩΝ (Αθανάσιος Μπούρας):** Πήγατε στα επτά λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Επιτρέψτε μου…

**ΠΡΟΕΔΡΕΥΩΝ (Αθανάσιος Μπούρας):** Όχι, δεν επιτρέπω άλλο.

Κύριε Υπουργέ, έχετε τον λόγο να απαντήσετε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μια φράση, αν έχετε την καλοσύνη.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ! Δεν επιτρέπω άλλο! Θεωρώ ότι εμπαίζομαι! Δεν επιτρέπω άλλο!

Δεν έχετε άλλο τον λόγο, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Δεν γίνεται τα τρία λεπτά να γίνονται επτά και τα δύο να γίνονται έξι. Πρέπει να υπάρχει σεβασμός στη διαδικασία. Υπάρχει η ανοχή από την πλευρά μας, όλων των Αντιπροέδρων και υπάρχει η κατανόηση.

Κύριε Υπουργέ, έχετε τον λόγο να απαντήσετε.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Ευχαριστώ, κύριε Πρόεδρε.

Ειπώθηκαν πολλά τα οποία θέλουν μια συγκεκριμένη απάντηση και ειπώθηκαν κάποια άλλα στοιχεία τα οποία νομίζω δεν χρειάζονται καν απαντήσεις. Κύριε συνάδελφε, στη Μαριούπολη ήταν δέκα εκλεκτοί συνάδελφοι δημοσιογράφοι για πολλές μέρες και κατέγραψαν τα πάντα. Άρα θα ήταν σκόπιμο και το είχα πει και τότε να ακούμε το δικό τους ρεπορτάζ, αυτών που ήταν εκεί, αυτών που έζησαν τα πράγματα.

Επίσης, θα ήθελα να σας ενημερώσω ότι είχα την τιμή να ενημερώσω κεκλεισμένων των θυρών την Διαρκή Επιτροπή Εξωτερικών της Βουλής για μια σειρά από πράγματα και ευχαριστώ και δημόσια τους συναδέλφους γιατί πραγματικά έγινε μια πολύ εποικοδομητική συζήτηση. Θα πω επιγραμματικά τέσσερα πράγματα. Η ομογένεια στην Ουκρανία είναι και ιστορική και σημαντική και στόχος μας είναι να είμαστε μαζί τους όταν και όποτε τελειώσει αυτή η τραγωδία.

Καταλαβαίνω, επειδή γνωριζόμαστε, ότι πολλές φορές το πάθος και το γόνιμο πάθος σας οδηγεί σε άκριτη, αν θέλετε, κριτική και χωρίς να θέλω πραγματικά να σας θίξω -το λέω με το πάθος που έχετε και το σέβομαι και το εκτιμώ και πολλές φορές έχουμε αντιπαρατεθεί, αλλά πάντα πολιτισμένα, πάντα- σας ρωτάω πώς μπορεί να υπάρχει μεταφορικό μέσο, το οποίο να μπει σε μια εμπόλεμη περιοχή, όταν οι δύο αντιμαχόμενοι επί μία εβδομάδα, έχοντας ενημέρωση από την ελληνική πλευρά και η Ρωσία και η Ουκρανία, δεν ανοίγουν διάδρομο. Έξι φορές η αποστολή των δημοσιογράφων ήταν να ξεκινήσει και αναβαλλόταν.

Άρα κύριε Τριανταφυλλίδη…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα… (Δεν ακούστηκε)

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Να τελειώσω. Σας άκουσα με απόλυτη προσοχή και απόλυτο σεβασμό.

Άρα, κύριε Τριανταφυλλίδη, κανείς δεν μπορεί να υποστηρίξει ότι όταν η Μαριούπολη έχει αποκλειστεί, όταν η Μαριούπολη βομβαρδίζεται, θα περάσουν μέσα για να παραλάβουν κόσμο. Αυτό που είπε και αυτό που έκανε η ελληνική αποστολή ήταν να πει ότι όσοι μπορούν μπαίνουν σε αυτό το κομβόι και να συνεχίσει και να πει ότι προχωρούμε με τον ΟΑΣΕ που έγινε αυτή η επιχείρηση, συνομιλούμε με τον Διεθνή Ερυθρό Σταυρό για να πάει ανθρωπιστική βοήθεια.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Το αποτέλεσμα ποιο είναι;

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Ο ίδιος ο Υπουργός των Εξωτερικών είπε να τεθεί επικεφαλής αυτής της βοήθειας. Το είπε δημόσια.

Άρα, αντιλαμβάνεστε ότι αυτή τη στιγμή αυτό που πρέπει είναι να δώσουμε τη μάχη υπέρ των αμάχων, των αμάχων που αυτή τη στιγμή ζουν τον τρόμο στη Μαριούπολη, που μέσα σε αυτούς είναι ένα μεγάλο κομμάτι των Ελλήνων ομογενών. Μας ενδιαφέρουν όλοι, πολύ περισσότερο, όμως, οι δικοί μας άνθρωποι.

Και αυτό που δεν κατάλαβα -πραγματικά δεν κατάλαβα- και επειδή παρακολουθώ και παρακολουθούσα και σας παρακολουθώ είναι ποια είναι η πρόταση. Η πρόταση είναι, όπως το χρυσόμαλλο δέρας που αναφέρατε, να πάμε να πάρουμε ανθρώπους που δεν θέλουν να φύγουν;

Διότι οι άνθρωποι αυτοί πριν αποκλειστεί η Μαριούπολη, κύριε Τριανταφυλλίδη, δεν ήθελαν να αφήσουν τις πατρογονικές τους εστίες.

Άρα, αν οι Τούρκοι ήθελαν να φύγουν και έφυγαν, όπως λέτε, δεν μας αφορά. Οι δικοί μας άνθρωποι ήθελαν να μείνουν στα σπίτια τους.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αυτό λέει η κ. Προτσένκο;

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Η κ. Προτσένκο όχι μόνο το λέει -όχι μόνο το λέει επαναλαμβάνω-, κύριε Τριανταφυλλίδη, το έκανε η ίδια. Έμεινε στο σπίτι της. Έμεινε στο σπίτι της μέχρι τελευταία στιγμή.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ήρθε, όμως.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Όταν αποκλείστηκε η πόλη, κύριε Τριανταφυλλίδη, όταν άρχισε ο λιμός στην πόλη, τότε, όπως όλοι οι κάτοικοί της και οι Έλληνες ομογενείς, προσπαθούν και κάποιοι έχουν φύγει. Έχουν φύγει με διαδρόμους που νομίζουν ότι είναι ασφαλείς. Τι δεν καταλαβαίνετε; Υπάρχει το κρίσιμο σημείο του αποκλεισμού και του βομβαρδισμού της πόλης. Από εκεί και μετά, αντιλαμβάνεστε ότι πολύ δύσκολα μπορείς να μπεις μέσα, πολύ δύσκολα μπορείς να μεταφέρεις κόσμο έξω. Τι δεν καταλαβαίνετε;

Άρα αυτό που οφείλουμε να κάνουμε όλοι και εκεί θέλουμε τη βοήθεια όλων είναι να δούμε το πώς η επόμενη μέρα, όταν τελειώσει αυτό που ζούμε, θα έχει Έλληνες ομογενείς στην περιοχή.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αν έχει.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Αυτό για μένα είναι το κυρίαρχο εθνικό πρόταγμα, αν το θέλουν. Όσοι φυσικά θέλουν να αποχωρήσουν, η Ελλάδα είναι ανοιχτή για τους Ουκρανούς πολίτες, πολλώ δε μάλλον για τους ομογενείς μας από την Ουκρανία. Άρα, συμφωνούμε ότι ο μεγάλος στόχος είναι αυτός.

Από την άλλη, είπατε για την Ομογένεια στην Αμερική, στην Αυστραλία, στον Καναδά, την Ομογένεια που δεν έχει δικαίωμα ψήφου, γιατί κάποιοι δεν της το επέτρεψαν, μιας και μιλήσατε για ψήφους.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Ο Βουλευτής της Νέας Δημοκρατίας κ. Λάζαρος Τσαβδαρίδης ζητεί άδεια ολιγοήμερης απουσίας στο εξωτερικό για προσωπικούς λόγους για το διάστημα 6-4-2022 έως 9-4-2022. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ακολουθεί η δεύτερη με αριθμό 568/24-3-2022 επίκαιρη ερώτηση δευτέρου κύκλου του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλήπρος τον Υπουργό Εξωτερικών, με θέμα: «Άμεσες ενέργειες για την ασφαλή αποχώρηση των Ελλήνων ομογενών από την Ουκρανία».

Κύριε Κουρουμπλή, έχετε τον λόγο για την πρωτολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ζούμε πραγματικά ιστορικές στιγμές. Και πάλι ο Ελληνισμός ζει μια νέα τραγωδία. Ένα κομμάτι του ελληνισμού, που για εκατοντάδες χρόνια στάθηκε όρθιο στην Κριμαία και την ευρύτερη περιοχή, ζει το δικό του δράμα και για άλλη μια φορά το ελληνικό κράτος, όπως και στη Μικρασιατική Καταστροφή, η τότε κυβέρνηση του Λαϊκού Κόμματος άφησε εγκαταλελειμμένους στην τύχη τους, στη θηριωδία των Τούρκων τον ελληνισμό της Κριμαίας και ιδιαίτερα της Μαριούπολης.

Κύριε Υπουργέ, σας άκουσα ειλικρινά με πολλή προσοχή και αποφεύγω να εντείνω τη φωνή μου γιατί πρέπει να βρούμε τρόπους τώρα. Δεν είναι θέμα περισσότερου ή λιγότερου πατριωτισμού.

Όμως, λάθη υπάρχουν. Το λάθος το πρώτο της Κυβέρνησής σας ξεκίνησε από τότε που η κυβέρνηση της Ουκρανίας, τον Πρόεδρο της οποίας θα φέρουμε μεθαύριο εδώ στη Βουλή των Ελλήνων να μιλήσει, κατήργησε τα δικαιώματα της μειονότητας! Από εκεί ξεκινάει το δράμα του ελληνισμού, που τους απαγόρευαν να μιλάνε τη γλώσσα τους! Αυτή είναι η πραγματικότητα, κύριε Υπουργέ.

Και επειδή στην πολιτική τα πράγματα κρίνονται εκ του αποτελέσματος, δυστυχώς για την πατρίδα –όχι για το κόμμα σας και για την Κυβέρνηση- έχετε αποτύχει εις βάρος ενός κομματιού του ελληνισμού, διότι δεν προβλέψατε, τα σύννεφα του πολέμου ήταν γνωστά.

Κύριε Υπουργέ, η μόνη χώρα της Ευρωπαϊκής Ένωση –κύριε Πρόεδρε, κύριε Μπούρα, να το ακούσετε πολύ καλά αυτό που θα πω- που είχε ομογενείς στην εμπόλεμη περιοχή είναι η Ελλάδα! Και η Ελλάδα πήγε με το μέρος της ιστορίας. Ξέρετε ποιος το είπε αυτό; Ο εθνάρχης Ελευθέριος Βενιζέλος, αλλά πήρε ανταλλάγματα. Κι εμείς ποια είναι τα ανταλλάγματα που πήραμε; Σώσαμε τον Ελληνισμό;

Και σας άκουσα, κύριε Υπουργέ, και ειλικρινά με όλο τον σεβασμό στο πρόσωπό σας, θα σας συμβούλευα –αν μου επιτρέπετε αυτή η φράση- να μην ξαναπείτε τη φράση «δεν ήθελαν να φύγουν». Δεν τους άφηναν να φύγουν οι Αζόφ! Δεν τους άφηναν να φύγουν οι Αζόφ! Τους χρησιμοποιούσαν ως ασπίδα στην πίεση που ασκούσαν οι Ρώσοι να μπουν μέσα.

Και εσείς τι κάνατε, κύριε Υπουργέ; Τι έκανε η Κυβέρνηση; Κατέστρεψε μια διαιώνια σχέση με τη Ρωσία και αποφάσισε να εμπλακεί στον πόλεμο στέλνοντας όχι ανθρωπιστική βοήθεια –που καλώς έπραξε και έστειλε και ο Ελληνικός Ερυθρός Σταυρός καλώς έπραξε και όσες άλλες συλλογικότητες έστειλαν-, αλλά στέλνοντας και όπλα.

Και μέσα στην ερώτησή μου, κύριε Υπουργέ –και θα κλείσω, κύριε Πρόεδρε- είναι και το δεύτερο θέμα που θέλω να θίξω, το θέμα που έχει να κάνει με την αποστολή εξοπλισμού, δηλαδή αντιαρματικά και αντιαεροπορικά. Έχουν φύγει από νησιά της Ελλάδας αντιαρματικά και αντιαεροπορικά; Ως Βουλευτής του ελληνικού Κοινοβουλίου δικαιούμαι να ξέρω, ένα ναι ή ένα όχι.

Και κλείνω, κύριε Πρόεδρε. Θα μπορούσατε, στην αρχή τουλάχιστον, να πιέσετε και τις δύο κυβερνήσεις, πριν χαλάσουν οι σχέσεις μας με τη Ρωσία.

Και τώρα, κύριε Υπουργέ, πληροφορούμαι ότι καταντήσαμε –δεν κάναμε αυτό που έκανε το Ισραήλ και η Τουρκία- απλά να παρακαλούμε την Τουρκία να μεσολαβήσει στη Ρωσία, για να δούμε τι θα γίνει τώρα στη Μαριούπολη, που είναι υπό τον έλεγχο.

Αυτά είναι τα αποτελέσματα μιας άφρονης πολιτικής, που επιλέξατε με έναν τόσο προκλητικό τρόπο, όταν δεν υπήρξε συλλογική απόφαση στη δυτική Ευρώπη ούτε στο ΝΑΤΟ ούτε στην Ευρωπαϊκή Ένωση να στείλουμε οπλισμό και εσείς προτρέξατε. Γιατί; Προστατεύσατε τον Ελληνισμό; Έχετε βαρύτατες ευθύνες! Μη φαντάζεστε ότι αυτό θα περάσει έτσι. Έχετε πολύ μεγάλες πολιτικές ευθύνες για το αποτέλεσμα της διαχείρισης που κάνατε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κύριε Κατσανιώτη, έχετε τον λόγο για την πρωτολογία σας.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Ας ξεκινήσουμε από το πρώτο και το σημαντικό. Αυτή τη στιγμή ο επιτιθέμενος είναι η Ρωσία. Βομβαρδίζει αμάχους. Δεν σέβεται το δίκαιο των αμάχων. Εγκλωβίζει πόλεις, αποκλείει πόλεις που τις απειλεί με λιμό, όπως είναι οι Μαριούπολη.

Άρα, δεν νομίζω ότι κανείς εδώ μέσα μπορεί να μιλήσει για πολιτική ίσων αποστάσεων. Δεν είναι το ίδιο πράγμα μία χώρα η οποία παλεύει για την ελευθερία της και μια χώρα η οποία εισβάλλει σε μια άλλη και προσπαθεί να αλλάξει τα σύνορα. Αυτό είναι ξεκάθαρο και νομίζω ότι δεν διαφωνεί κανείς σε αυτήν την Αίθουσα.

Το άλλο που θα πρέπει να δούμε είναι τι έχει γίνει μ’ αυτήν την ιστορία με την αναγνωρισμένη μειονότητα. Εμείς πάντα τους λέμε «μειονότητα» και η ελληνική γλώσσα είναι στις δεκαεπτά αναγνωρισμένες γλώσσες που ορίζουν μειονότητα και στην Ουκρανία.

Είπατε για όπλα που πήγαν εκεί. Δεν έχω καμμία τέτοια πληροφόρηση και είναι σίγουρο ότι αυτή τη στιγμή αυτά που περιγράφετε, αγαπητέ συνάδελφε, δεν έχουν συμβεί. Η ευθύνη μας απέναντι στην Ομογένεια είναι μεγάλη. Η ευθύνη μας απέναντι στην ιστορία αυτής της Ομογένειας είναι μεγάλη και αυτό μας βάζει όλους στη διαδικασία να σκεφτούμε πώς την επόμενη ημέρα θα είμαστε δίπλα τους.

Αυτή η ιστορική Ομογένεια τρεις αιώνες εκεί δεν πρέπει, δεν μπορεί να χαθεί και για έναν παραπάνω λόγο, κύριε Κουρουμπλή. Διότι την πιο κρίσιμη στιγμή για τη ζωή τους, η επιλογή τους ήταν να μείνουν στις πατρογονικές τους εστίες. Αυτό είναι το σημαντικό που πρέπει να κρατήσουμε και αυτό πρέπει να έχουμε στο μυαλό μας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό και για την οικονομία του χρόνου.

Τον λόγο έχει για τη δευτερολογία του ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Υπουργέ, θα ήθελα, ειλικρινά, τα επιχειρήματα με τα οποία προσπαθείτε να μας πείσετε και να πείσετε δι’ ημών τον ελληνικό λαό να είναι πιο ισχυρά. Λέτε ότι υπήρξε παραβίαση συνόρων. Βεβαίως υπήρξε. Είναι εισβολή. Είναι αναθεωρητισμός από μεριάς της Ρωσίας αυτό που έγινε και δεν υπάρχει κανένας λογικός άνθρωπος που δεν το καταδικάζει.

Όμως, κύριε Υπουργέ, γιατί εμείς πρέπει να είμαστε σε αυτή τη λογική; Δεν θέλω να πω τον χαρακτηρισμό γιατί σέβομαι την πολιτική ηγεσία του Υπουργείου. Όταν βγαίνει στέλεχος της πολιτικής ηγεσίας του Υπουργείου και λέει «Πρέπει να ανατραπεί ο Πούτιν», πώς θέλετε να έχετε καλές σχέσεις; Δεν έβαλε κυρώσεις, κύριε Υπουργέ, η Ιαπωνία; Χάλασε τις σχέσεις της με τη Ρωσία; Γιατί εμείς να το κάνουμε αυτό, όταν εμείς εκεί έχουμε ζωτικά συμφέροντα; Υπάρχει ελληνισμός ο οποίος σήμερα κραυγάζει «Ηλί, Ηλί, λαμά σαβαχθανί»! «Θεέ μου, Θεέ μου, γιατί με εγκατέλειψες;», αυτό λέει σήμερα ο ελληνισμός, γιατί πλέον τον εγκατέλειψε η πατρίδα, η μητρόπολη. Αυτό, δυστυχώς, επαναλαμβάνεται στην ιστορία της Ελλάδας. Θα είναι ιστορικό το γεγονός αυτό για τον τόπο αυτό. Και επιλέξαμε την πλευρά της ιστορίας, λέει ο κ. Μητσοτάκης. Και χωρίς να υπάρχει συλλογική απόφαση ούτε του ΝΑΤΟ –το ξαναλέω- ούτε της Ευρωπαϊκής Ένωσης, εσείς στέλνετε όπλα.

Εγώ θέλω, λοιπόν, να μου απαντήσετε, εκτός από καλάζνικοφ, αν έχετε στείλει αντιαρματικά και αντιαεροπορικά, αποδυναμώνοντας νησιά της χώρας. Αυτό θέλω να ξέρω.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κουρουμπλή.

Τον λόγο τώρα έχει ο Υπουργός κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Ευχαριστώ, κύριε Πρόεδρε.

Κύριε Κουρουμπλή, πριν από λίγο σας είπα ότι δεν έχει συμβεί κάτι τέτοιο και σας το επαναλαμβάνω και πάλι. Επίσης, θα σας θυμίσω ότι η κραυγή αγωνίας που μας συγκίνησε όλους της κ. Προτσένκο δεν έλεγε αυτό που λέτε. Έλεγε ότι οι Έλληνες ομογενείς στη Μαριούπολη έχουν τεράστιο πρόβλημα και συντελείται γενοκτονία από τα ρωσικά στρατεύματα. Αυτό έλεγε και αυτό πρέπει να λέμε όλοι.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Δεν γίνεται, κύριε Κουρουμπλή, ο ελληνισμός στη Μαριούπολη να έχει τα προβλήματα που έχει από την επίθεση της Ρωσίας και εμείς εδώ να λέμε τι; Ότι πρέπει να είμαστε αμέτοχοι; Δεν πρέπει δεν πρέπει να πάρουμε θέση;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, μην διακόπτετε. Ακουστήκατε με ευλάβεια.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Υπάρχουν δύο πράγματα, κύριε Κουρουμπλή. Όποιο από τα δύο και αν κοιτάξουμε, πήραμε τη σωστή απόφαση. Το ένα είναι τι πιστεύουμε ως Διεθνές Δίκαιο. Πιστεύουμε ότι το δίκαιο του ισχυρού είναι ισχυρότερο; Άρα παίρνοντας τη βάση των αξιών της φιλελεύθερης, πράξαμε σωστά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, είστε έμπειρος πολιτικός. Παρακαλώ να ακουστεί ο Υπουργός.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Παίρνοντας τη δεύτερη αντίληψη, για την Ομογένειά μας εκεί τι πρέπει να κάνουμε; Να πούμε ότι οι Ρώσοι που εκτελούν επιχειρήσεις και βομβαρδίζουν αμάχους δεν σκότωσαν τους δώδεκα Έλληνες ομογενείς; Ναι ή όχι;

Κύριε Κουρουμπλή, πρέπει να πάρετε μία θέση. Το ποιος είναι κοντά στους ομογενείς σε όλο τον κόσμο αποδεικνύεται, κύριε Κουρουμπλή…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, σας παρακαλώ. Δεν ακούγεστε.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Αφήστε αυτό το παραμύθι. Τα πράγματα είναι απλά. Είστε με αυτόν που επιτίθεται και σκοτώνει αμάχους ή θα βρίσκουμε υποσημειώσεις;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, δεν διακοπήκατε καθόλου.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Δεν πειράζει, κύριε Κουρουμπλή.

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, σας παρακαλώ. Δεν καταγράφεται τίποτα στα Πρακτικά απ’ ό,τι λέει ο κ. Κουρουμπλής. Μην καταγράφετε τίποτα από όσες διακοπές έκανε ο κ. Κουρουμπλής.

Κύριε Υπουργέ, συνεχίστε.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Τελείωσα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ θερμά.

Κυρίες και κύριοι συνάδελφοι, δεν θα συζητηθεί η με αριθμό 3045/8-2-2022 ερώτηση του κύκλου αναφορών και ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ.Χαράλαμπου (Χάρη) Μαμουλάκη προς την Υπουργό Παιδείας και Θρησκευμάτων,με θέμα: «Η κατάργηση του προγράμματος «Hellenic Universities 2» δημιουργεί προβλήματα στο Πανεπιστήμιο Κρήτης», κατόπιν συνεννόησης του Βουλευτή με την Υπουργό.

Δεν θα συζητηθούν επίσης λόγω κωλύματος των Βουλευτών η πρώτη με αριθμό 570/24-3-2022 επίκαιρη ερώτηση δεύτερου κύκλου της Βουλευτού Καστοριάς του ΣΥΡΙΖΑ - Προοδευτική Συμμαχία κ. Ολυμπίας Τελιγιορίδου προς τον Υπουργό Εσωτερικών με θέμα: «Άδικη η κατανομή των προκηρυσσόμενων θέσεων της 13Κ/2021 για τις Περιφερειακές Ενότητες (ΠΕ) Καστοριάς και Γρεβενών» και η δεύτερη με αριθμό 575/28-3-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων με θέμα: «Ταλαιπωρία των ασφαλισμένων από τη δυσλειτουργία των ηλεκτρονικών συστημάτων του ΕΦΚΑ».

Κυρίες και κύριοι συνάδελφοι ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 14.29΄ λύεται η συνεδρίαση για τη Δευτέρα 4 Απριλίου 2022 και ώρα 13.45΄ με αντικείμενο εργασιών: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**